text:
連續一星期睇到網上廣傳「中普融合」嘅資料,係鍾意香港嘅人都應該冇得唔驚.唔好以為「中普融合」同「普教中」係一樣嘢.「中普融合」更在於改造全校語言環境,甚至用大陸教師取代本地中文教師,進行潛移默化改造學童思想,將「講中文」理解為「講普通話」植入下一代人腦海之中,確立普通話為香港正式環境中使用嘅「中文」,完成推普廢粵嘅政治任務.話普教中係一個政治任務,絶非要無中生有將香港教育「政治化」,而係就算「普教中」真係一個有成效嘅教育改革,「教育改革要爭取支持和資源,所以改革在本質上是一種政治行為」(莫禮時等,1997).更何況普教中由2003開始經過多年試行,發現降低學生整體語文能力,但教育局仍拒絶撤回,仲要開動輿論機器為普教中全力護航,話普教中冇政治動機絶對難以致信.
語言偽術 驚心動魄
令人「驚心動魄」嘅,唔單只係一個講普通話嘅「粵語魔俠」聲稱要用粵語「一統天下」,而係為人師表者用「有助學生我手寫我口」,「將語音和文字整合為一科」之類嘅語言偽術,向公眾隱瞞普教中實際影響學生學習中文,矇昧市民,俾普教中可以乘機繼續暗渡陳倉.
曾任語文教育支援組主任兼「内地与香港交流与协作计划负责人」,現任福建中學(小西灣)校長蔡若蓮聲稱「全世界只有香港把中文拆開做中文科和普通話科」,又話普教中「將語音和文字整合為一科」,實在係砌詞狡辯.香港作為中英並行嘅城市,廣東話一直以來係香港使用嘅中文.1952年中文課程委員會喺討論香港本地學校嘅中文課程目標時,提出嘅其中一個宗旨就係要「發展學生的母語表達能力」,「母語」即係「中文」,放喺香港嘅環境入,就包括廣東話同粵音.一直以來學生老師上中文堂時,朗讀書面語課文都係用粵音讀書,行之有效,並冇唔妥.學生識嘅每一個中文字都有一個對應嘅粵音,語音同文字從來都冇分開過.話普教中「將語音和文字整合為一科」,就即係拒絶承認廣東話係中文嘅客觀事實,非要將廣東話貶廢後再用普通話取而代之不可.
另外,培正中學校長葉賜添表示普教中「有助學生我手寫我口」之說,根本就係以偏蓋全.事實上普教中只係對學生掌握書寫語彙有微小幫助,但係明明中文能力就唔止係寫咁簡單,仲包括咗說話,聆聽同閱讀嘅能力.研究結果顯視普教中拖累學童整體中文能力,所以「中普融合政策誤人子弟」之說絶對唔係「攞嚟講」,係有根有據.一人一信要教育局撤回同普教中一切相關政策,絶對唔係「激進行為」.反而葉賜添只係提出普教中絶無僅有有嘅好處,對學童有其他付帶影響,身為校長居然隻字不提.到底佢為中普融合護航保駕,仲有幾多嘢係對公眾隱瞞,知情不報?
為推普而推普嘅教育改造
翻查年初港語學對學校調查所得到嘅資料,就已經發覺有學校為「提升普教中成效」而禁止校園使用廣東話.初時以為只係少數校長私下火上加油之舉,點知翻閱更多政府文件之後,發現要學校用普通話取代廣東話,唔係個別學校嘅決定,而係由教育局同語常會批出撥款,「語文教育支援組」支援學校推行嘅教育語言改造戰略.語言支援小組全力推動普教中,有成員現時仲做埋校長,基本上即係支援小組嘅自己人走入學校推行普教中.
普教中同國民教育一樣,都係用「撥款資助」同「人員支援」,將對學童發展有不良面影響嘅教育政策滲到學校入面.同推行國民教育時一樣,有一個「國民教育中心」擬訂好內容,資助撥款吸引學校校本「自主」「試行」,等「試行學校」出現「成效」,再由教育局中央下令「全面推行」.如今普教中到中普融合都不過係按藍圖執行,亦同國民教育一樣聲稱由校本自決.不過,雖然普教中成效之低甚至連曾經試行嘅學校都矢口聲言拒絶再辦,但係一班官員仍唔甘心任務就此失敗,連出招貶粵都用埋,為求日以繼夜用輿論撒播對推行普教中有利嘅迷思,以愚民手段減少大家對推普滅粵嘅警覺.
推行普教中純粹出於政治考慮
由普教中嘅失敗到中普融合嘅推行,可以睇得出成個計劃嘅目標唔係為咗「提升學童語文能力」,跟本就係為推行普教中而實施.唔係點解明知會降低中文能力,都硬係要繼續推行,仲要將普教中嘅失敗歸咎到師資同校園環境上,一廂情願咁要佢哋查找不足?所以由普教中再到中普融合嘅成個過程,本身就係「為推普教中而推普教中」.
普教中對香港嘅教學語言進行改革,教育改革本身就係一個政治行為,而普教中係為推行普教中而設,亦即係「政治行為」係為「政治行為」而推行.簡單來講,就即係「普教中」與及相關政策(包括如今嘅中普融合),根本完全無關教育,純粹只係一個政治行為,更有可能係一個為咗要達成某種政治目的而去推動嘅政策.
歸根究底,普教中嘅本質唔係唔係為咗學童着想而進行嘅教育改革,明明用普教中學習嘅學童中文差咗,都仲要加碼繼續倒錢入去,所以話「推行普教中唔係一個政治任務」真係呃人.為咗完成政治任務,到底要浪費幾多納稅人嘅血汗錢,埋沒幾多本地教育人才嘅就業機會同仕途,犧牲幾多學童嘅教育質素?又,稚子何辜,點解佢哋教育質素嘅隱定,同校園生活嘅和諧,要俾一個對佢哋學習中文冇好處嘅政治任務破壞?請大家睜開雪亮嘅眼睛,評一評理,到底係基於客觀事實,發起一人一信要求教育局撤回所有普教中政策偏激,定係明知普教中危害學生語文能力,都要「為推普教中而推普教中」,而不惜一切代價將普教中推行到底更加偏激?


c: text/html

text:
每次見到北歐同俄羅斯嘅朋友,都覺得特別羨慕.歐洲女神皮膚白裏透紅,散發出一種健康,幸福,高尚,同整潔嘅感覺.幾年前興水光肌,依家就興雪光肌!淨係水潤已經唔夠,要裏面透出一種發光嘅白!
前牌就同大家介紹過一隻價錢偏貴但勁有效嘅瑞士嘅美白去斑療程SWISSDE White Ice,估唔到呢就勁多PM反應,好多人有興趣!大家有興趣了解點樣可以增加美白度,增加通透程度,有貴族雪光肌,今次就同大家講下,其中一個獲得雪光肌最快嘅方法,就係冷凍治療.
(自費原創研究,沒有收到任何贊助或折扣)
香港市面上去冷凍治療法嘅Facial地方越來越多.今個冬天,一大堆名媛趕去做冷凍療法!但係如果用作美容用途嘅冷凍治療法,就一定要先行了解,知道佢嘅價錢,功效,好處,副作用等等,先至決定做唔做.因為,冷凍療法做得好,皮膚keep住凍齡狀態!但如果手勢做得差,或者唔依照指引,會令到皮膚受傷之外,如果冰凍氣體入眼,甚至有機會失明!
所以話,如果想靚,首先要有知識!
教學重點:
- 冷凍治療法是什麼
- 冷凍治療法的安全性及副作用討論
- Polaris Cryotherapy北極冰海超低溫冷凍艙介紹
- E-COOL冰雕魔雪凍齡機
冷凍療法是什麼
冷凍療法呢幾年嚟到香港,其實佢原先嘅時候,係來自外國嘅醫生.醫生發現使用溫度極低嘅療程,對於面部及身體產生物理變化.其中嘅功效好處包括,減輕平時關節痛楚,增加膠原蛋白強度等等.
而家市面上最流行嘅冷凍療法,就係利用佢去處理皮膚問題,例如一啲比較頑固嘅疣.皮膚病與疾病管理屬於醫學領域,老實講同大部份人都冇乜關係,呢個係屬於皮膚科醫學,所以就唔係今日討論嘅重點.今日嘅討論重點主要係響去皺紋,增加膠原蛋白,緊致方便.
今年冷凍療法開始進入醫學美容領域.而家甚至會被利用去增加膠原蛋白,抗衰老,去皺紋等等嘅美學用途.
上年開始有朋友詢問有關冷凍療法嘅問題.其實市面上一啲價錢比較貴嘅Spa,高尚住宅區美容院,已經引入「Polaris 北極冰海起低溫冷凍艙」,「E-COOL 冰雕魔雪凍齡機」呢類型嘅冷凍療法美容儀器.
冷凍治療法功效,安全性,副作用討論
冷凍治療法得到唔少荷里活明星嘅推介,亦都係唔少有錢人嘅玩意.不過做之前建議大家先了解療程嘅安全性同埋副作用.唔好人做你又做!
冷凍治療,有分為「氮氣Nitrogen」與及「非氮氣non Nitrogen」兩種.粗略咁講,前者嘅技術比較高深但風險高好多!後者個效果冇咁快,但係容易操作,安全性亦都比較高.
如果使用氮氣,多數都係醫生辦公室裏面進行.使用呢種冷凍氣體嘅冷凍治療目的,多數係用嚟針對皮膚病.
呢一種模式嘅冷凍治療比較高難度,因為本身係氣體,流動性極高,而且氣溫非常低,比較難以去控制.
之前曾經收到唔少網上嘅批評,因為如果操作不當,冷凍治療風險極高,會凍死皮膚組織,造成毁容,如果大量nitrogen入眼,有機會導致永久性失明.
當然大家都想擁有好似魔雪奇緣中間嘅Elsa一樣,又白又瘦又靚!全新散發出美白光彩!但係點解傳統狂噴氮氣嘅冷凍治療,入唔到主流系統呢?最主要原因係因為佢嘅風險程度,較唔使用氮氣嘅冷凍治療高.
一般來講涉及使用氮氣嘅冷凍治療,入咗嗰啲冷凍艙之後,有機會會導致缺氧,凍傷,甚至因為太大煙霧視野度降低而跌倒.
之前香港就有一間響銅鑼灣,使用氮氣嘅嘅冷凍治療中心,但因為各種原因,而家已經結業!
Polaris 北極冰海起低溫冷凍艙(使用氮氣)
Polaris Cryotherapy北極冰海低溫冷凍艙,呢部機都甚為出位,短時間內就成為名人圈至愛!前牌香港未有嘅時候,甚至有人專程飛去台灣做Polaris!
Polaris 北極冰療程獲得唔少荷李活級數嘅名人明星推薦,包括狄美摩亞與及Lindsay Lohan,球星LeBron James.Polaris療程嘅方法相對簡單,只要進入特定嘅極低溫艙3分鐘,就會激活.
Polaris Cryothrapy北極冰海超低溫冷凍艙,所需要嘅時間極短,每次療程只係3分鐘!
冇錯,淨係3分鐘!
根據儀器廠商嘅資料,佢哋相信通過極低溫度,可以刺激身體產生荷爾蒙反應,同時激活面部膠原蛋白生長.
Polaris Cryotherapy北極冰海超低溫冷凍艙價錢唔平,價錢約$1000一次,每次只做3分鐘!呢個價錢只包括身體,並唔包含面部,如果你要做埋面部,價錢會差唔多雙倍計算.
如果用來做面嘅話,機器會噴出Nitrogen.好似之前所講,呢個係好處亦都係唔好處,因為如果處理不當,Nitrogen入咗眼睛個效果真係可大可小!
當然,唔係話trearment時間段一定冇用,不過幾分鐘成千幾兩千蚊,價錢就真係見仁見智!
安全程度:3/5
舒適程度:2/5
評價:3/5
E-COOL 冰雕魔雪凍齡機介紹(不使用氮氣)
E-COOL 冰雕魔雪凍齡機,來自醫學美容大國韓國,由於過程並唔會使用氮氣或其他氣體,可控制程度大大增加.
E-COOL 冰雕魔雪凍齡機有咩特別呢?佢相當強勁,結合左冷凍療法,與及無針破壁,利用電離子技術,徹底激活細胞.
首先,利用電離子技術將細胞通道打開,將護膚精華營養打入肌底,再用冷凍療法,收細毛孔,激活微循環反應,令到膠原蛋白生長更快.
唔好睇佢機仔細細,其實E-COOL冰雕魔雪凍齡機嘅馬力好強大,可以去到零下負40度!
俾個概念大家,市面上高級酒店雪糕甜品大型冷凍雪櫃,係零下負18度.E-COOL 冰雕魔雪凍齡機嘅溫度,係可以低到零下負40度,係凍過商業用大雪櫃兩倍以上!其實呢個功能只係參考性,一般嘅美容療程係唔需要開到咁極端嘅低溫.
E-COOL 冰雕魔雪凍齡機,除咗一機兩用嘅好處之外,佢嘅特別地方在於可以安全性比較高.相比起空氣流動狀態嘅,佢有一個實物探頭,出錯機會極低.果有需要,就可以即刻撳掣停止,又或者立刻用手移開個探頭.控制性高好多.
呢部機因為冇使用氮氣,其實個溫度冇上面介紹嘅Polaris咁低,但老實講,一般人都頂唔到咁凍嘅氣溫!
部機啱啱嚟到香港嘅時候,就比幾個好朋友試過,佢哋個反應都幾好,話個感覺有少少似滑雪嘅時候,嗰種冰涼嘅感覺!可以接受之餘仲有某種快感!
E-COOL 冰雕魔雪凍齡機用嚟收毛孔嘅效果比較明顯,如果時間許可,就會建議做埋冰雪電離子導入.
因為呢部機導入功能已經遠遠超越屋企家用導入機,基本上可以將大量營養分子一下子用電導嘅方法,即時將營養打入基底.呢個係唔需要注射嘅情況之下,獲得大量營養嘅好方法.
做咗幾次覺得個效果都幾好,即時有刺激膠原收縮嘅效果,會令到輪廓望起嚟比較firm同年輕,如果你本身毛孔比較大,做完之後都會發覺毛孔其實係有收細.而長遠來講,就會有營養導入嘅效果.
安全程度:4/5
舒適程度:4/5
評價:4/5
北歐女神般的雪光肌解鎖
香港本身係唔會有歐洲咁凍嘅天氣,如果你想好似啲俄羅斯女神,北歐女神一樣擁有冰白嘅肌膚,用儀器幫助係最快嘅方法.
如果想有雪光美肌,大家可以試吓以上介紹嘅兩部儀器.有興趣的人可以PM,有特別獨家平價介紹!

robotstxt: allowed

filter: keep


text: Hello,大家好我系林生,Jummy今日就過嚟同大家拍一拍龍光玖譽灣嘅復式洋房佢而家就認籌中同時我哋玖譽灣都系推咗54個方至200平方嘅臨街鋪位就系我哋而家售樓部入口處呢啲地方就系我哋嘅臨街鋪我哋而家入去睇一睇現場嘅環境我而家入咗售樓部現場我同大家講一講高層嘅情況而家在售系我哋一棟,二棟,三棟系啦佢在售嘅戶型呢度一個,兩個,三個戶型系89個方後面呢一戶同埋再後少少呢一戶系106個方同107個方嘅四房前面89個方系三房兩廳兩個衛生間而家我哋今日過嚟睇系一個復式洋房復式洋房在售系24,25,26同埋而家最新認籌嘅28棟24棟嘅一個單位,佢系有140方嘅大單位其餘25,26同埋28嘅單位即系28棟嘅單位就冇140方嘅我哋而家28棟在認籌中嘅戶型,系124個方嘅四房復式佢就冇推1樓嘅因為1樓就帶花園而家28棟在認籌中24,25,26棟推緊嘅系中高樓層1樓帶花園嘅已經系賣完我哋嘅朝向系望向我哋呢邊就系正南向睇翻海邊就系東向我哋行翻出去海邊系大概只需要3到5分鐘嘅距離我哋去翻一個金灣情侶路如果認籌系兩萬蚊嘅一個認籌金如果有興趣嘅朋友可以訂閱我哋,同埋whatsapp我哋而家就去睇一睇示範單位睇一睇我哋最新嘅園景我哋而家就到咗小區嘅出入口未來業主嘅進出入口就系呢個位置啦夠曬有檔次喺成個市場來講系比較少見呢種嘅一個中式型住宅好稀有嘅我哋入去睇一睇而家最新嘅園景佢呢度嘅一個佈局都系非常之有講究有傳統我哋而家基本上去睇一睇我哋成個園景大家好我而家就到咗龍光玖譽灣嘅洋房復式單位二樓呢個戶型系124個方嘅四房兩廳三個衛生間我哋而家睇一睇佢現場嘅環境系如何首先我哋一入門口系一個入戶花園啦右手邊系我哋一個衛生間,公共嘅衛生間一樓嘅佢一共系有三個衛生間我哋去睇一睇佢個格局因為而家做緊呢一個,系發展商嘅一個示範單位佢收樓之後系一個毛坯嘅一個交付呢一個裝修嘅格局其實可以參考佢呢邊就系一個廚房位置廚房系北向我哋嘅戶型系南北通我哋而家睇緊嘅系一樓嘅戶型佢系有送前後花園我哋去睇一睇我哋嘅佈局呢個廚房啊呢度系餐廳客廳客廳嘅位置佢通出去系送咗個花園前後花園,一樓嘅位置如果系二樓嘅業主,同三樓嘅業主佢就系唔送花園啦佢就系剩低系露臺呢邊都系有個花園打唔開咁就大家大概咁睇下樓下系有一個房間呢個其實系俾老人家,長者住都系唔錯或者系做翻工人房或者系招待朋友嘅房間都冇問題我哋而家上去睇一睇二樓嘅情況佢呢個戶型就做咗四個房間,三個衛生間樓下一個房間樓上系有三個房間首先我哋睇一睇呢個房間可以做成一個書房啦或者系辦公區域都冇問題呢個系第三個房間,我哋頭先系從樓下上嚟呢邊系淋浴區大家記得佢呢個交付標準系以一個毛坯交付所以大家睇到呢個裝修嘅情況大家都系參考下呢邊就系我哋嘅主人房主人房佢系有大露臺我哋睇開唔開到呢個露臺放翻個吊床都冇問題如果系買咗一樓嘅業主咁都仲加正系送咗一個花園,前後花園可以養下動物,都冇問題高樓層視野會開陽點都近海邊呢邊,去海邊,去濕地公園都方面如果有興趣嘅朋友,就盡快聯絡我哋因為佢呢個示範單位,都系最新做出嚟而且佢系28棟最新認籌嘅一棟可以揀到嘅戶型,單位都系比較多呢個主任房就系做咗個衣帽間對於主人專屬佢呢度就set咗個浴缸今日就睇到呢度啦今日嘅龍光玖譽灣最新嘅洋房單位,示範單位就到呢度如果有興趣嘅朋友,記得訂閱我哋或者系有啲任何一個樓盤嘅資料,資訊想要都可以聯絡我哋今日就到呢度啦


text:
Recent Articles
-
咩係分子釘? November 18, 2020
-
究竟維他命B3有咩功用? October 07, 2020
-
抗氧化劑究竟如何對抗藍光? September 23, 2020
咩係膠原蛋白?點解對皮膚咁重要?
膠原蛋白經常都會喺抗衰老產品成份見到,但究竟有咩作用呢?對皮膚有咩影響呢?
對於皮膚同抗衰老方面,膠原蛋白係保持皮膚彈性嘅蛋白質.當皮膚失去膠原蛋白,就會令皮膚容易下垂,出現皺紋,脫水同鬆弛.隨住年紀嘅增長,呢啲係正常出現嘅情況.實際上,由21歲開始每年會損失1%嘅膠原蛋白. 留意,係21歲唔係51歲.最重要嘅係,其實污染同紫外線等環境因素都會進一步消耗皮膚膠原蛋白嘅含量.
然後你就會諗:「好啦,咁我用含有膠原蛋白成份嘅產品咪得囉.」但並唔係所有膠原蛋都可以幫皮膚回復彈性.不過好消息係,有很多成分都可以幫助促進皮膚膠原蛋白嘅產生,例如維他命C同白羽扇豆萃取都係可以增加膠原蛋白嘅高質成份.
維他命C
維他命C係一種強大嘅抗氧化劑,係皮膚入面膠原蛋白合成嘅重要因素.維他命C已經被證實可以穩定膠原蛋白嘅產生同增加膠原蛋白嘅合成,從而幫助修復受損肌膚.而且維他命C對光損傷周皮膚色素沉著嘅幫助好明顯.Anti-Aging Beauty Oil當中含有豐富嘅維他命C同高質嘅天然油脂,對滋潤膠原蛋白有好大嘅幫助,仲可以提亮膚色同平衡油脂.
白羽扇豆萃取
白羽扇豆萃取有助於抑制MMP嘅過程,同大大減少膠原蛋白,彈性蛋白嘅分解,而且有助於更新皮膚外層,減少同淡化細紋,皺紋嘅出現,令皮膚睇落更加年輕.新產品Radiance and Firming Concentrate含有白羽扇豆萃取,可以幫助緊緻皮膚同增加膠原蛋白嘅增生.
但係千祈唔好唔記得,無論點防曬產品都一定要搽,咁先可以真正保護皮膚唔會因為環境因素而導致膠原蛋白損失,令我哋擁有健康,年輕嘅皮膚.
Featured Products
- anti-aging, Anti-Aging Beauty Oil, antioxidants, collagen, pollution, skin care, SOS Booster Cream, UVA, UVB, Vitamin C


text:
聶瞳,你啲行家點搞㗎?有個獵頭contact我,介紹咗個competitor公司嘅position,咁作為打工仔梗係睇錢做人啦,見offer可以嗌到多過而家份工25%,咁咪試下囉!
當日我特登攞AL去interview,其實過程尚算順利,見完HR,再見佢哋另一位高層,之後HR又入返房同我交代流程,問下我有冇咩問題之類,正頭正路啦!點知個HR送我出門口嗰陣,竟然見到我個下屬阿Ming,佢西裝骨骨咁坐咗喺reception對出張梳化,手上仲有一個file,明眼人都知道係嚟見工啦!
因為我都係成套西裝加個file入住啲cert同reference letter吖嘛!
就係嗰一秒,我同阿Ming四目交投,大家個樣都好錯愕,然後HR送到我去門口嗰陣仲講咗句:「唔該晒你呀Simon,我哋一有消息就會通知你.」個門口就對正reception張梳化唔夠10步,我唔該返你啦HR姐姐,出少句聲當幫忙好唔好?
Competitor間公司度門係玻璃,當我行出去之後,回頭望住我下屬阿Ming,佢似乎都未能平復,但隨即已經被HR叫佢起身入房,我睇住佢行入去,佢都睇住我睇住佢行入去.
喺走廊,電梯都未撳我就做一件事-----打畀個獵頭想DKLM,呢啲係咩安排呀?你hunt完我又hunt我下屬都算喇,見工嘅時間仲要同一日疉住?我有咩得罪你呀?係咪想我冇得撈呀?我返去點面對個下屬呀?
獵頭喺電話度同我講:「唔關我事㗎!個客淨係叫我幫佢請manager level嘅position,你下屬應該唔係senior grade啦係咪?佢哋junior level係自己出招聘廣告㗎!我都唔知佢哋收到咩CV,更加唔知佢哋搵咗咩人嚟interview,我發誓經我手冇send你其他同事出去.」
「咁即係間公司玩嘢啦!」
獵頭:「不如我幫你問問個客先啦,你唔使咁嬲住,你嚟interview見到個下屬,即係個下屬又係嚟interview啫,咁咪打和囉!」
你都CLS!我係上司佢係下屬,點同呀?我好嬲,好嬲個獵頭,又好嬲個下屬,更加嬲個HR,最嬲都係自己.你一係請晒兩個,如果請咗我唔請阿Ming,一定會畀個衰仔唱通街,如果請阿Ming唔請我,我燒L咗你間公司呀!總之好嬲好嬲啦!
頭先嘅情景實在太震撼,久久未能平復,因為我知阿Ming見緊工,換言之獵頭呢一刻都唔會同HR傾到,究竟一陣邊個打返畀我先呢?
望一望阿Ming個WhatsApp,想check佢有冇msg我交代,突然醒起一件事……阿Ming朝早WhatsApp我請sick leave,係我話OK 㗎!!!佢聲稱自己胃痛又暈又嘔,原來係扮嘢嚟見工,我好嬲自己呀!但唔通唔畀佢sick leave咩!
諗諗下佢大罪啲,話晒我請AL,但阿Ming扮病喎,點都係我理直氣壯啲啦……我一直咁樣安慰自己.
相隔咗足足個半鐘,首先打嚟嘅唔係阿Ming,而係獵頭,佢已經問咗個客點解要咁樣安排,個HR話……
(未完待續)


text:
「建築」
記得中學嘅時候自己想做建築師,但係就唔記得乜嘢原因,而係外國讀書嘅時候其實係有一個星期比我哋去做工作體驗.當然嗰陣時就去咗一間建築公司返咗一個星期工,不過當然到最後都只係幫手影印文件啦.讀建築其實都幾辛苦,基本上所需要嘅時間同讀醫科差唔多,再加上經常無得瞓,所以最後都無向嚟個方向發展.其實講到尾自己都係鍾意設計多啲.
「佩服」
最近大家一定會留意到一篇關於吳彥祖嘅新聞,佢最近因為參演內地嘅真人騷《漂亮的房子》,將農村舊屋翻新改建,而佢帶領嘅團隊所設計嘅草原星空圖書館「木蘭坊」,成功入圍被稱為「建築界奧斯卡」嘅英國皇家建築師學會獎.好多人都會好驚訝,因為好多人都唔知佢原來係一位建築師.而睇返「木蘭坊」嘅設計真係好靚,有機會嘅話真係要去睇下!
「現實」
建築師需要兼備藝術家嘅審美眼光同工程師嘅力學知識,作品需要從力學角度計算,選取合適嘅工程材料才能實現.如果過於超出現實嘅材料能力限制,其實係無辦法實現為真實嘅建築.建築師嘅設計也必須能說服投資者才能付諸實現,而歷史上有好多非常有才華嘅設計,因為唔能夠完全滿足上述兩個條件而沒有機會成為真正嘅建築.所以現實係設計咗幾嘢都只係停留係設計嘅層面.
Also published on Medium.


text:
「天時」
好多人都會話時機係好重要,無論做任何嘢時機都係成功嘅一部份.正所謂時勢造英雄,英雄造時勢,就算你有條件都好,其實都未必可以一展所長.其實人生好多時都要睇機遇,而有時係需要等待.認識好多朋友都係經過好多年嘅堅持先至等到一個機遇,但係亦都有好多朋友因為唔同嘅原因中途被逼放棄.所以當機會嚟到嘅時候無好好把握嘅話,當機會走咗嘅時候就白白錯過.當然係機會嚟到之前亦要裝備自己,如果唔係就算機會嚟到你都未必準備好.
「地利」
除咗時機之外,要成功嘅另一個要訣係地理環境.雖然依家好多時都已經係講緊全球化,但係如果可以把握到地理嘅優勢,好多時都會事半功倍.而有時幾會亦都因應地理環境而改變,所以唔同嘅人都會去嘗試係唔同嘅環境做同樣嘅嘢,因為係一個地方唔得唔代表其他地方唔得.有時環境條件分分鐘可以製造出好嘅時機,只不過成功係唔係一定受環境限制,有時無可厚非的確係.因此要有時成功係要利用地理環境嘅優勢先至有所為!
「人和」
天時不如地利,地利不如人和.而成功除咗取決於時機同環境之外,最緊要係人!因為一個人嘅成功唔係孤軍作戰就可以,係要獲得親朋好友嘅支持同幫助先至得.就算有幾好嘅時機,就算佔盡最好嘅地理位置,但係無一個好嘅團隊,單憑自己一個人嘅能力其實係無可能有突破.只不過人比起時機同地理更難去掌握,事關人會變,就算今日支持你,聽日亦都可能背叛你.所以要「天時,地理,人和」三個條件係同一時間出現真係同賭大細一樣要開圍骰先至可以通殺!
Also published on Medium.


text:
「天氣」
香港近日嘅天氣真係非常反常,其實已經有一兩個月無試過鼻敏感,但係啲天氣真係搞到鼻敏感又發作.如果只係流鼻水我就真係無所謂,但係一敏感,好多時都會引致頭痛,與此同時個人真係好攰,基本上真係無辦法可以專心做任何嘢.所以我真係好憎鼻敏感,因為真係好攰同無辦法集去中做嘢.唔知大家有無鼻敏感,但係如果有嘅話,不妨大家分享下你嘅解決方案!
「敏感」
其實鼻敏感真係好煩,因為啲鼻水真係好似好水喉咁,係咁流係咁流.所以啲盒裝紙巾真係用得好快.返咗嚟香港之後,自己嘅情況真係嚴重咗.而家有時連眼都有少少敏感,最慘嘅就係食咩嘢藥都唔得.以前瞓完覺之後都會無事,但係依家真係一敏感就幾乎會連續兩日都會敏感.真係好想知道點樣可以斷尾,事關真係好影響日常生活.鼻敏感真係一件好煩嘅事,相信好多人都會明!
「投降」
老實講我真係唔知可以再做啲乜嘢令鼻敏感可以舒服啲!有時如果係屋企真係連抹到費事,因為真係誇張到一隻手拎住紙巾,一隻手做嘢,過幾分鐘張紙巾都已經濕透晒,事關啲鼻水真係好似開咗水喉咁流出嚟,所以張紙巾真係分分鐘可以揸得出水.我而家基本上對鼻敏感投晒降,真係完全辦法控制到.最慘嘅係佢話嚟就嚟,毫無先兆就會係咁流鼻水,真係人都癲!
Also published on Medium.


text:
世上最遙遠嘅距離可能唔係生與死,而係一個鍾意食辣嘅人同一個唔食得辣嘅人一齊.
阿強係個無辣不歡嘅人,佢曾經講過打邊爐可以唔要豉油,但湯底唔係辣嘅就不如唔好打.但好衰唔衰佢而家個女朋友連咖喱魚蛋都接受唔到,譚仔都只係會叫清湯,係唔食得辣嘅最好代表.有一次我地一班人出嚟食飯,阿強女朋友都在場,當我例牌問下大家有咩唔食嗰陣,佢女朋友講咗一句「唔係辣就冇問題」.
全檯靜哂.
點解?因為我地食嘅係泰國嘢.我一早諗定要叫冬陰功,咖哩蟹,馬拉盞通菜,仲有要多辣嘅串燒拼盤,而家冇啦,咩都要再諗過.可能佢見勢色唔對路,即刻補咗句「唔緊要啦你地照叫都得」,咁我地又冇咁衰仔,緊係回一句「咁又唔好,叫啲唔辣架啦」.最後湯就冇叫,蟹變咗明爐煮魚,通菜用蒜蓉炒,而串燒就用燒牛肉代替,再加蠔餅啊大蝦沙律咁,我人生第一次食泰國嘢成檯都唔係辣.食完飯各散東西,阿強喺群組同大家Say 哂Sorry,又跪又拜(當然係表情符號啦)咁,仲話下星期全男班食飯,幾辣都得,佢請.
我地揀咗間四川嘢,叫嘢食緊係交由強哥負責啦,而佢又真係叫嘅全部嘢都係辣,仲特別叫人全部大辣.我地一班朋友緊係笑住叫佢講「喂唔洗咁喎,都冇人怪你」,「係囉,一餐半餐唔辣有咩所謂」.點知佢一抬頭已經流住兩行馬尿,然後用好感動嘅聲線同我地講:
「我成三個月冇食過辣,你地就陪我癲返晚啦好嘛?」
當晚嘅阿強就好似薜家燕食住周星馳嘅黯然銷魂飯一樣,每一啖都流露住滿足嘅神情,甚至每道菜上檯時佢都會用一種好特別嘅眼神去望住碟嘢,後嚟我終於諗到點去形容,就好你第一眼望到啱啱出世嘅仔咁.依個時侯我就知阿強真係等咗今晚餐飯好耐.飲飽食醉,一班男人自然乜都講一餐,有個朋友問阿強有冇後悔搵咗個唔食辣嘅女朋友.可能你覺得咁問好Mean,但男人嘛,邊會計較依啲.只見阿強放低個茶杯,講咗一句「如果要我喺女朋友同辣揀一個,我都係會揀我女朋友」.
能夠令阿強講得出依句,阿嫂一定係個好女仔.
「咁今晚你算唔算偷情?」
「又話放棄食辣,頭先又咁感動.」
「乜食完辣都會變聖人Mode 咩?」
只係一班朋友只係掛住搵位笑佢,而阿強都講哂粗口回應,不過大家都係笑笑口,心裡面都為阿強搵到好女朋友開心.
兄弟,咪就係咁.


text:
前排,台灣一間南部明星女中嘅學生會將學校商品透過Facebook 等社群媒介外銷海內外,無論係居住外國嘅畢業校友,都係想考試有好彩頭嘅熱血家長……都可以使用網路輕鬆買到返屋企,呢項貼心嘅服務,唔少網友直呼「太利害」,「學生會強大無極限!」.
事實上,學校禮物嘅製作一早就有,多係以家長會贈品,畢業禮物,或者係校慶週年紀念品嘅方式發行.好似係紀念襟章,水杯,紀念T恤……除咗係在校師生歡喜,都有好多畢業校友為咗支持母校而比錢收藏.而呢啲紀念品製作,如果只係外包畀公關公司或者廠商設計,咁就埋沒咗暗藏於學校中嘅人~
係學校內設計徵稿,不但可以卑發揮學生發揮創意,對於學生自己主導產出嘅紀念品開發都更有共鳴同認同感.再者,學生透過共同製作,可以為佢哋嘅經驗履歷加分並產生成就感.而學校方面可以慳外包設計嘅費用,都可以獲得宣傳機會.呢種雙贏共榮嘅機會,吾少學校都紛紛進行中!
以台灣台中知名女中為例,最初,為咗歡慶學校週年而推出嘅造型USB手指,因為廣受歡迎,其後,係學生會繼續推出,成為暢銷學校商品.從學生嘅設計手稿,可以體會應該名學生設計師嘅貼心入微同設計概念,等商品唔止係商品,更有咗力量.從推出到而家,已銷售超過上千支喇!
製作成本同技術不斷革新,USB手指呢種外接硬碟嘅儲存容量越黎越大,而且造型材質都係越做越細緻.畀吾少學校單位揀製作專屬限定訂製造型USB手指作為畢業禮物,雷刻上校徽,畢業級數同紀念字樣,就可以置入畢業紀念冊嘅電子檔,校歌校史等等嘅電子檔案.不但外觀可愛,具紀念性,方便攜帶同保存,又可以環保愛地球呢!


text:
原文作者:認真小毒毒 | POSTED ON 6 APRIL 2020
大家好,今次開箱嘅係由G-PROJECT推出嘅「GOKU-HIDA VIRGIN OCTOPUS」,至今已經推出過兩種版本嘅GOKU-HIDA VIRGIN,今年又再帶來第三個新版本.
回顧返兩個前作就好似普通版同加大版嘅關係,內部紋路其實都係大同小異,就好似「溫泉欲情」同「螺旋處女」嘅混合體咁,即係就咁齋睇未用都知唔會差得去邊嘅構造,所以整體嘅用感都尚算不錯.
至於新版本嘅「Octopus」喺命名上都大概估到啲,今次G PROJECT再大玩gimmick,以章魚吸盤為概念的內部設計.吸盤姑且都算係觸手類啦,喺好多成人漫畫或者遊戲入面都見到嘅題材,現時觸手題材同色情內容已經可以話係息息相關,但係實際將呢個題材放入飛機杯內又會如何呢?
今次嘅封面插畫師又搵返原版「GOKU-HIDA VIRGIN」嘅すーぱーぞんび老師,但係畫風同用色上卻完全睇唔出係出自同一人,畫師真係一個神奇嘅存在呢.
開箱
重量約300g全長13cm,不論數據上抑或圓圓嘅外型都同原版一樣.
今次G PROJECT又係玩袋中袋,我真係R爆頭.
材質上都係用返G PROJECT號稱越用就會越貼合你形狀嘅特製素材啦,手感有啲似ToysHeart嘅Safe Skin,柔軟度雖然係普通偏軟,但係彈力卻非常好,有啲神奇嘅素材,膠臭味基本上可以話全無.
入口位置係喺一直線中間開洞嘅普通設計.
反出嚟就可以見到傳說中嘅吸盤內部構造,外觀上非常像真有趣.
可惜嘅係,就算吸盤結構做得再仿真都好,即使加埋高黏潤滑液,始終都唔會實現到好似真章魚一樣會吸住你嘅吸盤,gimmick野始終都只係gimmick,純粹係為咗豐富外觀而設吧.
由切面圖睇就更清楚,成個管道都係佈滿章魚吸盤嘅構造,深處再有個好似海螺咁嘅螺旋鑽頭位.
試用
首先果然如同我想像中一樣,內部嘅吸盤肉粒部分係完全無任何吸力可言,如果你想體驗觸手嘅話應該就幫你唔到啦,不過用落發覺體驗其實唔差,仔細觀察可以發覺底層部分其實同前作非常相似,一樣係好似溫泉欲情+螺旋紋嘅構造咁,只係上面加咗大量吸盤肉粒令肉紋構造變得唔明顯,就好似GOKU-HIDA VIRGIN嘅刺激增量版,由原版嘅平衝型變咗偏刺激型.
整體上都係偏向主張刺激,肉紋嘅摩擦感同肉粒嘅壓迫感相互交合,令本來原版嘅直紋獨有嘅立體感都唔係幾feel到,搞到我都開始混淆唔知應該點分類呢幾款系列作,不過點都好啦,今次呢個GOKU-HIDA VIRGIN OCTOPUS嘅刺激我認為係偏向大眾所好嘅刺激感,比平衡型稍為刺激又唔會太超過,新手都可以接受,都幾值得推薦,不過吸盤就真係純粹為求外觀同噱頭而設嘅,如果你係觸手控而買呢款飛機杯嘅話就有機會令你失望啦.
相關成人用品連結: GOKU-HIDA VIRGIN OCTOPUS
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
香港法定古蹟
香港法定古蹟 係根據香港法例第 53 章保護嘅香港歷史建築同文物.截至2016年5月20號,全香港共有114項法定古蹟,其中45項喺香港島,11項位喺九龍,51項喺新界(唔包括離島),8項喺離島.
暫定古蹟
暫定古蹟 係香港古蹟嘅一類,適用喺未做香港法定古蹟嘅歷史建築.當嗰座建築受到破壞威脅嗰陣,經古物諮詢委員會批准,可以將嗰座建築即刻列做暫定古蹟,為期一年,政府同業主可以喺一年內傾保育方案.
古物諮詢委員會
古物諮詢委員會 (英文: Antiquities Advisory Board )係香港一個法定機構,委員由各有關領域嘅專門人才組成,委員會根據古物古蹟事宜,向古物事務監督提供建議.
大館
大館 ( Tai Kwun ),全名 大館古蹟及藝術館 ( Tai Kwun Centre for Heritage and Arts ),係香港一個藝術展覽場地,由 中區警署建築群 (包括舊中區警署,域多利監獄同前中央裁判司署)活化而嚟嘅,一共有十六座歷史建築,都喺香港島中環荷李活道嗰頭,同埋都係香港法定古蹟.香港賽馬會將中區警署建築群活化成藝術展覽場地,2018年5月29號正式對外開放,新名「大館」係嚟自舊時市民對中區警署嘅俗稱.
香港二級歷史建築
香港二級歷史建築 (英文: Grade II historic buildings in Hong Kong )係香港古物古蹟辦事處評級嘅香港歷史建築嘅第二個級別,呢個級別嘅建築物,具有特別價值而需要有選擇噉將佢保存.
香港一級歷史建築
香港一級歷史建築 (英文: Grade I historic buildings in Hong Kong )係香港古物古蹟辦事處評級嘅香港歷史建築嘅第一個級別,呢個級別嘅建築物,具有特別重要價值,可以嘅話,需要盡一切努力將佢保存.
尖沙嘴鐘樓
尖沙咀鐘樓 ,官方叫 前九廣鐵路鐘樓 ,響香港九龍尖沙咀海邊,係九廣鐵路舊尖沙嘴火車站嘅一部分.鐘樓響1915年起好,而家做咗香港法定古蹟.
香港三級歷史建築
香港三級歷史建築 (英文: Grade III historic buildings in Hong Kong )係香港古物古蹟辦事處評級嘅香港歷史建築嘅第三個級別,呢個級別嘅建築物,具有一定嘅價值,並適宜喺以某種形式將佢保存;如果保存唔到嘅話,可以考慮其他方法.
尖沙嘴火車站
尖沙嘴火車站 喺香港九龍尖沙嘴最南端嘅海邊,係舊時九廣鐵路嘅香港總站,佢喺1913年開始起,1915年起好,直到1975年11月30號由紅磡站取代成為九廣鐵路嘅香港總站,到咗1978年尖沙嘴火車站就拆埋,得番個鐘樓留低,原址就起咗香港文化中心.
黃竹坑石刻
黃竹坑石刻 係香港一處法定古蹟,喺南區黃竹坑近南風道,學者考證過認為係新石器時代古蹟.
上窰民俗文物館
上窰民俗文物館 (Sheung Yiu Folk Museum)係香港文化博物館嘅分館,喺新界西貢北潭涌風景區入面嘅自然教育徑,佔地500平方米,原址係一條19世紀末由原籍廣東寶安縣黃草嶺黃氏族人起嘅村落──上窰村.1981年,上窰村同鄰近嘅一座灰窰被列為法定古蹟.1984年復修後改做民俗文物館,開放畀市民參觀.全館以房舍,更樓,豬舍,牛欄,敞闊嘅曬坪同其他附設嘅建築結構為主題,陳列各種農具同家庭用品,並附有相片同圖片說明,重現上窰昔日嘅鄉村風貌.
臺南市文化資產一覽
臺南市文化資產 係喺臺南市(包含原省轄台南市同原臺南縣)嘅各級古蹟同歷史建築.原臺南市可以話係臺灣嘅歷史名城,從1624年荷治時期建城到而家已有將近四百年嘅歷史,自17世紀作為臺灣全島首府長達200幾年.喺歷經咗荷治,明鄭,清領同日治等時期嘅交織後,每個時代多少都有留低一啲建築同文化物件.令台南成咗文化資產最多嘅縣市. 原臺南市周圍嘅地區,喺清代臺南成為臺灣府城後,先後成為臺灣縣,安平縣等行政區,最後成為臺南縣,而喺2010年12月25號,臺南縣市合併升格為直轄市,令呢兩個區域從此合二為一.


text:
「人工」
最近睇咗幾篇文章都提及好幾個工種都會被人工智能取代.其實乜嘢係人工智能?人工智能簡單嚟講就係利用電腦去模仿人類嘅大腦.當然電腦可以處理嘅嘢係比人腦多,而且電腦係唔需要休息.最重要一點就係人工智能係會不斷學習,不斷進步,不斷進化.有啲人會覺得人工智能會令人類滅亡,有啲人就會覺得人工智能會幫到社會,到最後係點其實無人知!
「智能」
人工智能係好多大公司都渴望研發嘅技術,當然人工智能可以幫到人類好多唔同地方,尤其係縮短時間方面.但係人工智能真係可以完完全全取代人類?當然係今日嘅科技同發展或者未必得,只不過當人工智能可以由白紙一張好似啱啱出世嘅嬰兒咁,慢慢學習,慢慢成長,到個一刻你都咪話唔驚.再加上機械化,分分鐘同電影嘅橋段一樣,會取代我哋每一個人.
「取代」
不過人類真係會比科技取代?其實有好多工作都已經比機器取代咗,不過背後都仍然係靠人類嘅經驗同智慧.如果無咗人類嘅智慧,其實又點會有人工智能?所以我唔相信人工智能係可以取代人類,因為至少創意仍然係一樣好抽象嘅嘢.越抽象嘅嘢,就越難轉化成程式.就好似感情咁,係一樣唔可以用程式取代到嘅嘢.
Also published on Medium.


text:
去外國旅行 朝早起身梗係要有個地道嘅早餐先係good morning啦!
究竟新加坡人早餐會食啲咩嘅呢?等阿坤話比你知啦!
或者你會話吓好普通啫咪又係烚蛋多士同奶茶香港周街茶餐廳都有啦!
無錯食材又真係幾普通嘅但你有無諗過配搭新加坡式食法原來又會有驚喜呢?
而圖入面一個是又點只係得牛油咁簡單呢 其實呢塊係牛油加央多士嚟架
加央係東南亞盛產嘅醬料 成份主要係斑蘭或者椰子 配搭牛油多士甜甜地又有淡淡嘅椰香味
呢個味道係香港唔係咁易搵到㗎!
至於碟雞蛋 原來新加坡人鍾意食半生熟蛋 比著我哋香港人最多咪吉爆個蛋黃當係溫泉蛋咁食囉
但係新加坡最地道正宗嘅食法係 吉爆個蛋黃之餘 原來仲會撈埋豉油同埋落胡椒粉㗎
雖然咁樣食啲雞蛋會變到好液體 睇落好似好生咁
但冇諗過原來落咗豉油同胡椒粉之後 鹹鹹地咁又幾特別喎!
最後就係杯奶茶 唔知大家有冇聽過馬來西亞嘅拉茶呢 佢就好似香港嘅茶走咁 用煉奶取代淡奶同糖 乳糖味重好多
配上當地茶葉沖開嘅拉茶大家不妨一試丫 香港嘅茶走係無凍飲 但係呢度嘅拉茶凍飲又幾特別幾好飲架!
食飽之後係時候開展旅程嚕!
坐地鐵去到Raffles Place去到Merlion Park 梗係要黎打一打卡啦!
然後沿住海邊Esplanade慢慢散吓步感受吓呢個繁忙都市嘅海邊
天氣咁熱買杯雪糕消吓暑就最好不過啦!
再繼續行去Marina Bay Sands可以穿去Gardens by the Bay 打卡必遊勝地
不過我地選擇入夜之後會再返黎睇夜景~
行完Gardens by the Bay都開始肚餓啦 又係時候搵地方食野充飢!
面對樣樣新加坡美食都想試既我 即刻諗到要去Food Court試勻好西啦!
搭去China Town站再去Maxwell good center個food court尋找美食!
天天海南雞飯沙嗲肉串炒粿條而家睇返啲相都流晒口水呀!
食完之後返左陣酒店休息一陣 天黑之後再返返去Gardens by the Bay睇夜景 呢個景真係好令人陶醉!
行完之後我地選擇左去試新加坡正宗嘅松發肉骨茶
真係一試難忘!
茶底好香胡椒味 令中藥味唔會太濃 而且豬骨肉嫩 餸飯真係好好食啊 湯底仲要係任加架!
最後我飲左4碗先肯埋單 哈哈!
食飽晚飯之後 去新加坡必試體驗:夜間動物園Night Safari
世界上面都好少聽到有夜間動物園 園內可以坐車周圍遊覽 仲會有語音導賞 介紹各種動物
但因為光線太暗 所以都唔係好影到啲動物:(
另一樣必去嘅就係園內嘅動物表演Animal Show~
表演入面佢地會介紹園內比較特別嘅動物 同大家上一堂生物課
仲可以近距離接觸到唔同動物 包括貓頭鷹同埋蟒蛇添!
你又夠唔夠膽上台挑戰近距離接觸蟒蛇呀?
最後我地坐夜晚機離開新加坡 當然唔少得入樟宜機場嘅Plaza Premium Lounge啦!
最令我驚喜嘅地方係 呢度嘅Plaza Premium Lounge食物選擇相當豐富
廚師即製有海南雞飯 叻沙之餘 竟然仲會有三文魚手卷 非常高質!
當然都會有迷你自助餐 有溫泉蛋 薯蓉同薄餅食啦!
但整體而言比起香港嘅Plaza Premium真係豐富好多!
所以大家黎呢度轉機果陣 記住一定要帶埋相應嘅信用卡黎拜訪呢度嘅Plaza Premium呀!
#寫出你遊歷#hutchgo資助旅費1000蚊


text:
「貧窮」
近日係網上面睇到一篇文章關於貧窮觀,入面所講嘅嘢都幾有趣.如果問大家乜嘢係「貧窮」乜嘢係「富裕」,相信好多人都會以為係指嘅係財富.其實正正係相反!點解「富裕」嘅人會越「富裕」,而「貧窮」嘅人會越「貧窮」?原因其實係在於教育!窮人嘅觀念係,佢哋唔快樂係因為無錢,所以要賺錢.但係就正正因為張時間放咗係掙錢上面,所以佢哋唔知道要真正令生活更加輕鬆同快樂嘅其實係係人心.
「教育」
其實越有錢嘅人,反而係越精打細算,會衡量所有嘢嘅價值,而且投資係有回報嘅事物上面.之不過好多時有啲人就會因為自己貧窮就將自己嘅「貧窮觀」無意間灌輸俾自己嘅小朋友.所以教育係好緊要,因為教育本身同貧富無直接嘅關係.而我哋教育仔女嘅時候,唔可以將貧窮作為督促仔女嘅理由,事關大家養育小朋友係因為我哋愛佢.教育仔女係可以讓佢哋自食其力,撐起自己嘅天空,而唔係背上沉重嘅家庭負擔.
「教育」
對於「貧窮」同「富裕」,你會點樣引導自己嘅仔女呢?因為父母係好影響自己嘅仔女嘅「貧窮觀」!所以唔好同小朋友講啲嘢好貴因此唔買,而係要係話俾小朋友聽我們每個月都有預算,依家已經超預算,所以我們只能下次再買.千祈唔好同仔女講屋企無錢,只能夠靠佢哋,因此要好好返學,先至可以賺錢養家.無論係點,當你兩腳一伸嘅時候,基本上好多嘢都係帶唔走.
Also published on Medium.


text:
「電影」
相信好多人都睇過《美女與野獸》呢套經典卡通片!最近嚟套卡通片再一次係大銀幕上演,只不過今次係以真人同電腦特技動畫所拍攝嘅一套電影.雖然入面有啲情節同原著有啲出入,但係啲歌舞真係拍得好好睇.當然最受矚目嘅就係由愛瑪屈臣擔任女主角啦,因為好似自從哈利波特之後,今次係第一次睇佢主演嘅電影.另一方面就當然係比較下《美女與野獸》同《星星夢裡人》啦!
「角色」
睇完《美女與野獸》之後其實認真覺得愛瑪屈臣(Emma Watson)係比較識合擔演嚟套係嘅女主角多過《星星夢裡人》.當然兩套電影都係有音樂劇嘅元素係入面,但係《星星夢裡人》個角色係需要多一啲人生經歷嘅演員,而《美女與野獸》係需要一個帶有少女情懷嘅演員.雖然貝兒嚟個角色某程度上有少少似哈利波特入面妙麗嘅角色,不過認真覺得係好識合愛瑪屈臣!
「歌曲」
其實我都幾鍾意《美女與野獸》入面嘅歌曲,有好幾首歌我都記得入面嘅歌詞.仲記得以前係學校嘅合唱團都有唱過入面嘅歌曲,話者係咁嘅原因自己都睇得比較投入.今次除咗將傳統迪士尼嘅卡通片變成真人主演之外,當然最好睇嘅都係歌舞劇嗰啲地方!當然大家都知道故事講乜,所以基本上可以好專心咁欣賞啲細節.感覺上嚟套比起其他有真人主演嘅卡通片電影都好唔同,如果你未睇嘅話,你一定要入場睇!
Also published on Medium.


text:
MCW-Scania Metropolitan
MCW-Scania Metropolitan(譯成大都會巴士)係由都城嘉慕威曼同埋Scania合作出嘅後置引擎雙層巴士,1973年亮相.
Metropolitan係都城嘉慕威曼同埋Scania第二款合作出嘅巴士(第一款係Metro-Scania單層巴士),佢有Scania出嘅BR111DH底架同埋都城嘉慕威曼車身.Metropolitan有一副Scania 11升引擎同埋兩階段自動波擺喺車尾,散熱水箱擺喺尾軸前面,同埋有氣墊懸掛.車身結構係用鋼造(但亦容易生鏽),下層擋風玻璃係高低級,左邊深過右邊.
Metropolitan主要係英國嘅市營巴士公司同埋國營嘅Passenger Transport Executive買.倫敦運輸局買得最多Metropolitan,一共買咗164架,不過佢哋只係行咗幾年,1983年已經全部退役.另外有兩架Metropolitan喺1975年賣咗畀香港中華巴士,兩架車喺1980年代尾退役.
Metropolitan喺1978年停產.都城嘉慕威曼喺1977年推出都城巴士,而Scania喺1980年向英國市場出BR112DH底盤.


text:
「TVB小花」龔嘉欣喺過去一年中可以話係大豐收嘅一年,皆因佢攞咗「大馬視后」同埋「最受歡迎電視女主角」兩個大獎,演技備受肯定之外,仲增加咗唔少人氣.
從表面上睇,龔嘉欣無疑就係一個人生贏家,有生意,有樓,有事業,不過其實龔嘉欣仲差咗愛情,相對比佢嘅事業,喺愛情方面就顯得麻麻地.
話曬身為「少婦聯盟」成員嘅龔嘉欣,好姊妹陳凱琳,譚凱琪,沈卓盈已經成為人妻或者人母,就剩返龔嘉欣一個人仲未結婚,大家都好替龔嘉欣心急.
對于身邊好姊妹們已經結婚,生子,龔嘉欣坦言只會替佢哋開心,因為自己宜家嘅目標唔係喺結婚生子上,更希望自己喺事業可以更上一層樓,同時直認唔排除會閃婚.
講到龔嘉欣,其實佢喺16歲開始做模特兒入行,佢每個月都會儲起一半收入,而舊年踏入30歲嘅佢斥資7位數喺吉隆坡開火鍋店,出入開百萬保時捷跑車代步,更一度有人質疑佢係咪畀包養.
事實上,龔嘉欣嘅血汗錢全部有血有汗,佢平時唯一愛好就係存錢,唔買衫就著贊助商衫,買樓之後龔嘉欣周圍去家私店格價,專揀便貨,超筍價貨,認真好賢良淑德.
唔理點樣,希望龔嘉欣可以繼續畀我哋帶嚟多啲更精彩噶演出,期待佢嘅表演!
Like MisshkNews Facebook!不出门也能知天下事~


text:
無綫娛樂新聞導演中招!主播齊回應:冇接觸過患者
無綫電視城失守,娛樂新聞台一名導演昨晚確診新冠肺炎,台前幕後工作人員列入緊密接觸者名單,一眾主播受訪時都表示與沒有與該導演接觸.
陳詩欣:「其實我冇接觸過導演,平時我哋做廠見唔到導演,不過我都知道呢個消息,公司亦都安排當中.為咗安全,我哋會盡快去做檢測.」
周奕瑋:「我都係啱啱收到呢個消息,其實我哋主持同幕後喺唔同嘅辦公室工作嘅,所以平時都冇乜機會接觸,平時返工都全程戴住口罩唔會除,依家都等公司安排檢測或者進一步嘅安排,多謝大家關心.平時都好小心做好防疫嘅,希望大家身體健康.」
鞏姿希(Krystal):「公司依家處理同安排緊,我哋其實同佢唔同房,所以都冇接觸過佢,依家要等公司安排.」
許文軒:「首先希望導演同佢屋企人早日康復,知道大家都好擔心,其實主持同導演唔係喺同一位置工作嘅,而幕後同事喺公司範圍內都有戴口罩,做足防疫措施,所以唔係緊密接觸者.(咁係咪短期內接受兩次測試?)因為之前事件我係有先後接受過兩次測試都係呈現陰性.為咗安全同安心,公司依家安排緊,如有需要盡快安排我哋去做檢測.希望大家都冇事,最緊要身體健康!繼續做足防疫措施!」
吳紫韻:「我最近都冇見過導演,因為我哋公司都有分A,B Team緊返工嘅,所以對上一次見到佢都係兩個星期之前嘅事啦.冇得擔心太多,自己平時都做足清潔同埋防疫措施,喺公司都會戴口罩,同埋我哋主持同幕後同事係分開房做嘢,知道公司係有安排,依家都係等公司通知.」
鄭衍峰:「我有做廠啊,但以我記憶都有2-3個禮拜禮拜無見過佢,所有嘢等公司安排啦.唔係太擔心喔今次,只係希望確診者無事啦.」
潘盈慧:「其實我哋主持同導演並唔係係用同一間房工作嘅,平時亦會戴住口罩同大家都注重消毒工作,我知道公司依家安排緊,應該會盡快安排我哋去做檢測.今晚要做廠,會做足晒消毒.」
陳婉衡:「我只係做Part time主播,我對上一次返工已經係六月嘅事,都唔係好清楚情況.」
另外,上月31日節目《姊妹淘》的幾名主持莊思敏,傅嘉莉,蔡嘉欣及陳詩欣曾接受《娛樂新聞台》錄影訪問,莊思敏受訪時表示當日錄影時未有接觸過該導演,故不擔心受傳染.問到有何防疫措施?她說:「都係入廠前噴消毒藥水,會消毒咗支咪先,現場工作人員都一定戴晒口罩,我未埋位前都戴晒口罩,又唔會一齊食飯,所以都安全.」


text:
今日終於到咗選舉三雄會戰嘅大日子,最後鹿死誰手暫時都仲未知道,但嚟自澳門金池桑拿嘅靚女婷婷,佢都話好緊張,令佢回憶起那些年喺學校選班長嘅情景,佢話自己高中時有份提名,緊張到月事到訪嘅日子都遲咗幾日,有冇咁誇張呀?
婷婷話:「記得當年選班長,我哋一樣負面新聞滿天飛,特別係誠信問題,好似我有個對手就畀人話佢有感情缺失,話佢曾經一腳踏兩船,但個女仔根本咁大個女都未拍過拖,真係戥佢難過,而我都唔好得去邊,竟然傳我僭建過,我自細就胸部發達,根本唔使改建乜嘢,但有對手就話我講大話,話我一個暑假唔見,返嚟就大咗兩吋咁多,人哋發育正常,佢冇我發育得咁好,呢層又怪得邊個!」咁婷婷又有冇發放啲乜嘢黑材料呢?婷婷話:「我都唔執輸話對手有次同黑學生出席派對!」
嘩!咁似今次嘅選舉?婷婷話:「對手有次同同學仔去郊外進行燒烤派對,期間有個退學嘅懷疑黑學生出現,仲坐埋嚟一齊玩,呢件事畀我個朋友見到,於是話畀我聽,懷疑對手勾結黑學生,出席派對恐嚇班上嘅同學要投佢一票,事後事件愈鬧愈大,亦因為有呢啲黑材料,所以我喺嗰屆順利當選班長.而選舉最精彩嘅地方,就係有好多黑材料爆咗出嚟,好似今年咁就好睇過電視劇啦.」你就睇得開心,都唔知幾多人擔心死呀!
年齡:21歲
三圍:35,23,35
興趣:爆料
撰文:賢
攝影:阿昌


text:
中國共產黨第九次全國代表大會
中國共產黨第九次全國代表大會於1969年4月1號至24號喺北京召開.出席代表1512人,代表當時全國2200萬黨員.由於當時各地黨組織處於癱瘓狀態,無法正常進行代表嘅選舉,多數代表由革命委員會同各造反組織嘅頭頭協商決定或上級指定,以致很多品質惡劣嘅幫派骨幹,打砸搶分子,林彪,江青一伙嘅爪牙,成為咗九大代表.有嘅人是喺確定為九大代表之後,先自趕辦入黨手續,或喺去北京列車上突擊入黨.相當多嘅原八屆中央委員同候補中央委員處於被審查或者坐緊監,未能作為代表出席九大.
毛澤東主持開幕式並致開幕詞,林彪代表中共中央作政治報告.報告以「無產階級專政下繼續革命嘅理論」為核心,全面肯定咗「文化大革命」,話「無產階級文化大革命」係一場真正嘅無產階級革命,係對馬列主義理論同實踐嘅一個偉大嘅新貢獻;將黨嘅全部歷史講成係兩條路線鬥爭嘅歷史,即所謂「毛主席嘅馬克思列寧主義路線,同黨内右嘅同『左』嘅機會主義路線鬥爭嘅歷史」,虛構咗以劉少奇為阿頭嘅「資產階級司令部」,肯定咗強加畀劉少奇嘅種種罪名;對中國社會嘅形勢以及黨嘅政治狀況作咗錯誤嘅估計,响呢種基礎上提出咗所謂「鬥,批,改」嘅新任務.報告對戰爭到嚟嘅可能性作咗緊迫同跨大嘅估計,過分強調要準備打仗.
大會通過咗政治報告同黨章修正草案.九大通過嘅新黨章,錯誤咁將「無產階級專政下繼續革命嘅理論」同林彪「係毛澤東同志嘅親密戰友同接班人」寫入咗綱;對毛澤東思想作咗歪曲嘅闡述;刪除咗原黨章中黨員權利一節,取消咗黨員嘅預備期,取消咗中央書記處,取消咗中央監察委員會等機構.
大會選舉出中央委員170人,候補中央委員109人,其中原八屆中央委員同候補中央委員只有53人.
中共九大使「文化大革命」嘅錯誤理論同實踐合法化,喺思想上,政治上,組織上嘅指導方針都係錯誤嘅.
一中全會[編輯]
中國共產黨第九屆中央委員會第一次全體會議於1969年4月28日喺北京舉行.會議選舉產生咗新一屆中央領導機構.名單如下:
- 中央委員會主席:毛澤東
- 中央委員會副主席:林彪
- 中央政治局常務委員會委員:毛澤東,林彪,
(以下按姓氏筆劃為序)陳伯達,周恩來,康生
- 中央政治局委員:毛澤東,林彪,
(以下按姓氏筆劃為序)葉群,葉劍英,劉伯承,江青,朱德,許世友,陳伯達,陳錫聯,李先念,李作鵬,吳法憲,張春橋,邱會作,周恩來,姚文元,康生,黃永勝,董必武,謝富治
- 中央政治局候補委員:紀登奎,李雪峰,李德生,汪東興
二中全會[編輯]
中國共產黨第九屆中央委員會第二次全體會議於1970年8月23日至9月6日喺江西廬山舉行,毛澤東主持咗會議.林彪一班人喺會上通過稱讚毛澤東為「天才」嘅辦法,借以吹捧林彪,鼓吹要設國家主席,想以此達到佢奪權嘅目的.8月24日,陳伯達喺華北組宣講由佢編選經林彪審定嘅《論天才》嘅材料,煽動華北組通過決議:堅決要求設國家主席.8月31日,毛澤東發表《我的一點意見》一文,揭穿咗「稱天才」嘅騙局,指出咗佢哋喺廬山搞突然襲擊,煽風點火,唯恐天下不亂嘅陰謀同野心,指出唔好再提設國家主席嘅問題,從而挫敗咗林彪反革命集團向黨發起嘅有組織,有預謀嘅進攻.為此,全會宣布對陳伯達進行審查.
全會批准咗國務院關於全國計劃會議同1970年國民經濟計劃嘅報告;批准咗中央軍委關於加強戰備嘅報告.


text:
《評 NESCAFE 廣告:有人去踩,我偏要讚》
『有人去踩,我偏要讚』
認真,個廣告如果真係要屌,第一句應該問:N ESCAFE係黃定藍,有無邊爐打同肥牛淥?可惜,呢篇文唔係俾你驗有無色盲.如果真係要玩對號入座,我就會反而想咁睇——
首先,做得日本動畫化要搞到好似新海誠咁,對象一定要係年青人.而且,對象唔係日本既年青人,強國既年青人,係香港既年青人.咁個廣告入面應該放咩內容,唔會踩界得黎,但其實又可以暗暗TASTE到一絲絲既咖啡香——同埋本土味?
隱喻,係偉大既藝術表達手法.亦都係為對號入座提供左最佳既素材.
廣告開首,千祈唔好理點解女主角踩車去見工,一開始係美都餐室但一下子去左西環正街類物,甚至車個遇上塞車男主角去電車站咁離奇.關鍵在於舊式餐室,電車,第一眼就係老香港情懷.如果你都覺得唔係只係撞手神,都唔會再另一個分鏡,俾個咁大個『押』既招牌係右手邊.呢個係刻意剪碎出黎呈現既圈套,並唔係話咩『連香港啲地點係邊』都搞唔好.大佬呀,我自己都識GOOGLE MAP,製作團隊會唔會好似你地班友咁豬呀?
呢D都係象徵左香港既美好呀哈姆太郎.
好,女仔去見工,呢個係年青人一定會面對既第一個人生大問題,所以我話廣告對象係年青人,即刻有投入感.而女仔另一個一大事業,就係戀愛;要戀愛,就要有對象,即係男主角.男主角一開始未出現,反而係先做咖啡仔既路人甲,佢地相撞,撞到一天都係罐裝咖啡,甚至有埋跌左落單車個籃到.但係個路人甲無怪過女仔,因為佢自己其實都返緊工,知道女主角趕住去見工,佢只係攬住隻貓(另一個陷阱幫萬千貓奴落坑),訓係地下,微笑住話:
『記住每個人都可以比本份做多一分架.』呢個係成個廣告既中心命題.但!係!
究竟香港既年青人,可以做多一分既本份係咩...?
唔通只係買咖啡飲?一定唔會啦.
好喇,跟住女主角先撞到眼鏡靚仔男主角,送左佢一程,中途仲幫手送埋咖啡添:
第一個係地產經紀,女主角經過之後,佢決定叫兩小口子買樓要諗多諗(注意:買樓又係香港既另一個年青人面對既困境黎);
『咁大件事,應該諗清楚既.』
依家香港有咩事係大家心目中係大件事?
然後鏡頭轉左去一盞交通燈,無鐵絲網,紅黃綠燈似乎全部都WORK.下一個係就快冚旗既的士司機.佢又受到女主角經過既感召,決定載多一個乘客先交更.再次強調『行多一步,其實都無壞』.咦,咩原來香港人仲有路好行咩?條路係邊?的士司機唔係只會周圍撞人架渣咩.
見工,買樓,坐的士拒載,呢啲就象徵左要搵食同低頭既殘酷現實.同香港既美好意象遙遙相對.
同女主角,同大家一樣,幫人明明係好事,但反而會跌入困境.佢既結果就搞到自己見工會遲到.但係佢渣住架死人單車,有無放棄呀?無呀.佢遇到整路既建築工人封路有晒BLOCK,佢選擇係點呀,係突然發動異能踩左上樓盤既地盤木版然後同好多動物呀各種公仔呀一齊飛出天空呀.
日本動畫最鍾意SELL既係:夢想與奇跡.
香港依家比任何一刻,更加需要呢兩樣野.
透過女主角把口,又再講多一次:
『如果每個人都可以做多少少,我地一定可以一齊行得更加遠!』記住,唔係自己一個,重點係一齊個齊字.咁都仲唔夠畫公仔畫出腸?
點解仲要出現兩秒既醫護人員,同埋訓緊覺類似立法會議員同官員咁既物體?
究竟香港既青年,要做多咩野少少,先可以得到呢個咁美化咁理想國度既香港?
但個故事去到呢度都未夠絕.岩岩車左佢男主角,竟然就係咁岩佢既面試官.但男主角掛住睇RESUME,本來見唔到女主角,所以語氣完全係上左位既老屎忽語氣:『連準時都做唔到,仲要無學歷,無經驗,唔好再徙——』佢本來一定想講『唔想再徙大家時間』,即係叫女主角收皮.但係佢目光從履歷移開,先發覺原來果個人就係馬尾女主角.
『原來我地一路都忘記左最重要既野(就係馬尾係萌點).』於是男主角走向女主角,提議話:
『準備好,我地就開始啦.』女主角喜出望外,大落地玻璃窗外,係香港既維港全景,仲見到IFC添,邊個見到唔感動.老實講,如果你將最後賣咖啡既LINE改左,配晒其他畫面,我相信仲GOOD FIT添呀.
廣告意象全部都只係CONVERGE去一樣野:就係叫香港年青人,有挫折,明知無可能,都一樣要每人做多少少,可能就會開創出好似新海誠咁靚大家都咁嚮往,繼續想係度住既香港.係呢度,遲到都有機會,充滿住人情味,邊個唔想係度住反而要諗唱美金隨時離鄉別井呀?唔再係老屎忽把持,反而係一個以青年人為中心去轉動,去改變既世界!
最後都要俾多次讚俾全粵文字幕同埋配音.雖然聲既質素有爭議,但我覺得成件事聽落去都係超有親切感.諗番起女主角既馬尾,又要引番仆教授一句:『世界真係可能向緊一個有趣方向進發緊』!最後最最後為左唔好俾人以為我收左錢寫鱔稿,留意番:呢隻牌子咖啡真係好L難飲.完.
#十分鐘寫文重現


text:
爆芒好多人都試過,而個芒唔爆,我地都唔會睇清楚呢塊薄薄嘅透明芒原來係咁脆弱,佢原來只係一塊「食玻璃大」嘅透明片,No one cares.
人係犯賤,爛左先望多幾眼.你有幾可望下個菠蘿蓋,除左PK之後.對住我地副body,我地最多睇個頭,睇塊面,即係細個望住蛋糕,焦點離唔開粒最難食但最靚嘅藥水味車厘子.
寫文之時,病人因腎癌屍肝差點死,最後又做到移植嘅好消息,將會成為一陣子嘅討論話題,然後又會被淡忘.但係一條長長的疤痕就會留喺病人或捐肝者身上.無親身經歷係好難明白病人感受,就如沈祖堯醫生唔肉隨砧板上,都未必感受到病人嘅無力感,而當年我捐完肝之後,最常做嘅係得閒無事拿起件衫,成日望住個肚條疤痕,諗返都差不多望左我一世人嘅quota.
這種狀況就好似熱戀期嘅男女咁,開頭下下都呵住佢,時不時就望下呢條廿幾厘米嘅蜈蚣形疤痕.到你個心覺得出得街,見得人,你就開始帶佢見朋友,宣示主權,而呢個戰場就係泳池.我地正常會用千百種方法去遮遮掩掩,但原來當你唔介意嘅時候,你反而會知道呢個就係你嘅標記,你嘅風格.
究竟我呢副身體,可以做到d咩,往往係喺你注視傷痕,懷疑自己嘅時候先問嘅問題,問問下就好想知,以後仲可唔可以做番同樣嘅事呢?
只有越健康嘅人先會越想睇自己副body,唔靚嘅嘢又邊有人想睇?又點解要等醜左先嚟睇?
更多:
Fitz.hk Facebook專頁
戰勝恐懼的動力叫生存
斷咗腳嘅人最想做咩?
Law少@Fitz.hk
Fitz Running 跑步
人稱Law少,前電台主持及監製,酷愛體育運動,多次參加馬拉松及毅行者活
動,近年更嘗試進軍三鐵及渡海泳.對於跑步,對於行山,對於比賽,均有深刻而令人動容的看法.著有《原來在沒有盼望 的地方才需要盼望》.
分享連結:


text:
(A&M Diary)迪士尼樂園除咗係一個浪漫嘅國度,亦係一個大家追尋夢想嘅地方,為延續香港迪士尼樂園15周年嘅慶祝活動,喺城堡外嘅大舞台上演全新戶外音樂派對:迪士尼尋夢奇緣!除咗米奇同米妮等迪士尼朋友之外,仲有首次喺香港迪士尼樂園登場嘅《玩轉極樂園》主角米哥,同大家載歌載舞,所以今個假期同A姐入去迪士尼打卡enjoy尋夢假期啦!
提前預約
提提大家,所有賓客 (包括樂園門票持有人,「奇妙處處通」會員同免費門票持有人) 都要喺到訪樂園前,先喺香港迪士尼入園預約網站預約到訪日期.「奇妙處處通」會員就可以優先喺到訪前8日內預約,而其他賓客就可以喺到訪前 7 日內預約.喺預約過程中,賓客要作出健康聲明.如果有出現發燒或呼吸道感染病徵,於過去 14 日到訪香港以外嘅地方或者密切接觸過新型冠狀病毒病感染確診者,正接受強制檢疫嘅人都唔可以進入樂園.如果預約成功,你將會收到短訊或者電郵確認,去到樂園記住要出示返已經登記嘅門票或者會員卡,就可以入場啦!
迪士尼尋夢奇緣
香港迪士尼樂園15周年嘅壓軸活動,推出全新戶外音樂派對:迪士尼尋夢奇緣!由一班歌手現場演繹原創主題曲「Follow Your Dreams」揭開序幕,並演唱九首迪士尼動畫嘅歌曲,讓我哋陶醉20分鐘嘅音樂世界.
表演當然唔少得米奇老鼠,米妮老鼠,唐老鴨,黛絲同高飛啦,但最驚喜係首次喺香港迪士尼登場嘅《玩轉極樂園》主角米哥,演唱獲得奧斯卡原唱歌曲嘅電影主題曲:「Remember Me」!緊接嘅就係《優獸大都會》嘅歌曲「 Try Everything」,兩首歌都提醒我哋要珍惜喺追夢旅途中,陪伴同鼓勵我哋嘅人.之後仲有勇敢追夢嘅公主寶嘉康蒂,慕安娜,愛莎女王,唔少歌曲都經過重新編曲,帶嚟耳目一新嘅感覺!
Pixar 水花大街派對
睇巡遊絕對係入嚟迪士尼樂園一個好重要嘅節目,嚟到夏天嘅巡遊就加入玩水環節,一齊降吓溫啦!今次嘅Pixar 水花大街派對就加入咗《1⁄2的魔法》兩位主角仁仔同肥巴,《反斗奇兵》 嘅胡迪,牧羊女寶貝同翠絲,《玩轉腦朋友》 嘅阿樂與阿愁,《沖天救兵》嘅卡叔同羅小飛,陣容夠晒新鮮感,真係好有氣氛.
迪士尼酒店 – 手工藝工作坊
如果入住迪士尼樂園嘅酒店,仲可以參加酒店內嘅活動,今日我哋參加嘅手工藝工作坊就回應番迪士尼尋夢奇緣,製作高飛嘅風箏小擺設喇!
迪士尼尋夢奇緣 – 全新餐單
除咗有全新表演可以打卡之外,亦有全新餐單,等你可以用味覺感受「Follow Your Dreams」嘅美食,例如《反斗奇兵》主題蛋糕,《玩轉極樂園》系列曲奇爆谷,愛莎女王皇室盛宴等.


text:
TVB不嬲重視港姐多過藝員訓練班,每年都會力捧港姐三甲,2016年港姐冠軍馮盈盈入行短短三年,已經成功獲得「飛躍進步女藝員」獎項.
2016年港姐冠軍馮盈盈由參選到當選,一直以真性情示人,甚至冇隱瞞自己嘅戀情,大方公開有一位十優醫生男朋友鐘文浩.
馮盈盈加TVB之后,已經為自己做好打算,明知道行港姐純情舊路難出位,就索性做豪放港姐.
喺《#後生仔傾吓偈》上,馮盈盈幾乎成為話題焦點,經常語出驚人,爆粗口已經係常事,但反而因為咁樣,觀眾覺得佢真性情,夠貼地.
而喺同合作嘅男演員里面都激贊馮盈盈,都認為佢演戲放得開根本唔似新人,所以大家好鐘意同佢合作,好多TVB監制都會主動用佢,并成功成為咗寵兒.
不過,馮盈盈嘅如意算盤算得太精準,竟然想做醫生夫人又想做「TVB一姐」,最后唯有二揀一.
喺《解決師》里面,馮盈盈同張颕康浴室濕身激吻超出位,紅係的確紅咗,但係醫生男友都嬲咗,并成為咗兩個人分手嘅導火線.
本來港姐同TVB簽約一般簽三年,后期睇個人發展再決定是否續約,但馮盈盈未等約滿,已經提前主動同TVB加簽長約,而且唔介意月薪,只求多喺螢幕蒲頭.
馮盈盈后生細女,先25歲已經識得為自己打算,佢知道自己青春無敵,即使同TVB簽約十年,都只係35歲,依然前途無限.
馮盈盈希望喺十年期間內成功做到一線花旦,做視后,所以自從恢復單身之后,佢真正噉大解放,無論係接劇定曬相,都以性感至上.
唔理點樣,都係希望馮盈盈喺之後嘅事業上可以有所成就,期待佢嘅表演,加油!
Like MisshkNews Facebook!不出门也能知天下事~


text:
一個長揸短炒皆宜嘅產品(蔡嘉民)
呢排成日好興講中國國債牛市,亦都不時有朋友問有啲咩方法可以保本又好穩陣咁賺錢,但往往保守型投資者實在係太過保守,佢地會選擇放係銀行做定期,都唔願意拎出黎投資.如果無咁保守嘅投資者,佢地會搜尋一啲高息嘅大藍籌去長揸,最多個市大跌,股災,大家一齊捱,捱多幾年又係一條好漢.但係,除非股票除淨後,股價係會迅速上返除淨前高位,否則派息只係偷換概念.例如,好多股民都喜愛嘅大笨象匯豐,其實長揸10年,計埋股息,依家都只係啱啱回本,早兩年嘅話,都係屬於捱價階段,1蚊都無得賺,人生又有幾多個10年.
除非你有一個獨特眼光可以搵倒騰訊呢類股王另計,騰訊剩係價升,唔派息都夠你賺.如果無信心的話,中國國債係唔錯嘅選擇.上次講到中國國債因為降準,推低左息率,再加上經濟放緩,同埋企業違約潮,所以債券勢頭良好.
講到咁好,係咪無任何跌嘅原因呢?支持債券嘅淡友亦都有幾個原因,一來當啲地方政府或者企業唔夠現金去償還啲債務,佢地就會考慮賣出手上嘅國債去套現,所以違約潮發生同時未必一面倒會令息率下跌,過度發生亦會有反效果.另外,雖然人民幣匯率最近都算幾堅挺,但係強勢美匯一旦保持勢頭,人民幣一有走資壓力,中央就要考慮拉返高個債息.央行行長之前就出黎講中美息差喺舒適區間,到現時,數字上其實已經唔再舒適,一旦去到觸發收緊嘅水位,就要靠債息上升去控制走資.但暫時權衡好淡友雙方,債券牛市應該可以保持.
長揸黎講,中國債係一個唔錯嘅工具,短線黎講,唔排除央行短期內會再降準,可以考慮短炒一轉.


text:
「兄弟」
一個相識咗超過二十年嘅兄弟今日結婚,雖然近年大家喺唔同嘅地方工作,大家一年都未必見到一次,但係我好珍惜大家嘅友誼.好多嘢做兄弟嘅真係在心中!有時有啲嘢真係唔需要講大家就會明!今日係你結婚嘅大喜日子,除咗幫你做兄弟同恭喜你之外,當然希望可以幫你分擔下壓力同工作量,等你嘅嘅婚禮可以順順利利.如果今日有啲乜嘢做得唔好就真係多多包涵啦!
「結婚」
恭喜晒一對新人!望穿秋水終於等到你哋結婚嘅大日子!一世人無幾多兄弟,你結婚就當然兩脅插刀!希望你哋甜甜蜜蜜,開開心心,長長久久,永結同心,白頭到老.當然幫伯友催下你哋快啲生返個小朋友啦!真係大個仔啦,唔好淨係工作行先,有時間就陪多啲老婆啦!搵錢雖然緊要,但係錢搵唔晒嘅,要記住你有個老婆係屋企等你,抽多啲時間俾屋企啦!
「家人」
其實做兄弟嘅就當然係幫主角分擔不同嘅大少事務,等佢可以唔洗理其他嘢.結婚當日真係好多嘢要兼顧,不過最重要嘅除咗新人至外就係男家同女家嘅屋企人.不過無諗過伯母咁好記性,真係十幾年無見,但係仲記得我,真係佩服佩服!當然今日娶新抱最開心嘅就係世伯同伯母,因為我相信佢哋都等到頸都長.今日所有嘢都順順利利,真係托賴托賴.喺度再講一次,新婚快樂!
Also published on Medium.


text:
「送花」
唔經唔覺已經係第五個年頭,時間真係過得好快.仲記得上年老婆無啦啦講話唔好送花俾佢,話嘥錢.不過轉過頭話無花收,有啲唔開心.所以今年當然要買返紮花俾老婆啦.我不嬲都幫襯開尖沙咀某間花店,因為佢哋價錢唔會坐地起價,而且服務同質素都有保證.點知今日蝦碌咗,將我同另外一個客戶嘅花調轉咗.好彩佢哋舖頭近我食飯嘅地方,佢哋即刻整個紮俾我.如果唔係我殺人都似!
「情人」
又係一年一度嘅情人節,今年因為好忙,真係差啲連情人節都忘記咗.而今日真係好難得同老婆出去拍下拖,因為自從郭大少出世之後,我哋兩公婆真係好似直升機家長咁,將整個生活嘅中心完全轉移到佢身上.今日趁住情人節,所以同老婆去拍下拖,過返啲二人世界嘅生活.只不過因為唔放心個仔,所以都只係出去食咗個晏同睇咗場戲,之後又返屋企過返三人世界.
「拍拖」
真係好耐好耐無同老婆輕輕鬆鬆咁去拍下拖,今日起身搞掂個仔之後就出去食飯.當然我個人比較挑剔食嘢,所以揀餐廳其實都揀咗好耐.之後睇完個菜單,最終都係揀咗一間法國菜.雖然無得食晚餐,但係個午餐認真唔錯.個價錢同食物嘅水準都非常合理.當然我想同老婆可以食個燭光晚餐慢慢享受,只不過真係唔放心丟低個仔太耐時間,希望佢大啲嘅時候我同老婆可以放心啲啦.


text:
點解個個生完好似冇生過咁?
-
點解呢幾年發覺身邊d女性朋友,生完好似冇生過咁,陀B個陣已經肥肚唔肥人,生完有d直頭瘦過生之前,女明星就話啫,點解而家d人咁勁,我生完個肚都鬆弛左,又愈減愈肥......
-
我個FRD都係咁, 不過佢又節食, 又要日日做運動先KEEP到個身型, 我真係冇佢咁有毅力
-
我以為生完小朋友掛住湊仔會忙到冇時間做運動,點解佢地咁勁
-
不過我見有幾個KOL媽媽係有做下D收肚減肥機既, 都有幫助
-
@jadelam62 我生完有去perFACE做冷凍溶脂
再加埋自己做運動 真係可以修身修得好快
-
@kake 好熟,係咪sponsor viu套造美人,熊黛林代言個間?
-
@kake 凍脂同其他個d減肥機有咩唔同?
-
係呀我就係睇左個節目
見miko個肚都修左好多 先去試做
-
@jadelam62 我聽個治療師講就係用冷凍技術凝結嚿脂肪
再經新陳代謝排出體外
-
Coin last edited by
運動+飲食+做機 瘦過做女既時候
-
tseeee last edited by
做左媽媽都唔可以懶嫁
終有方法減 懶有懶減 勤力有勤力減
-
Lala last edited by
@kake 佢係咪消脂為主?如果我本身唔算肥係咪唔岩做?
-
@kake 但係會唔會一唔做部機就好易反彈?
-
@tseeee 有得懶梗係想懶 XD 最好訓喺度就瘦到
-
做得 佢可以局部做
瘦底個shape仲易出嫁
-
佢係令脂肪完全消滅
所以唔會反彈
不過緊係唔可以暴飲暴食啦
-
@kake 真係訓喺度都瘦到,搞到我好想試下
-
winniebb last edited by
依加d科技真係好勁 幫到好多懶人扮靚減肥
-
你上佢官網睇下book試做
不過要快手 消費券一出就會好full
-
@winniebb 不過講真就算有咩機,唔控制飲食既,做幾多機都冇用


text:
今集《Like Japan放送室》,我哋嚟到一間位於東京飯田橋嘅港式茶餐廳-香港贊記茶餐廳
!其實我都係聽唔少鍾意香港嘢嘅日本朋友話有時會嚟食下呢度嘅菠蘿包,所以我就決定嚟睇吓呢度有咩特別喇!
飯田橋同涉谷,新宿等地區比較唔同,呢度比較多公司同住宅.茶餐廳開喺度都受到好多上班族嘅熱愛.附近都有好多飲食小店,中午時分好多間都出現人龍情況.我就試咗呢度嘅兩款名菜:咖喱牛腩飯同叉燒飯.老闆張先生話咖喱飯係無為日本人調味,係原汁原味嘅香港咖喱.我食過就覺得係香港咖喱魚蛋嘅咖哩味,但珍珠米同香港嘅有點唔同.叉燒都好似好薄身,我初初仲以為會唔好食,但就驚艷咗!因為調味真係做得好,雖然肉身同香港口感唔同,不過就好好食,啲汁都好好送飯~!
店主兼老闆張先生40年前就已經嚟過日本工作,當時就係喺飯田橋開始居日生涯.後來回港之後便上國內開餐廳,眨眼間40年過去,張老闆就決定重回日本呢個起點開餐廳,將港式美食引入日本.餐廳開左一年漸漸見人氣,本身香港客人較多,依家就越來越多日本食客嚟食,仲漸漸多個香港,台灣同中國客人!張老闆話日本人都鍾意咖喱,魚蛋,同包點.所以佢哋都好重視做番傳統港式味道.不過張老闆話可惜廚房位置未夠大,未能做出同香港一模一樣嘅奶茶味.我自己就覺得…已經算好好飲!(因為日本奶茶總是偏甜)
張老闆話喺日本開店好彩有班朋友幫手,仲建議想喺日本搞朋友生意嘅朋友一定要搵專家提供專業法律意見,因為日本人好重視呢方面嘅誠信.佢仲話遲啲可能會喺池袋開分店,希望到時可以吸引更多日本人品嚐港式美食!
各位留學生,居日港人,如果喺日本思鄉時不妨幫襯吓!:)


text:
上次介紹咗日本女裝秋冬季
,今次就講下可以戴得靚又戴得型嘅帽款啦.日本人好鍾意戴帽㗎,除咗有啲帽款可以擋下太陽之外,佢哋都係Fashion嘅一部分嚟!襯好咗一套靚衫之後,配搭同樣好重要,加頂帽就可以令整體感覺更有味道!呢兩年就比較流行畫家帽,仲有一直都多人戴嘅Cap帽同圓頂帽,輕鬆幫你塑造文藝復古look.以下分享呢三款帽嘅配搭相,有啲係日本模特兒都好喜歡嘅帽款,大家可以參考下,今個冬季配搭就可以啦!
畫家帽
通常畫家帽就以單色為主,黑白色就當然最多人用,自己就覺得棗紅色或者橙黃色都可以用嚟襯番vintage啲嘅服裝.戴畫家帽唔需要好斯文㗎,型少少就咁著件衛衣再加頂帽都好靚.質料方面就通常都係絨面,因為襯返冬季嘅感覺嘛~
水原希子的示範~ i_am_kiko@Instagram
Cap 帽
Cap帽相信唔洗點介紹,因為佢一直都係最多人戴嘅帽款,留意到嘅係今年頗多燈芯絨質地嘅Cap帽.顏色方面想復古啲可以選擇鴨綠,卡其色,牛仔布嘅Cap帽都好容易襯.戴Cap帽著嘅衫就可以Sporty啲,簡約為主.
圓頂帽
圓頂帽喺秋冬季用嚟襯衫十分有型,個人覺得可以著長闊褲或長裙,顯得個人修長啲,再加皮鞋嘅打扮去襯圓頂帽.另外,因為今年好流行Choker,戴條黑色Choker都好襯圓頂帽㗎.
桐谷美玲的示範~ mirei_kiritani_@Instagram
小嶋陽菜的示範~ nyanchan22@Instagram
睇完咁多款式,今個秋冬季都可以一齊試下帽款嘅配搭啦!


text:
今日本來真係冇諗住去邊,但係到咗下晝個心唔甘心就咁虚渡咗個禮拜日,於是諗住不如去下白泥,這個地方都去過好幾次,不過都係同朋友,今次第一次帶對仔女去!
因為太熱既關係同埋我哋一心諗住去睇日落,日落差唔多去到7點後,
所以我哋等到差唔多5點先起行!大家只要去到泰豐街搭33小巴,
當你見到流浮山回旋處即係話你已經就到,你會係車度望出去見到一個好似下白泥既地方,個度其實係上白泥,
如果你有好多時間可以先落車去逛逛,然後沿路行去下白泥,不過都好遠吓!
其實上白泥就冇咩好睇,小巴再行多5分鐘度你可以預先同司機講喺波叔鴨仔坑釣魚場或者好姐釣魚場度落車,跟住行番轉頭一陣間就見到下白泥!又或者你可以總站落車,個度係一個士多同鄉公所!
Shutter Speed | 1/600 s
Aperture | f/2.2
ISO/Film | 100
我哋係上斜坡位置落車,跟住爬石頭落去,有少少危險,我先拖住哥哥落去泥灘,
然後再抱起芊芊扶住老婆落去,我仲記得以前唔識嘢,老婆大住肚都扶佢上落呢個石地,諗起都起雞皮,
其實再前d有平地出入,即係釣魚場個邊,我哋都係周圍行下玩吓樹枝玩吓沙!
睇吓蟹仔同彈塗魚,其實好快就已經過咗成個鐘,
跟住差唔多去睇日落,不過今日就多雲,所以未日落都已經feel到唔對路冇嘢睇!
(我下次補番幾係我4年前係度影既日落相俾大家睇)
最後大家都沿住草中的小路離開,行到出去就見到有個地盤,個度有水喉俾人洗腳,
因為你行完個泥灘多數都成腳泥,然後再出去就係2個釣魚場架啦,係好姐釣魚場個度有個33小巴站,
因為我哋太遲既關係所以條龍已經好長
(之後有2架車嚟都full哂,於是d人都開始行去總站度排隊搭,因為只差一個站),
因為芊芊都要食飯,但係成7點幾都未有車,有點擔心!
係呢個時侯發現我部電話仲收到,Smartone你太偉大啦,
於是我係好姐釣魚場度見到個Call的電話,就試吓!
果然黃天不負有心人,打咗2次終於有司機肯入嚟!
其實我諗你只要講雙倍價錢都一樣會有司機入嚟(因為在大埔小白鷺的經驗),
最後排緊長龍既朋友們好羡慕咁望住我哋離開了!
Photo by CANON 5D Mark III, Len | EF 35mm f/1.4L USM
呀劍評語: 好靚!即使睇唔到日落,係度睇到泥地一棵棵小樹苗,小蟹仔,彈塗魚,小朋友都會好開心,始終呢度好大部分都好天然,所以真係值得一去
呀劍貼士:
1/ 首先記住check日落時間.
2/ 廁所就冇喇, 自己帶定個樽俾小朋友行埋一邊去啦,如果唔係就要行番去釣魚場個度借廁所用!
3/ 大家記住帶定水毛巾,仲有記住著水鞋,千祈唔好著靚鞋,一定報銷!
4/ 仲有帶定膠布慎防佢哋撞親,始終多上落都係石頭地!
5/ 仲有提醒各位,如果你哋唔係駕車人士就真係要預早少少日落未落哂就好開始行,如果唔係等好多班車都未到你,仲有要留意個電話收唔收到,如果收到都可以試吓call的(可問釣魚場),但係的士都未必肯入嚟!執生.不過唔駛驚唔會出唔到去,最多等多1﹣2班車囉
下白泥簡介
下白泥位於香港新界西北的元朗流浮山,可算是在香港觀賞日落的最佳位置!
從泰豐街坐33專線小巴,過了流浮山迴旋處,大約再搭多10分鐘於鴨仔坑下車(如果唔知邊度就同司機講波叔或好姐釣魚場落)


text:
印度河文明
印度河文明時期,又叫哈拉帕文明時期,係指世界四大文明之一嘅古印度,約莫公元前3300年到前1300年嘅文明.
印度河流域文明改
印度河流域文明發生晏過兩河流域文明,尼羅河流域文明,但係早過商朝.考古專家喺印度河流域搵到摩亨佐達羅同埋哈拉帕兩個古代城市遺址,搵到好多石器,青銅器同農作物遺迹,同時出土好多印章,但係印章上面嘅文字到呢家都無人解讀到,甚至確定唔到渠究竟係文字定係圖象符號(印度河文字).估計城市人口都喺4萬之上.
兩個城市嘅中心都有一個人工堆成嘅土墩,用來衞城.喺呢個土墩上面建有大穀倉,對於佢嘅居民來講,呢個就好似而家嘅中央銀行.城市建築以衛城為中心呈網格狀分佈,有市政建築,場集,作坊,儲存區,民居同埋神廟.每座民居都圍住個院,有幾個房,一間廁所同一口水井.喺摩亨佐達羅嘅衞城上造咗一個大浴池,有私人浴池,會所等.
文化改
印度河流域嘅農民種大麥,小麥,棉花,瓜同椰棗.佢哋重養象同埋水牛喺田入面做嘢.呢道有好多手藝精湛嘅製陶人,佢哋用陶輪做陶器,呢個喺嗰時係一項嶄新技術.哈拉帕人用石器,重用青銅做刀,武器,碗同埋雕像.佢哋建立咗發達嘅廢物處理系統,包括有蓋板嘅排水系統同埋倒垃圾嘅斜槽.
留低印度河流域文明嘅居民主要係當地嘅白印度人.家下啲人重解讀唔到佢哋嘅文字.佢哋同蘇美爾城市嘅居民做生意,亦同印度以及中亞部落嘅人做生意,呢個地區同蘇美爾嘅文明好似.印度河文明持續咗800年,重未有人知佢點樣完,但係有幾種講法:河水泛濫,瘟疫,貿易,經濟或國內秩序崩潰等等,甚至有核武戰爭嘅講法.


text:
話說近日香港加X健身突然執笠,引來唔少苦主追討會費,小弟喺日本生活咗一段日子,又想試下比人拉下筋做下運動,所以join咗屋企(池袋)附近一間健身室,今次就介紹下比大家知,順便測試下會唔會有教練幫我拉筋
我就去咗呢間健身室:Anytime Fitness,話明Anytime,賣點就係24小時都可以去做gym!
有時夜闌人靜想去舉下鐵,24小時真係好方便!我都係因為呢個賣點先join!
收費計劃
咁講講收費先啦,間健身室得一個plan,就係月費:8424Yen已連稅 (即係港幣$630蚊左右).入會手續好簡單,只要拎埋passport上去,填返啲基本資料就可以.第一次入會就交2個月會費, 另外仲有條電子key盛惠5140yen(入門口用).
如果租埋locker就每個月1080yen,其實加加埋埋個價比我喺香港玩嘅係貴啲,不過近屋企又24小時可以玩呢個賣點吸引咗我,所以決定join嚟玩下.
環境及健身器材
老實講環境就唔算好豪華,但一般應該有嘅跑步機,健身器材,健身球同啞鈴等等都好齊全.
我自己就鍾意深夜或返工前去做,唔會好多人,一般都唔駛等機做,反而收工時間就會多啲.
做完gym當然沖個靚涼啦要,呢間健身室都有,不過入面就冇洗頭水同梘液囉…有些少麻煩.
有冇教練sell堂幫你拉筋?
對唔住,呢度係冇人會幫你拉筋的(唔知點解有啲失望…).喺香港玩,其實都唔係好鍾意有人sell堂,雖然你唔理佢都得,但有時都有面色睇下.呢間健身室就冇呢個問題.
夜晚7點打後就冇職員係度,而且就算有,佢地都唔多理你,反而你唔識用啲機,都可以主動去請教佢.對於我呢類毒男,都係跟網上教學去做,所人冇人煩我就啱晒.
用後感:
其實如果你喺香港有玩開gym,都應該聽過Anytime Fitness呢個名,其實同我喺日本玩個間係同一集團,所以拎住一條key,係香港都入到(但香港分店地點對自己嚟講唔係好就腳).係日本玩咗呢間健身室一個月,雖然收費有少少貴,不過我去開池袋分店,環境亦唔算好靚,但使用人數唔係好多(可能我成日深夜先去),啲機都算齊,所以一個人靜靜咁玩真係好唔錯!
Anytime Fitness資料:
地址:東京都豊島区池袋2-40-13 池袋デュープレックスビズ 2F
收費:月費 8424Yen已連稅


text:
「TVB小花」莊思敏(Jacquelin)自從出道以嚟就憑住精湛嘅演技,同埋火辣身材受到觀眾嘅注意,可以經常見到佢喺社交平臺上大派福利,因此佢畀外界譽為TVB宅男女神.
而就喺舊年,莊思敏突然間喺社交平臺上報喜,宣佈佢喺四十歲前如愿脫單,當時都獲得咗唔少網友同圈中好友嘅祝福.
據悉,莊思敏嘅男朋友Brian係臺灣人,生得好靚仔,雖然一個喺香港,一個喺臺灣,但距離似乎唔影響兩人感情嘅發展.
為咗爭取見面嘅時間,兩個人成日香港臺灣兩地飛,一見面就喺社交平臺上曬出甜蜜合照,見到兩個人嘅感情都相當穩固.
而莊思敏喺娛樂圈中都講得上係半個「神婆」,佢差唔多每年都會喺屋企擺風水陣,同時仲拜神求財,求姻緣.
日前就有傳媒影到莊思敏趁住男朋友Brian嚟香港,帶住男友一齊去佛寺祈福,求兩個人嘅愛情順順利利.
兩個人祈完福之後并冇結束一日拍拖時間,兩個人繼續行街,當行到有長梯嘅地方時,男朋友Brian更加係體貼嘅扶著莊思敏,好細心.
之後兩個人又到咗一家甜品店買嘢飲,喺等候期間,一向強勢嘅莊思敏小鳥依人咁靠喺Brian嘅膊頭上卿卿我我,好恩愛.最後兩人攞飲料,仲拍低甜蜜嘅合照.
其實講到莊思敏,佢喺2000年通過模特兒比賽而入行,參演咗唔少電影嘅拍攝.直到呢幾年先加入TVB,先後拍攝咗《好心作怪》,《潮流教主》,《幕後玩家》,《溏心風暴3》,《我瞞結婚了》等劇集先畀觀眾所熟悉.
比起莊思敏嘅演藝事業,佢私人生活卻更值得畀關關注,佢係光大控股前主席莊寶嘅長女,據悉家族資產最低限有八個億.
雖然莊思敏貴為富二代,但佢卻相當獨立,而佢直爽嘅性格都受到咗好多人鐘意,佢曾經公開表示佢自己有整容同隆胸,因為佢覺得整容并唔係乜唔見得人嘅嘢.
唔理點樣,睇到莊思敏同男朋友Brian咁幸福真係替佢哋開心,祝福你哋永遠幸福快樂,早日拉埋天窗.
Like MisshkNews Facebook!不出门也能知天下事~


text:
《品味遊戲:今年暑假,一窩蜂打機》
文:Dixon Cheung
今年香港嘅暑假真係非常熱鬧!
先係七月底嘅「香港動漫電玩節」,然後就有「香港電競音樂節」同埋「香港復古遊戲展覽」,暑假尾聲仲有個「Game On:香港遊戲試玩日」.
一時間電台電視台,報紙雜誌同一眾KOL都齊齊講「打機」,就好似多年嚟被冠以「冇出息」,「浪費時間」同「幼稚」嘅玩意終於可以抬起頭來.可能就係因為咁,呢期我經常聽到身邊有人講:「我侄仔買咗電競嘅Mouse同Keyboard準備組隊呀!」,「我個女想學Unity整Game呀!」,「我細佬今晚開台直播打機呀!」無論男女老幼都突然好熱衷打機.其實香港人一窩蜂嘅熱潮都唔係咩新聞啦,不過當好多人都響度大叫「機會嚟啦,飛雲!」嘅時候,當中有幾多人真係有心發展一個行業,有幾多只係純碎炒作乘機掠水抽水?今個禮拜嘅《品味遊戲》,我借剛剛完結嘅三個本地電玩活動,稍微分析一下「打機」係咪真係可以成為主流.
要講香港最老字號嘅電玩活動,「香港動漫電玩節」一定榜上有名.不過近呢幾年越來越多人覺得呢個活動一潭死水,新意欠奉.尤其係而家手遊市場越來越難做,「香港動漫電玩節」過萬蚊起跳嘅攤位租金實在令好多中小型甚至獨立遊戲團隊卻步.加上大會禁止售賣限量版遊戲周邊產品,前幾年《神魔之塔》果種空前盛況已經完全消失.儘管依然有個別遊戲參展商努力搞活動,但零星嘅電玩攤位令整體氣氛同活力大打折扣.唯一依然佔據場內極大空間嘅就只有Sony,Microsoft,Bandai呢啲大型遊戲展覽嘅常客.無奈佢哋每年響「香港動漫電玩節」都不外乎散貨,擺幾個遊戲出嚟俾人玩同埋播放YouTube都有得睇嘅Trailer,毫無號召力同魄力嘅表現同E3,東京電玩節甚至台北國際電玩展嘅表現相距甚遠.
講起脫節,仲記得兩年前Sony宣布推出Playstation VR,當時全世界嘅遊戲展都出現萬人空巷爭相排隊試玩嘅場面.不過去到今時今日,就算未買VR嘅朋友都應該試玩過.所以從Playstation VR排隊人數大不如前已經可以睇到,「香港動漫電玩節」缺乏電玩新血以及國際視野嘅問題已經浮現.尤其係遊戲界發展向來日新月異,對於追求新鮮感嘅香港人,飛一轉台灣日本去接觸更廣闊嘅世界易如反掌.「冇驚喜,有啲悶」嘅評語,正正就係活動老化以及主辦機構不求進步但求自保嘅證明.
至於「香港電競音樂節」,若果近日有睇新聞嘅都會留意到旅發局同鐘培生先生嘅爭拗.姑勿論究竟誰是誰非,出現蘋果日報所提出「林建岳益自己人」嘅指控已經足以令人擔心,政府以及投資者會唔會只係借電競成為亞運項目乘機掠水,根本毫無長遠發展嘅方針同計劃.事實上,對於一個處於起步狀態嘅行業嚟講,俾政府帶頭抽水真係仲慘過乜都唔做.三分鐘熱度炒作之後,既得利益者者一哄而散,可憐雄心壯志買電競Keyboard組團嘅年輕人俾人擺完上檯用完即棄.就咁講可能會覺得我響度危言聳聽,但事實上電競運動員生涯非常短,加上運動員集中鍛煉個別遊戲以達致專業水平,遇到遊戲改版,退役,不再流行甚至係遊戲公司倒閉等情況,運動員應該有咩發展,政府同業界會有乜嘢方案應對?「香港電競音樂節」用咗三千五百萬納稅人金錢嚟展示咗一個可能性,但是禍是福,實在言之尚早.
緊接住「香港電競音樂節」登場嘅係第三屆「香港復古遊戲展覽」.呢個活動過去幾年越搞越大,而且越嚟越精彩.會場內擺放咗將近百部遊戲裝置.無論係主機,熒幕還是手制都不乏極具價值嘅罕有型號.雖然主辦單位冇重金禮聘韓星同KOL表演,但今年就請咗香港以及海外嘅獨立遊戲團隊同場展示遊戲作品.對於中意打機嘅朋友嚟講,呢個活動唔單只有得睇,仲有得玩,非常適合一家大細參與.但無奈「復古」兩個字亦同時有一定嘅限制.對於手機遊戲世代嘅玩家嚟講,除非真係好熱衷研究遊戲或者對舊Game有一份特殊感情,否則好難令人願意年年都嚟玩任天堂紅白機上歷史課.
至於8月31號響銅鑼灣WeWork舉行嘅「Game On:香港遊戲試玩日」,今年雖然係第一次舉行,但主辦單位已經收集咗超過二十間香港以及海外嘅獨立遊戲開發團隊嘅作品.當中包括幾位《亞洲智能應用程式大賽》嘅得獎者以及《台北電玩節Indie Game Award》嘅得獎作品.有興趣試新遊戲同非主流遊戲嘅朋友真係不可錯過.
記得幾年前,有位導演曾經向香港電台電視部建議製作有關「香港遊戲界」為題材嘅節目.當時我亦被邀請協助提供資料,甚至邀請咗城中幾位遊戲界嘅前輩做訪問.無奈當建議書遞交俾港台之後,審批方面傳嚟要求集中報導「遊戲毒害年輕人」嘅指示.節目由談論遊戲業界對社會以及經濟嘅益處,難處,害處等,轉向集中訪問社工,隱蔽青年父母,自閉症患者,以「打機會變成毒男」呢個論調塑造「打機會危害社會」呢個以偏既全嘅結論.香港社會多年嚟對「打機」抱住負面態度,部份媒體甚至故意將「打機」妖魔化.雖然事隔數年,但多年作風同觀念冇可能突然一個暑假就突然改變曬.今年暑假業界令主流媒體願意用比較正面嘅角度談論遊戲毫無疑問係一個重大突破,值得慶賀.要抱住樂觀態度面對事態發展確實無妨,但切忌跟車太貼.究竟邊個有心,邊個掠水,要令電競同遊戲業響香港企得穩,依然仲有好遠嘅路.


text:
Coding Bootcamp 值唔值得去讀?July 6, 2021 2021-10-19 9:17
Coding Bootcamp 值唔值得去讀?
Coding Bootcamp 值唔值得去讀?
成日都聽到人講參加啲咩咩咩 Coding Bootcamp…
“幾個月就可以學得識 Coding,整到一個 APP 出嚟,甚至可以轉行做個 IT 大神,月入60 ~ 70K?”
到底係唔係真係咁堅?咁係唔係應該走去讀下呢?
但其實喺香港,就有好多種途徑去學習編程或者其他 IT 知識,例如上網自學, Online Course,又或者係修讀一個 Computer Science Degree 嘅課程,咁點解要選擇去讀 Coding Bootcamp 呢?我會認為有以下幾個原因:
1. 比自學更好
雖然宜家有好多線上,線下嘅資源提供比大家去自學 coding,但 coding 並唔係一件簡單嘅事,面對住龐大嘅信息,自學嘅你會好容易不知所措,困惑,甚至係沮喪.當你卡住喺某一個位,又或者完全無辦法理解某個概念嘅時候,並唔會有其他人去幫助你.相反,喺 Bootcamp 呢個沉浸式環境入面,唔單只會有導師全程喺身邊指導你,有任何疑問可以即刻提出,仲會有其他同學一齊,互相勉勵同幫助.正所謂「多個人,多個腦」,遇到任何問題都唔怕啦.
2. 學習得更快更實際
同普遍需要為期 4 年嘅 Computer Science Degree 課程比較,Coding Bootcamp 只需要當中 1/12 嘅時間,約 3 至 4 個月,就能夠助你達到一個專業嘅水準,可以投身 IT 行業.Bootcamp 之所以能夠喺一個咁短嘅時間內培訓出專業嘅 IT 人才,係因為當中嘅課程大綱經過精心設計,剔除咗一啲不必要或者同職場唔太相關嘅內容,學生只係需要學習一啲較重要同貼合市場需求嘅技術同知識,從而加快咗學習嘅速度.
3. 可以學習團隊合作
相信大部份想學習 Coding 嘅人,都希望最終可以成為一位 Software Engineer 或者從事類似嘅工作,但無任何 Software 喺由一個人去編寫同研發,全部都需要通過團隊嘅合作,係共同努力嘅成果.所以團隊合作係 IT 從業員需要磨練嘅能力,而 Coding Bootcamp 正正可以培訓你嘅團隊合作能力.喺 Bootcamp 入面,你將會同其他人一齊學習,一齊合力完成 project.通過同來自唔同背景嘅人一齊學習同合作,你能夠將你嘅思維擴展到唔同嘅角度,從而激發你嘅創造力.
4. 建立職場機遇
喺 Bootcamp 入面,你會遇到好多來自唔同背景嘅人,呢啲人可能係你未來嘅同事,客戶,又或者係僱主,所建立嘅人際網絡,對你將來事業上嘅影響可能會係你意想不到的.有一啲 Coding Bootcamp 更加提供職業配對計劃,協助學生喺畢業後尋找合適嘅工作機會.
咁到底 Coding Bootcamp 值唔值得去讀呢?
其實呢個問題並無一個絕對嘅答案,好睇你自己本身嘅心態同狀況.我會建議你從以下幾個方面去考慮,到底自己值唔值得,又或者係應唔應該去報讀一個 Coding Bootcamp:
1. 自身能力&性格
自學同參加 Bootcamp 最大嘅分別就在於兩者嘅學習模式唔同,選擇之前要考處唔同嘅因素,例如自身能力同性格等.自學需要極強嘅學習能力同毅力, 雖然宜家有好多開放資料同學習材料供大家自學,但如果你本身嘅學習能力較弱,完全無辦法理解當中嘅內容,又或者一遇到難題就好易放棄嘅,咁可能你未必適合自學.當然啦,如果你自問係一個學習能力強,又十分有毅力嘅人,自學不失為一個良策.
2. 目的
喺選擇從咩途徑學習 coding 之前,先諗清楚你嘅目的係咩.如果係為興趣或想自我提升,無論自學定參加 Bootcamp,甚至修讀 CS Degree 都無所謂.但若果你係希望藉此入行或轉行做 IT 嘅話,我會建議你選擇一個喺專業內平上有保證嘅學習途徑.雖然做 IT 睇重嘅並唔係學位證明或專業資格,而係睇你識幾多種 programming language 同有幾熟悉某種 programming language,不過你好難去確保你自學到嘅知識同技術係正確無誤或者係會適用於職埸上.
相反, Coding Bootcamp 嘅課程內容係經過精心設計,而導師通常都會係一位 Coder / Programmer,擁有豐富嘅從業經驗,所教授嘅內容都係最新,同行業當前嘅狀態密切相關,所學到嘅都會係當前 IT 行業最適用同最渴求嘅技術,係專業方面會有所保證.
3. 經濟能力&風險承擔能力
讀 Bootcamp 嘅費用,加上學習過程嘅日常支出,對於生活喺香港呢個高消費地區嚟講,計計埋埋都並唔係一個小數目,所以係報讀之前,你先要考慮自己嘅經濟能力.雖然 Bootcamp 只需要 3 至 4 個月嘅時間,但卻係一個 Full-time 嘅課程,意味住呢段時間嘅你可能係無收入,更要不斷支付日常嘅開支.而畢業之後,搵工所需嘅時間可能比你預期中嘅更耐,亦都有可能無辦法於短時間內成功入行,呢啲都將會係你需要承擔嘅風險.
如果你係嗰種「手停口停」,一唔返工就生活唔到,急住搵工轉行嘅人,Coding Bootcamp 可能未必太適合你.不過有啲 Coding Bootcamp 會提供職業支援嘅服務,會為畢業生尋找合適嘅工作機會.例如 Venturenix LAB 嘅 Bootcamp 畢業生,佢哋 100% 成功於畢業後一個月內搵到工作,唔需要擔心幾個月都搵唔到工.[相關文章:讀完 IT Coding Bootcamp 一定搵到工?] 此外,Venturenix LAB 更提供獎學金計劃同分期付款計劃,幫助分擔學生嘅經濟壓力.
既然讀 Coding Bootcamp 可能會面對咁多風險同不穩定因素,點解仲會有咁多人照樣選擇讀 Coding Bootcamp?
原因非常簡單:
Coding Bootcamp (密集式編程課程) 係一個短期嘅 Full-time 編程培訓課程,通當為期 3 至 4 個月.課程嘅設計針對一啲無任何經驗嘅學生,幫助佢哋由零開始,喺短時間內有效率地學習同編程相關嘅知識,掌握市場上最熱門嘅技術,為入行做好準備.
正所謂「條條大路通邏馬」,自學定係報讀 Bootcamp 都可以踏上 Programmer 之路,但要知道嘅係,並唔係所有人都適合自學,所以要好好考慮清晰自己到底適合邊種學習模式 [相關文章:在香港進修全日制 Full-Time IT Coding Bootcamp 前必須知的 6 件事].如果你唔太清楚自已適唔適合讀 Bootcamp,可以隨時聯絡我哋,我哋好樂意為你提供專業意見.


text:
部份內容 :
雞係港人餐桌上常見嘅食品,有關「打針雞」嘅種種傳言更加惹人關注.究竟係咪有「打針雞」呢?漁農界議員何俊賢(高佬賢)早前去咗探秘,最後竟然留低咗句「一入雞場深似海」.到底發生咗乜嘢事呢?唔通畀啲雞玩?
咪以為入雞場可以隨隨便便,原來係好嚴格,唔可以兒戲.當日高佬賢就着咗全套防護衣走入雞場之後,都有啲心怯,好婉轉咁問雞場負責人,話外間嘅商業宣傳都標榜售賣嘅雞隻不含激素,點知說話都未講完,對方就已經心領神會.高佬賢所得嘅答案,就係香港養嘅雞確實有打針,只不過唔係激素,而係疫苗.
疫苗?係咁嘅,原來雞仔一出世無幾耐,就要打六,七種疫苗以抵禦多種病毒,而接種方式就要視乎疫苗嘅種類,既有傳統嘅打針注射,亦有眼睛滴藥水,而雞隻接種疫苗後會自行吸收同分解,唔會影響人體健康.由於香港法例唔容許用激素,如有干犯,罸則相當重.當雞隻成長至適合販售,政府會派員為雞隻抽血化驗,確保健康合格先至可以推出街市售賣.
雖然打咗疫苗,倘溫度控制不宜,都會損害雞隻健康.之不過,羽毛較少嘅雞仔好容易會唔夠暖,羽毛已豐嘅大雞就好似着咗羽絨,往往需要降溫,所以雞舍要有電腦控制嘅減熱通風系統,透過冷水通過嘅金屬水簾,以降低流經嘅空氣溫度,冬天就要用熱風機以令到整個雞舍都溫暖.
至於孵化房,恒常保持攝氏38度.為確保雞隻有飲有食,雞舍安設有自動餵飼料槽,同埋俗稱「乳頭」嘅自動餵水系統.有趣嘅係,原來雞都有較愚笨之輩,若果有雞隻唔識得從自動餵水機飲水,就會有專人教導,話頂多兩日就會教識喎.
雞有好多種食法,高佬賢就問究竟一隻雞要養到幾耐至適合食用呢?睇嚟佢都好為食呀,場主話雞最好食係養到80日左右.之不過,隨住本港家庭人數少咗,雞場一般60多日就要出雞,否則雞隻隨住飼養日子延長而大隻咗,會較難賣得出.雞隻留到80幾日先至賣嘅機會唔係無,通常係等到過年過節囉!
養雞都咁多學問,聽到高佬賢「頭岳岳」,唔怪之得佢話一入雞場深似海喇!
新聞原文 :
頁面執行時間 : 0.0002 秒
更新時間 : 2021-10-24 03:55:10


text:
中國共產黨第五次全國代表大會
中國共產黨第五次全國代表大會於1927年4月27號至5月9號响武漢召開,出席大會嘅代表有:陳獨秀,蔡和森,瞿秋白,毛澤東,任弼時,劉少奇,鄧中夏,張國燾,張太雷,李立三,李維漢,陳延年,彭湃,方志敏,惲代英,羅亦農,項英,董必武,陳潭秋,蘇兆征,向警予,蔡暢,向忠發,羅章龍,賀昌,阮嘯仙,王荷波,彭述之等82人,代表全國57,967名黨員,共產國際代表羅易,鮑羅廷,維經斯基等人亦出席咗大會.國民黨領導汪精衛,徐謙等亦列席會議.
1927年蔣介石發動四一二反革命政變,大肆屠殺共產黨人同革命群眾,大革命遭受到局部嘅嚴重失敗.此後,全國形成咗三個政權,即原來嘅北洋軍閥政府,上海,南京嘅蔣介石反革命政權同武漢國民政府.面對錯綜複雜嘅矛盾同尖銳激烈嘅鬥爭,需要中國共產黨對形勢有清醒嘅認識並採取果斷行動,先能夠挽救革命.中共五大就係喺呢種非常狀態下召開嘅.全體黨員期望呢次大會能正確判斷當前局勢,回答大家最為關注嘅點樣從危急中挽救革命嘅問題.
陳獨秀代表第四屆中央執行委員會向大會作咗《政治與組織的報告》,涉及中國各階級,土地,無產階級領導權,軍事,國共兩黨關係等11個問題.報告既冇正確總結經驗教訓,又冇提出挽救時局嘅方針政策,反而為過去嘅錯誤進行辯護,繼續提出一啲錯誤主張.共產國際代表團團長羅易作咗題為《中國革命問題和無產階級的作用》嘅講話.班代表對陳獨秀嘅錯誤進行咗批評.會前,瞿秋白針對陳獨秀,彭述之等機會主義理論同政策,寫咗《中國革命中之爭論問題》呢本書,着重論述咗無產階級同資產階級爭奪領導權問題.會上佢將本書發畀大家,並作咗系統發言.針對陳獨秀報告關於統一戰線上嘅錯誤,蔡和森喺發言中指出:中國小資產階級政黨(國民黨)過去嘅弱點同家下動搖,講明能領導革命到底並取得勝利嘅只有無產階級政黨.我哋應以堅決嘅無產階級嘅領導去制勝小資產階級嘅動搖同猶豫.毛澤東批評陳獨秀响對待農民問題上嘅錯誤,主張將農民組織同武裝起來,迅速加強農民嘅鬥爭.
大會通過咗《政治形勢與黨的任務決議案》《土地問題議決案》等,選出由31名正式員同14名候補委員組成嘅黨嘅中央委員會.隨後舉行嘅五屆一中全會選舉陳獨秀,蔡和森,李維漢,瞿秋白,張國燾,譚平山,李立三,周恩來為中央政治局委員,蘇兆征,張太雷等為候補委員;選舉陳獨秀,張國燾,蔡和森為中央政治局常務委員會委員,陳獨秀為總書記.大會第一次選舉產生咗中央監察委員會,由正式委員7人,候補委員3人組成.
中共五大雖然批評陳獨秀嘅錯誤,但係對無產階段點樣爭取領導權,點樣領導農民進行土地革命,點樣對待武漢國民政府同國民黨,特別係點樣建立黨嘅革命武裝等迫在眉睫嘅重大問題,都未能作出切實可行嘅回答,因此,難以承擔响生死存亡嘅危急關頭挽救大革命嘅重任.而真正結束中央所犯嘅右傾機會主義錯誤,制定正確嘅土地革命同武裝起義方針,係响3個月後嘅八七會議上完成嘅.


text:
17 AUGUST 2015(MON)
作為一個全職傻媽,都係要搵啲時候出去玩下,要抖抖氣先得.所以今日就約左幾位朋友仔一齊去食個豐富晚餐,等我自已充充電呀~
其實開頭朋友仔提意去黃大仙食西廳時,我內心都打左個突,乜黃大仙有西餐食咩?原來就係黃大仙新開嘅崇山商場入面嘅Olive ERA,依度環境都唔錯,仲可以選擇室內同室外進餐添.怕熱的我當然係選擇室內啦...哈哈哈~
我地一坐低就先嚟叫飲品解解渴先,我就叫左椰子芒果冰~
未飲時就已經有好香嘅椰子味,入口飲到淡淡椰子及芒果,都幾清新呀!
我地嘅頭盆嚟啦,先嚟就係海鮮雪山拚盆~
單睇賣相都已經好吸引,款式都有好多,好似有三文魚,生蠔,青口,蜆仔,龍蝦仔,大蝦,赤貝等等,每一樣都好新鮮呀,我真係食唔停口呀...哈哈哈!
香煎蟹餅配青檸醬~
將好多蟹肉混合埋薯蓉一齊煎,都已經好滋味.再配合埋個青檸醬一齊食,真係非常醒胃呀!
椰菜花忌廉湯~
打溶後嘅椰菜花再加上細滑嘅忌廉,所以飲落都已經感到非常幼滑.可能係個人口味關係,我覺得如果可以淡返少少,仲可以帶椰菜花味道,應該會更加好飲!
我地嘅主菜嚟啦...首先就係北京煙烤鴨薄餅~
我都係第一次以Pizza方式食北京烤鴨,估唔到個感覺都幾符意.煙烤鴨片放在薄薄的餅皮上,加上青瓜,京蔥同埋沙律醬,有脆口又有清新嘅感覺.
意式焗西班牙豬肉眼扒~
依個可以話係我全晚至愛,因為個黑毛豬肉眼扒真係超彬身,而且仲入口好JUICE,真係唔覺唔覺我就轉眼間食晒啦...哈哈哈!
炭燒美國極佳牛扒 30 OZ~
由於我唔食牛關係,所以依個牛扒就交由兩位朋友負責.其實當初初見到依個菜時,都真係有啲驚呆,因為份量真係好足夠,完全唔覺得係2人份量呀.朋友仔都好努力咁密密食,佢地話煎得剛剛好,超JUICE之餘啲肉質亦KEEP到很好嫩.
哈哈哈....咁大份我當然都有幫手,我咪就係負責食啲大大粒嘅蕃茄同焗薯.唔好睇佢地只係配菜,其實我覺得佢地個味一啲都唔會比牛扒錯呀~
我地今晚都真係食得好豐富,不過.....嚟食西餐唔食個甜品總係好似欠缺啲嘢咁,所以我就叫左個法式焦糖燉蛋~
個焦糖係好脆但又唔會好甜,而且蛋嘅口感都好滑,真心覺得好好食呀!
哈哈哈...輕輕鬆鬆食左一個開心飯局,食到飽飽咁離開,真係好滿足呢!


text:
我一直都無講,其實如果機會只有50/50,人生會變得簡單好多.
呢樣野唔係我第一個提,蝙蝠俠既雙面人就係一個例子,當佢塊面既一半俾人燒燶左之後,就開始發狂,而且經常用擲公字去決定一D人係佢手上係生定係死.當然佢係會故意控制個銀係公定字既(我記得睇戲係有咁既橋段),但如果個銀係正常情況下擲出黎,的確機會一半半,接近50/50.
我地成日都會有D雞毛蒜皮既事陷入進退失據既局面.如果你真係決定唔到,你會唔會交俾一個公同字決定?咁樣好似好兒嬉,但卻係最簡單既辦法.得兩間餐館唔知去邊間,一腳踏兩船唔知上邊個(喂).因為講得50/50,就會聽落好似好公平,而且呢D亦可以話係天意.只要提出所謂既天意,一般而言,只要你信天,都係有無上權威,唔可以駁斥同埋推翻既.
所以,啱啱睇篇文所謂玩既「緣份遊戲」,你都可以夾硬generalise 做一係見到一係見唔到,機會都係50/50 呀.雖然其實可能個女仔話如果你搵到佢,就會同你係番埋一齊,其實佢一早就上左火車走左,得你自己係果度仲係度跌跌撞撞,由日頭到夜晚,搵黎搵去都係不得要領.你會呢一世,都仍然以為有一半機會搵番佢...再引以為憾一番咁啦.
始終機會率雖然係客觀野,但人面對數據仍然有主觀判斷呀.等於廿十鋪開大,下鋪就會好多人想買小...其實都係一樣唶.


text:
整好咗鮮芒果汁鬆餅之後, 就中場休息 15 分鐘,食兩件奇異果蘋果醬多士後,就又繼續開工,整埋個杏仁香蕉蛋糕先.
原本手頭上有兩個香蕉蛋糕 recipe 想跟住做,一個係 muffin 專家 Motonako.A 上次俾我個 recipe,另一個係整餅天后 Vanlily個 Chef Bo 食譜,當我仔細比較兩個食譜,諗住睇吓今次整邊個先,點知發現兩個食譜都好相似,於是我就 combine 埋兩個食譜,變化出一個 Kestrel 自家食譜喇,呵呵!
呢個香蕉蛋糕同之前嘅鮮芒果汁鬆餅一樣焗得咁靚!
材料:
香蕉 2隻
糖 70克
牛油 80克
雞蛋 1隻
高筋麵粉 150克
梳打粉 2克
鹽 3克
檸檬皮茸 一個份量
杏仁條 適量
以上材料份量可約做 5個 muffin.
- 用180 °C 預熱焗爐,與此同時,可放入牛油熱溶同焗香杏仁條.
- 雞蛋拂打成蛋液,香蕉用叉壓成果茸,備用.
- 將溶牛油同糖拌勻,靜止 5 分鐘.
- 之後就加入蛋液同香蕉茸拌勻.
- 篩入麵粉,梳打粉同鹽,加埋檸檬皮茸,用切拌方式拌勻.
- 將麵糊倒入焗模後,放上適量杏仁條,然後放入爐焗約 20 - 25分鐘,當插入牙
簽後抆番出嚟時係乾爽,無麵糊黐喺上面,咁就代表蛋糕已經焗熟.
條咪有啲似「嘉頓孖寶蛋糕」呢?
整俾阿馳同 Winnie 嘅蛋糕就咁睇好似好靚.
但當換個角度就睇到兩個蛋糕都焗到爆哂,麵糊流哂出嚟,因為倒得太滿喇!
因為呢隻蛋糕係用咗整麵包嘅高筋麵粉,而唔係平時用開嘅中筋或低筋麵粉,所以口感唔係鬆軟,而係比較有彈性,再加上香蕉茸就更加濕潤.我個人就比較鍾意用低筋麵粉做出嚟果隻質地喇!除咗香濃嘅香蕉味之外,仲有淡淡嘅檸檬清新香氣同杏仁嘅香味,真係一次味覺享受!
Notes:
- 檸檬皮唔一定要落,只不過見 Motonako.A 嘅食譜有落到檸檬汁,而之前整奇異
果蘋果醬時又有用到檸檬汁,於是就唔好浪費咗個檸檬皮,將表面啲黃色皮層預
先磨定出 o黎.
- 杏仁或其他果仁用之前都要先用白鑊炒香或放焗爐內焗香,否則香味就唔出.


text:
iHerb買嘢又平又抵,無論零食,營養保健產品,日常用品,護膚品都一應俱存.自從多咗韓國倉之後,最快2日左右就收到貨,所以港究專員都經常喺上面訂嘢.之前我哋推介紹過唔少iHerb必買產品,詳情可以睇返…
#免運費
-
-
港究為你爭取在台港人創業嘅手工絲印產品獨家優惠,價錢合理兼具獨特性,仲有Secret Menu添呀!
-
相信無論各位男士或女士讀者都對護膚都有自己嘅見解,專員都因為長期帶口罩而開始會留意吓自己嘅皮膚狀態,都開始會出現生粒粒嘅問題,再加上最近天氣開始熱啦,背上都會有啲粒粒出返嚟.有見及此,專員都係iHer…
-
正所謂新一年,新氣象!2020已經過去啦,2021梗係要有新野用啦,嚟迎接新一年全新嘅自己🤣 護理好自己,先可以做好其他野,睇落齊齊整整,做咩都順利啦🤣🤣 專員係度同大家講聲新年快樂!陣間介紹嘅iHe…
-
一年容易又聖誕,相信大家今年喺屋企嘅時間一定會比以往多.專員一向都十分為食,煮嘢食同食零食嘅次數都穩定上升.由於成日食多過郁嘅關係,體重亦穩定上升… 所以新年願望就係開始減肥計劃,專員深信食飽先可以減…
-
之前提醒咗大家,網購前記得睇吓Rebatesme依個慳錢嘅回贈網站,因為用咗佢嘅優惠連結埋單畀錢,大家都應該慳咗最少8%.Rebatesme依個回贈網係可以同其他優惠碼疊加嚟用,享受折上折之餘仲有得入…
-
網購 LOCCITANE 精選產品推薦
-
人稱「歐美版莎莎」嘅大型歐美化妝連鎖店Sephora現時已經喺香港開設咗兩間分店,分別位於中環IFC同銅鑼灣皇室堡,貪靚一族可以去門市試盡各款美妝護膚產品,怕人多嘅你亦可以安坐家中網購,同樣係非常方便…
-
「抗癌四小寶」──綠茶素,洋蔥素,蘋果果膠,粟米芯素,呢幾種由食物提煉嘅健康食品,可以達抗癌補健之效!而且係iHerb就可以買到啦!
-
電子貓奴每日必睇-本地人氣貓貓Facebook集合,再上iHerb買營養補充品Supplement畀主子食


text:
無論男定女,有一對濃密眼睫毛又懂得放電嘅眼睛,真係得天獨厚,但係而家即使天生條件有限,眼睫毛比較稀疏嘅人,只要你識得用啱嘅方法,一樣可以用人工嘅方法種出一對非常之靚,好似外國明星嘅眼睛!
(美國型男Zac Efron擁有一對電眼,其實不論男女,擁有一對豐盈眼睫毛嘅眼睛,都特別吸引人)
(荷里活大美人Jennifer Anniston承認有用Talika Lipocils去令睫毛增長)
(長眼睫毛係外國男人嘅吸引力象徵,Chris Hemsworth嘅長長眼睫毛令佢更man)
(Ian Somerhalder長長嘅眼睫毛真係電死唔少人)
相比起型到爆嘅外國男人同索爆嘅外國女人,亞洲人可能喺身材上較輸蝕,連睫毛都係又短又稀疏,除左喺美體方面要落功夫,對眼啲睫毛都要整整.
睫毛增長醫學美容現況
市面上有好多聲稱可以增加眼睫毛長度嘅產品,自生睫毛嘅好處,係無需要靠化妝,或一啲有可能折斷眼睫毛嘅方法,都可以令眼睫毛又長又密.傳統貼眼睫毛同埋用mascara嘅方法,係即時見到效果,唔好處就係久而久之,眼睫毛就會自然斷裂,導致造成眼睫毛不平均咁甩嘅情況.所以越來越多人會選擇用醫學美容嘅方法增長自己嘅睫毛.
香港其實有兩隻特別好用嘅睫毛增長液,第一隻就係經過FDA認証,能夠增長眼睫毛嘅Latisse.第二種,就係Talika Lipocils睫毛增長液.
(Latisse的外觀)
Latisse大起㡳
嚴格來講,呢個Latisse都算係醫學美容程序之一.因為Latisse睫毛增長液呢種產品只可以經由醫生處方,喺有醫生紙嘅情況之下先可以購買,一般嘅藥房,美容院,莎莎,卓悅等等都唔可以直接喺冇醫生紙嘅情況下購買.
Latisse其實係由Allergan藥廠出品,呢間藥廠亦同時出產世界知名嘅瘦面針Botox,經過臨床嘅驗證與及美國食物及藥物管理局嘅認可,對於眼睫毛增長,係有一定嘅幫助.
Latisse安全性問題
選擇睫毛增長液,最緊要嘅就係成份係唔係安全.因為眼周圍嘅肌膚同埋眼球本身都好敏感,如果選用不當嘅產品,會造成刺激,可能會導致不同嘅眼部疾病,甚至致盲!
Latisse 睫毛增長液嘅主要成份,係一種叫做Bimatoprost嘅化學品.Bimatoprost主要係用來醫青光眼.喺醫學研究嘅過程之中,醫生發現原來呢隻醫青光眼嘅藥物可以增長眼睫毛嘅長度,同埋濃程度,所以Allergan呢間藥廠,就同時將呢兩隻產品用兩個唔同嘅名字,喺市場出售.一隻就係轉系用來醫青光眼嘅Lumigan,一隻就係你見到嘅睫毛增長型Latisse.其實係同一樣野黎.
喺2008年12月,Allergan Latisse獲得美國FDA「醫學美容」功效嘅認證,肯定咗佢對於睫毛增生嘅作用.FDA原文講到Latisse能夠有效「increasing eyelash length, thickness and darkness 」.即係長度,濃度同深色度都可獲得改善.
Latisse嘅原理,就係刺激休息期(Telogen Phase)睫毛,變成生長期,(Anagen Phase).Latisse同Lumigan都係同一產品.
Latisse睫毛增長液都係醫學美容程序嘅一種,所有醫學美容程序都有風險,雖然呢隻產品得到FDA嘅認可,但喺佢得到認可過程之中,都發生咗一啲令人值得注意嘅事件.包括一啲測試者要求離開實驗,因為覺得產品可能對眼睛造成好大嘅刺激,雖然最後都得到政府認可,但係始終副作用會因為每個人體質嘅唔同意有少許差別,所以使用嘅時候都要自己注意,如果有不適就要立即停止.Latisse如果根據指示使用,基本上係安全嘅.
Latisse佢嘅缺點,就係可能導致眼珠嘅顏色改變!一般亞洲人唔會有呢個問題,因為你嘅眼睛已經係黑色或者深啡色,但係如果係外國人,本身係好靚藍色或綠色嘅眼睛,就有可能變得更加深色,甚至係某啲情況下,變咗啡色!呢個副作用就係要注意嘅地方.
同時,由於Latisse / Lumigan係署方藥,如果你考慮用醫療保險去cover,可能會被認為你有嚴重眼症,可能影響你的醫療紀錄,同增加你將來保費.
Latisse價錢同好用程度
價錢方面,Latisse 30日分量大概港幣$1600左右.
Latisse呢隻產品比較容易用,而且效果好顯著.佢嘅缺點,就係價錢實在太貴.一個療程四個月,就要用$6000!用一年就要超過一萬蚊!而且如果唔係一直使用,效果就會慢慢消退,打回原形.基本上開始咗就唔可以停止.而且一般人本身嘅睫毛如果唔係太短,用一啲化妝嘅方法,都可能做到望起嚟有豐盈嘅眼睫毛嘅視覺效果.用萬幾蚊去增長睫毛,無錯係靚嗰少少,但係就要比多咁多錢,真係要自己諗下值唔值得.
自己買原料整山寨Latisse!?
而家流行直接買美容原液DIY,我就絕唔建議!
Latisse生產原料喺香港係受管制藥物,實在唔適宜自己購買,以免觸犯法例.尤其系因為產品直接接觸眼睛,如果成份比例唔啱,就會造成眼睛嚴重敏感,甚至盲眼!所以呢啲嘢都係唔好搏.另外,好多人會喺網上兜售來歷不明嘅平價產品,尤其是一啲網店,但係千祈唔好制,因為呢啲野一係就係過咗期嘅貨,又或者係假貨!真真正正嘅原廠產品,係必須經過藥廠同醫生嘅正確渠道購買!
如果想購買Latisse睫毛增長液,最好嘅方法都係直接同你嘅家庭醫生講,又或者去一啲醫學美容嘅診所詢問.
Talika Lipocils眼睫毛增長液簡介
(我買嘅Talika Lipocils睫毛增長液實拍 )
同Latisse唔同,Talika Lipocil不含Binatoprost.
根據官網資料,Talika產品係法國醫生Danielle Roches於1948年開創嘅品牌,而家已經係美容集團Nobilis嘅成員之一.
Talika Lipocils睫毛增長液,無論係外國定香港嘅美容網站,都有好多嘅好評.連Jennifer Anniston都講過佢都有用Talika Lipocil去增長睫毛.
成份方面,Talika Lipocils嘅產品成份真係植物精華.作為一個負責任嘅美容評論員,我一向都要追查物品嘅成份,好多時我會留意究竟呢件產品有冇科學根據,成份係乜嘢.根據官網表示,呢隻嘢嘅產品主要成份係植物精華.
搵到嘅資料真係好少,咁就不如自己搏一搏試吓啦.一般嘅情況之下,我都唔會將一啲來歷不明嘅嘢茶上眼,但係由於呢個品牌係法國已經好多年,而且咁多正評,我都抱着搏一搏嘅心態試吓.
Talika Lipocils呢隻產品相比起Latisse更容易買得到,因為佢唔需要任何嘅醫生處方,喺莎莎,卓越,DFS免稅店隨時隨地都買得到.
用咗頭嗰三兩個禮拜,效果可以用兩個字來形容:驚人!
作為一個貪靚嘅人,我已經中伏過無數次!任何聲稱可以視覺上增長眼睫毛嘅用品,包括透明睫毛液,電眼睫毛,假眼睫毛,mascara等等我全部都買過,而效果真係一般.呢隻野的效果真係好好!
我只係用左好短時間,就已經發現睫毛睇起嚟更加濃密,同埋好似比較長.呢一點真係有啲始料不及,因為我喺網上已經見過好多外國網友關於呢隻產品嘅正面評論,但係我都好難想像係咁短時間之內,用一啲非署方嘅藥物,都可以令間睫毛變得咁靚咁多!
我用咗超過兩個月,眼睛都冇一啲唔舒服或者受刺激嘅感覺,相對都比較溫和.
Talika Lipocils嘅好處,就係佢嘅耐用性高,基本上每日使用兩次,都可以用差唔多六個月!
Talika Lipocils價錢方面,真係好平,一支都係$400港幣左右,可以用好耐(超過半年).而且最好嘅好處,係佢冇包含一啲高刺激性嘅成份,無需要醫生處方,都可以係一般嘅美妝店搵到.
更多有關醫學美容的原創研究,請按這裡


text:
TVB鼎鼎大名嘅「蘭桂坊USB」?因2012年出演電影《喜愛夜蒲2》熟為人知,后尾更因電視劇《使徒行者》男配Kobe Yan一角而深受觀眾鐘意,喺2014年馬來西亞星光薈萃頒獎禮上獲得最喜愛TVB飛躍進步男藝員獎,呢個人就系沈震軒啦!
根據港媒報道,當時嘅沈震軒頗受TVB力捧,本來星途光明嘅佢就喺2015年拍完《性在有情》之后,有傳因唔打算與無線續約而畀雪藏.
2017年,沈震軒轉投太陽娛樂,并同時北上發展.舊年底,沈震軒于Instagram宣布與邵氏兄弟,并將積極向歌影視發展.離巢三年,曾表示樂意再與無線電視合作嘅沈震軒,有傳上月尾將返巢.
沈震軒接受電話訪問嘅時候,表示:「系會同TVB有合作,真系會開新劇.」不過,問到返巢原因,有否加薪等問題嘅時候,沈震軒就話好多細節都未確實,并謂有好消息嘅話,將會盡快同大家分享.
出生于1983年嘅沈震軒,中學嗰陣同屋企人一齊移民加拿大,佢自細就鐘意唱歌,一直以嚟系夢想成為一個歌手.
不過受到TVB電視劇嘅影響,2005年返回香港,報名參加2005年香港藝人協會演藝班嘅課程,畢業之后拍過多個電視同平面廣告.同時,以特約演員身份于多部戲中出演,并喺多個藝術節目中演唱同表演舞蹈.
沈震軒效力無線8年間,曾參演超過五十部劇集,唯一欠缺機會無上位,甚至系續約問題而畀雪藏.而當時,沈震軒喺電影方面有發展理想,再加獲Paco賞識簽約太陽娛樂出碟,令佢決心喺2017年時往外闖一闖.
今次佢終于回歸無線,從一路嘅男配有機會升到男一,唔知觀眾們期唔期待呢?


text:
旅行日期: 2016/05/09
野性西伯利亞
6:45鬧鐘響,琴晚兩條肥蟲瞓得超好完全冇”生保床瞓吾着”嘅問題.而家係攝氏8度,快手換埋件衫就出門口準備you jump I jump,我地位韓國朋友同hostel職員已經係門口等我地.係hostel附近只有一個落水位,其他都係懸涯,跳咗落水吾跌死都會因上吾到岸凍死.職員一而再再而三咁勸我地放棄計劃因為而家落水係非常危險,就連當地人都要等到七八月先游.佢一再表示如果出咗啲咩意外佢地hostel係吾會負任何責任.但其實佢真係好好人,見我地三個女仔仲特登早起陪我地行過過山頭確保我地順利上岸.今朝練過吓啲對白,拍落水前嘅鏡頭都冇問題,但當我地抵達唯一落水處,肥蟲二人終於識得驚啦…
落咗山坡去到一個小海灣,成個海面都佈滿哂浮冰,哇好壯觀呀!我地仲雄心壯志咁想走到深水區,個職員見我地咁瘋癲即刻上前band我地條橋,用帶住濃濃俄國口音同我地講”no deep water, only here, you will cut youselves!” 雖然心思思想行出啲,但唯有見步行步.我地拎支溫度計探吓溫度,點知吾對路喎,肥蟲二表示支針拮吾到入水,望清楚啲先發現成個湖面伸延至岸邊都結咗層薄冰,一探水溫由12°C急降到1°C!!!踩落啲沙度嗰吓…肥蟲一心諗可吾可以吾跳?吾係而家縮沙呀?!我地隻腳都未掂到水,就咁踩住沙都已經又凍又痛.為咗費事整傷自己,我地拋石頭入水整碎咗部分冰面.好遺憾因為能力同環境所限,我地未能係冰湖游水,只可以”浸”.我地落水位置好近岸,但冇得再去深水位因為身後已有一塊大型浮冰.基本上一浸落水第一感覺係極凍,之後就係劇痛同埋麻痹.應該係冇乜知覺,成個腦得個痛字,再浸耐啲我地真心覺得會凍傷同折肢.唉一心諗住拍一次吾洗NG,點知人係有要求嘅我地因為凍到腦閉塞NG咗1次,嗰種凍肥蟲一二表示發夢都仲記得!
上番岸隻都仲仍又痛又痺,整損咗都冇感係翻到房見到流血先知咩事.因為係水裏面嘅溫度仲低過係地面,所以上咗岸冇咁難受,但直至我地行過座山番到hostel隻腳先有番些少感覺.係呢度要多謝Eunji呢位韓國朋友晨咁早起身幫我地拍片,亦要同睇實我地嘅靚仔職員叔叔叔講聲吾該!
我地一直覺得係俄羅斯會冇啖好食,咪又係羅宋湯同埋硬過磚頭嘅麵包!但係係Olkhon Island我地可以用好平嘅價錢食到地道農村菜.一食驚為天人!係呢度住兩兩日,每一味餸都超啱我地胃口,肥蟲二差啲連碟都想吞埋落肚!基本上佢地菜式材料簡單,煮法健康,離吾開:洋蔥牛肉薯仔,燉炆焗.早餐好豐富,有碗望落好似白膠漿嘅叫Kaшa(燕麥粥),基本上一粒燕麥都食吾到,佢地將燕麥磨成粉再加牛奶同糖去煮,甜甜地嘅糊仔肥蟲一表示極度喜歡!燕麥粥,pancake,烚蛋,再加一杯濃茶,太幸福,放低碗碟時記得要同啲侍應講聲Cпacибo!
當食完早餐執好行裝我地就要準備出發去road trip! 9個人搭住架麵包車去Olkhon Island嘅北部探索,中途要比錢入國家公園.大部分薩滿建築都係國家公園範圍,景點同景點之間都有着一段大距離,加上我地hostel位於南部,沿途會坐住麵包車,所以今日成個trip會由10:30去到17:00.
貝加爾湖對岸係布里亞特共和國,係西伯利亞除咗俄羅斯族人,亦都吾難見到貌似蒙古人嘅少數民族,係呢度布里亞特人就係人數最多嘅少數民族.雖然而家好多人都已經定咗居,但遊牧民族嘅特色都仍然保留落嚟.呢啲遊牧民族信奉薩滿教,認為萬物皆有靈,崇拜一切事物.以前每一個族群都有一位薩滿,大家可以理解為巫師,佢地統領自己嘅族群,有着至高無上嘅地位.族人有病會搵薩滿作法醫治,佢地亦會預測天氣祈求食物豐足.聽落好似吾係幾科學,但的而且確歷史上有出過幾位傳奇薩滿,能醫百病,能與大自然溝通,仲成功帶領族群走出幾次險境.可惜嘅係而家已經再沒有薩滿,只有一啲為做旅客生意嘅人仿照薩滿儀式.薩滿係世襲,但係西伯利亞佢地就有段悲慘歷史,以前蘇聯為咗鞏固係西伯利亞嘅權力屠殺所有薩滿,Olkhon island就係佢地最後避難港.
我地今日同琴日識嘅韓國女仔一齊行.車上仲有位俄羅斯女仔,基本上吾識用英文溝通,我地大部分時間就係問佢俄語發音.雖然因溝通上嘅障礙我地傾吾到好深入但我地感覺到大家對識新朋友嗰種雀躍.
西伯利亞嘅天氣真係變幻莫測,上一秒太陽曬到熱辣辣,下一秒一陣寒風吹過凍到入心入肺.睇相應該都見到呢度天氣好好,太陽突級猛,但曬吾等於暖.係呢度吾帶太陽眼鏡真係會曬到眼盲,肥蟲二話皺眉皺到肌肉酸痛.返到hostel, Alex話今日天氣unusual,正常五月吾會大風,當我地走去十三支薩滿石柱時啲風大到可以吹走我地,嗰下真係驚,個天烏雲密佈,薩滿石柱係山坡上,一行雷我地真係會死硬!當強風時,吾記得帶磨沙臉霜吾緊要,行出室外,啲風連帶沙石會自然幫你打磨光滑(粗暴地).
大自然廁所
島上有座對稱岩石叫男女石,如果想生女就行去右邊,想生仔就去左邊.肥蟲一畏高所以就冇爬到上去.
晚餐時間又到,一如既往冇令我地失望.一入夜氣溫驟降,手襪,頸巾,羽絨都要出哂嚟,連啲貓仔都入哂去餐廳取暖.餸菜好豐富,薯仔湯配意粉,清淡得嚟又飽肚.千層沙律,最底層係沙甸魚,上層係生洋蔥配煮到熟透嘅紅蘿蔔同埋沙律醬碎蛋,完全係驚喜位,勁好食!燉牛肉好食到吾洗講,rice先係重點,雖然望落同食落冇一忽似飯,望落似薏米食落就有口感得多,肥蟲二好似食上隱!仲未飽?吾緊要仲有甜品–糖霜甜麵包.終極K.O.簡直係人間極品!
係呢度不時會見到係木柱上或樹上綁有七彩絲帶,好多人會突登嚟綁祈福絲帶同用硬幣許願,但因為我地冇多餘錢所以就冇咁做啦!
星空…你睇過未?香港最多咪又係得西貢有星星,但我地係呢度,凍就凍啲但抬頭一望,多到可以用星塵形容,香港…自然冇得比.番到房冇耐大停電,唯有拎住電筒執backpack同打呢個blog,去旅行真係咩都有機會發生.


text:
幾年前,有位任職雜誌編輯嘅friend想買部單反相機送畀女友,咁啱佢喺工作上認識呢個相機品牌嘅PR,所以就口痕R discount.
對方真係畀咗個discount code佢買,結果慳咗980蚊,然後佢請個PR食飯,又唔好意思去茶記,最後嗰餐食咗700幾蚊.
980-700=慳得280蚊?可能有人會話,數唔係咁計,識多個朋友唔係用呢少少錢去衡量,不過故事嘅發展係個PR之後成日提住,經常丟啲新聞稿過去叫佢喺雜誌登,當然係免費嗰種啦,有時雜誌版位full晒,PR就會重提:「唔係咁都唔幫呀?上次你要買單反,我都幫你拎咗discount啦!」
有時個PR仲會叫佢出席活動,幫手去現場影幾幅相再登出街,撞正要採訪其他嘢冇時間去,個PR又會同佢講:「唔係咁都唔幫呀?上次你要買單反,我都幫你拎咗discount啦!咁啦!你唔得閒啫,叫公司其他同事嚟囉,影幾張相好快啫,個event如果唔夠記者,我好難同客交代㗎!」
其實呢幾年裡面,個編輯已經請咗個PR食幾餐飯,出過好多段新聞稿,去過好多次event,980蚊嘅discount,應該還返凸冇10倍都至少7至8倍.最搞笑係編輯當年咪送部單反畀女友嘅,個女朋友都分埋手㗎喇,PR都仲提緊呢筆人情債.
最近有另一個friend又想買部單反加埋鏡頭自用,佢問我同埋個編輯係咪識人,個編輯同佢講:「慳得一千幾百,不如你自己落街舖買啦,又可以即刻到手,又唔使欠人情,肺腑之言,唔係唔想幫你問.」
類似嘅情況我都試過,後來學識咗一個道理,除非係推心置腹嘅好友,否則可以用錢解決嘅問題,唔好用人情,因為錢只係一個數值,而人情係無限值.
唔止講緊買嘢R discount,適用於任何範疇.


text:
2010年8月16日 星期一
Yogurtime
最近天氣咁炎熱,自自然然就喜歡左每日食完Lunch就去嘆番杯yogurt,呢間位於船街既yogurt店,每逢lunch時候,我都見到好多OL買黎當lunch食.
Yogurtime每日都有四種味道供應,Euro Tart, Vanilla and Chocolate係每日都有既.只有一種味係每日都更換,真係日日都唔同,我見過幾隻味,有青蘋果,焦糖吉士,藍梅,荔枝,香蕉朱古力,Pina Colada等等,聽講呢間店係有成100種味道既,遇到大時大節,可能仲有特別味道推出.
我食左咁多次,覺得荔枝清新得黎又唔甜,係夏天食,真係好正.反而個青蘋果味太重奶味,又唔夠酸,差D.Vanilla 同 chocolate 就好似軟雪糕,完全唔似yogurt.原味即係euro tart,呢個都唔錯.呢到仲有好多有特色既toppings,好似dry banana,煙煙韌韌,好得意,另外,mochi都好得意,仲有好特別既以色列椰絲糖,加埋落去都幾好食.
上圖係同事既錯配,荔枝配朱古力,大纜都扯唔埋,再加上chocolate clips,失敗左.
荔枝配euro tart,大家都酸酸地,好夾,白色一粒粒既係mochi,好似燸米糍,配合上黎好得.
chocolate banana配麥維他,飽肚之作,好重朱古力同香蕉味,不過太甜.
軟雪糕組合,朱古力配雲里拿,加上蜜糖脆脆,ok 的,不過一d都唔似yogurt.
地址:灣仔莊士敦道60號嘉薈軒地下3號舖
訂閱: 張貼留言 (Atom)


text:
12 DECEMBER 2013(THU)由今日開始,每逢星期四小小豬放學之後有個新任務,就係去上圖畫班啦~
其實由N班開始,老師都有留意到小小豬唔太鐘意做手工,一啲需要痴貼嘅勞作都叫做好啲啲,不過當需要塗顏色時,依個百厭嘅小小豬都一定唔肯做,有時仲因為咁而發脾氣添.
聽完老師嘅意見之後,我地都有係屋企成日同小小豬做手工,希望可以做多啲等佢唔好咁抗拒.我地都用過好多唔同種類嘅辦法,又有獎又有罰咁,雖然都叫做有少少改善,不過始終都係未肯乖乖咁塗好一幅圖畫,有時就只係畫幾筆就話完成.
我地見小小豬都已經係K1,應該都大個仔可以自己去上堂,所以我同大肥豬傾過之後,都決定帶小小豬出去上堂,希望可以從第三者嘅教法,可以慢慢培養佢依方面興趣.
不過,原來圖畫班都有好多選擇,有平嘅又有貴嘅,最後我地都係屋企附近商場搵左間小興趣班,等小小豬簡簡單單咁學吓先,最好就係嗰個時刻都只係一對一教,應該咁係會幫到小小豬好多.
今日上完第一堂,老師出奇地讚小小豬乖,又話佢表現都幾好,仲整左個好靚嘅聖誕樹手工添(老師話大部分都係小小豬自己整,如果係真就好啦)~
雖然唔知小小豬上堂情況係點,不過睇佢個開心程度,加上又話好鐘意嚟上堂,我諗都應該幾啱小小豬.
希望上多幾堂之後,小小豬可以快啲培養做手工嘅興趣啦!


text:
睇緊晚清法律大師的奏摺.其實識古文相當重要.香江教育制度唔去教中國古代範文,將來做中國研究畀某個國家壟斷晒,咁班香港青年,仲邊有能力去想像另一個中國之主體呢?連中國主體之另類想像都冇,點樣去想像香港的新主體呢? 廢話少講.響沈家本嘅關於制定律例之奏摺,裡面提到一件事,就係海牙會議裡面,由於中國法律水平唔高,畀人當作第三等國云云.原奏摺曰:「傳聞此次海牙之會,以我國法律不同之故,抑居三等.」 抓破頭.海牙會?乜嘢會?印象中,海牙會議係講仲裁.不過,成百幾年前,發生乜事呢?查沈家本的奏摺於1907年撰寫,搵google大神,就搵到海牙會議.1907年,有所謂第二次海牙會議,由當時俄國主催,主要都係列強討論一系列國際法的事宜.清國係小國,維基點會有關於中國的東西. 問題在於,即使列強點寸,斷估都唔會話,清國法律水平低,淪為第三等啩?咁即係全球之法律係分為三等,咁二等都睇怕會嘈到拆天啩?於是,就響沈家本之基礎上,睇下其他相關奏摺.原來沈大師講緊嘅,1907年響海牙開咗一個保和會.咁樣就容易了.打了保和會,年份,就彈出了一大堆唔知乜嘢的資料,但就發現了台灣歷史學者唐啟華教授的論文,《清末民初中國對「海牙保和會」的參與:1899-1917》.一睇內文,明晒. 原來保和會就係Hague Peace Conference,響當時中國的譯名.我等殖民地奴化教育長大的英帝走狗,一見到呢個,即刻將當年國際法的東西谷晒上腦,臉都紅晒.三扒兩撥就識得響書櫃之中搵到些少背景也. 唐教授考證,當年清國派了代表出席海牙會議,但係,中國代表響列強之中,bargaining power梗係低,而且畀人糟質者多.論文經常提到,清國響外交上經驗尚淺,成日出現一啲錯事.但係點都好,係有據理力爭嘅.當時會議係傾咗好多條約,當中有一樣係,點樣跟進響1899年倡議成立的國際仲裁法院,Permanent Court of Arbitration, 哦……,清國當時稱為「海牙常川公斷院」.原來,1907年的會議,係點樣畀錢及組成. 唐教授指出,當時美帝代表,提出一個方案,響呢個非常設的法院外,另設新院,並按國家法律之完備程度,分為美德法英奧意俄日各得一席,其他的就由9個國家出任,分為10,4,2,1年期.土耳其有10年,但清國只有4年.哦……所以,就出現了沈大師之前的奏摺中,清國位居三等! 但美帝之建議太過分,反來在會議中被掃低.不過,「被掃低」呢件事,唔多覺響沈大師其他奏摺中澄清.結果,響你抄我抄之下,其他奏摺中,就話中國響海牙會之中,畀列強話,清國法律位列世界三等. 其實做官嘅嘢,係未都係興抄來抄去呢? (研究札記之二)
「權由天畀,於法律實不應有厚薄之殊」,究竟清末法律改革大師沈家本有冇講過呢? 看黃源盛教授大作《晚清禁革奴婢買賣的理念與實踐》,有呢句,話說係來自沈家本有份之奏摺. 聽落去好似有點道理,又好似唔係.我唔係沈大師專家,讀親都係佢對清律內婚姻法嘅分析,但好似未見過沈大師講過. 黃教授係清末法律改革權威,冇理由錯.好!搵下呢句嘢來歷. 先搵谷歌大師.佢立即射畀當年本人上司某院長,呢條友……well, 佢本中國人權思想史巨著裡面,出現「權由天畀」四個字,係響討論嚴復之章節中,但無講到出處. 咦!莫非呢句出自嚴復?昃番呢本人權思想嘅書,裡面引用嚴復嘅資料,不外乎係《究世變之亟》,《原強》,《闢韓》等,拿拿臨去圖書館借啦.借咗套《嚴復集》,睇之,順便昃埋嚴sir響《原富論》,《法意》等按語,都唔見有「權由天畀」,有啲失望. 回歸谷歌大神.佢射咗去李念祖教授嘅一篇論文,佢有引用呢句,仲有footnote:「語出奕劻等編,《欽定大清現行刑律》〈宣統朝〉,奏疏,宣統二年(1911)四月.收入《清代各部院則例》 (香港,蝠池 書院,2004)第32冊」.唔係嘛,《清代各部院則例》?邊度有?原來城大有噃!於是,搵一日朝早撲去城大.原來呢套嘢,收埋響一間房裡面.我都唔知第32冊係未真係有《欽定大清現行刑律》.是但啦,揭開咗,咦,真係前後搵咗一大輪,唔見有呢句「權由天畀」,唔通我眼花? 谷歌大神都點咗我去中國學者啲大作.唔知點解,個個都當晒係沈大師之說話 .遙想黃教授嗰篇文,引述過徐祥民及劉遠征寫嘅〈黎王氏案‧沈家本奏議‧人格平等觀念在清末法律中的引入〉載:《沈家本與中國法律文化國際學術研討會論文集》」. 於是就去圖書館嗰啲電子書度搵,搵到呢篇文章.呢篇文章勁呀,佢有話沈大師講咗呢句「權由天畀」,但出處就射咗去呢本:《中華文化通志.法學志》第196頁.結果呢,我又走咗去睇呢本書.呢本書之作者仲奇,斬釘截鐵地話係沈大師之原話,出處係奇中之奇:「沈家本:《修正刑律草案》」有㗎咩?邊度嚟㗎? 傻更更之時,不如就去番黃教授嗰本必備書《法律繼受與近代中國法》,裡面嘅〈從傳統身份差等到近代平權立法〉來看個究竟.佢原來引用咗李貴連教授嘅有關沈大師之年譜.就響嗰度,李貴連就印晒成份奏摺.噢!撲來撲去,原來響呢度出嚟. 其實,最後,黃教授響佢本巨著,《晚清民國史料輯注》下冊已經錄有呢個奏摺,唔使周圍搵,真係大愛人間. 黃教授從頭到尾,都話呢句嘢係佢從沈家本有份上呈嘅奏摺之中,引述出嚟. 但點解中國學者就咬定係沈家本講嘅呢?然後,以訛傳訛,仲有人大大隻字話係沈大師的司法觀呢?唔識答了.(研究札記之一)
早幾日做節目,同隔籬嘉賓傾開的士.嘉賓係從政者,叫佢坐「烏吧」,「斯踢」之類接近非法之服務,未必咁好.於是,我就在休息時間即席示範叫車,佢真係好happy,不過從政者坐呢啲,畀人影到,唔係咁好也. 香港搭的士,好講彩數.近十年,服務之惡劣,越來越嚴重.車舊,車款少,車廂核突,整潔度嚇人.司機,東口東面,衣著好有個人特色,扣毫子當貼士,伸支煙出車廂外狂噴,說話極具挑釁性,拒載,車速與個人心情掛鈎.車主,成日講加價,車租加又冇益司機,唔肯換車等政府頂唔順博換車有公帑補貼,炒牌炒到天價貨源歸邊,仲要氹水魚市民去投資車牌…….唔好再寫啦,寫一萬字都寫唔完. 搵嗰啲叫車,以上嘅嘢唔係冇.但係叫車公司好抵得諗,你一投訴,即刻回水say sorry,仲要好快.司機評分,你畀四星,後果可以令司機冇肉食,得唔到較筍嘅路線,甚至停佢地服務.得閒無事又有優惠.舉例,你試下去投訴的士司機話佢呢樣嗰樣,佢地會唔會包回水先? 有時同揸呢啲白牌車之司機閒談,佢地有部分之前係做的士.佢地話,call車的客人,一般都係比較斯文,亦唔會動不動鬧人例如兜路.我就話,如果我地投訴兜路,公司覺得屬實,隨時退錢,咁樣條氣至少順番.所以上星期有的士車主話,佢地請唔到司機,呢句唔係錯,因為佢地依家要同白牌車公司爭司機嘛. 所以,政府推出「陰質的士」,希望發牌畀公司搞好的士服務,我梗係贊成,而且做得太慢.因為點解依家的士服務惡劣的最大癥結,就係有牌的車主,特別係嗰啲收租佬,唔去做嘢,唔去改善,唔去搞專業化,政府就要被迫出手.點解政府以前唔敢郁的士政策呢?因為幾十年前,的士試過罷駛出現暴動,的士佬群起的力量係好犀利.但係,係未因為有班的士業人士特別惡,而政府就咁樣投鼠忌器呢? 至於的士車主提出乜嘢以牌換牌,真係好笑.發牌目的係要增加供應,搞好的士服務.以牌換牌,即係仍然維持呢班大哥做車主,佢地之陰質的士,唔使講,都係陰質依舊,司機收入唔會增加,東口東面,食完支煙就咁用右手彈出去,幾十萬之靚車一樣chok到煙味濃郁加埋充滿怨氣,49.2蚊車資當50蚊,咁樣發牌就真係冇意思. 呢屆政府之最大優勢,係朋友少.因為最頂嗰個,呢幾年緊跟北方走一左二窄路線,廣交敵人,於是,當有好正,好符合公眾期望政策嗰陣,個個市民袖手旁觀,等啲局長搞唔掂,好打得咪出嚟表演下之時,市民就剝幾包花生笑下.我估,的士政策最終都可能被迫走呢條路.而且,立法會選舉在即,依家就搞的士政策,係未一個好時機呢? 花生缺貨呀!
上周本欄出街之後,當日下午即刻有單嘢爆出嚟,原來係講好打得去到美帝,遭當地華媒抵制,原因係佢嘅採訪安排,聲稱做得唔好,令當地華媒不滿云云.當中有提到,原來好打得見到美帝副國務卿Thomas Shannon,商務部副副長Bruce Andrews等.我篇文章撰稿時未見有呢啲材料,真係失覺. 咁樣,見到Shannon,證明美帝響好打得同埋鬍鬚之間,兩邊都唔算待薄.咁就難怪當地華媒嬲了.因為Shannon(北方譯做副國務卿,台方叫國務卿次長)算係國務卿克里身邊嘅左右手,華媒都係好想知佢對港之態度,從而理解美方點樣睇中國.點知好打得之身邊人,咁樣安排當地華媒,咁華媒扯火係必然. 美帝安排Shannon,係好畀面,但係,對照美帝對鬍鬚之態度,又見到一啲唔同.始終好打得不常去美帝,鬍鬚常去,管道方面,人脈方面,鬍鬚贏半個馬鼻.至少,好打得冇講到TPP,係未? 當然,暗戰最後點樣,冇人知.但係,美帝同北方大國的較量,近周的動向,好明顯美帝好有部署.老友A提醒我,睇下美帝在港之大哥,老千福夠期走人,而接替佢嗰個,真係跌晒大家眼鏡.原來將來替老千福嗰位,係一名日本通,佢識日文同中文,仲要響日本駐咗好耐.老友A話,呢位仁兄,過往一直處理貿易事務,近排做得最勤力,就係四圍去唱TPP,響APEC各國四圍唱,總之就係搞呢味嘢.老千在港之時,令人印象最深嘅係善用臉書去唱好美帝,去做義工整食物,去明哥嗰度搞派飯,仲要四圍去香港睇傳統文化,仲要搞埋農曆新年賀辭,網友講到佢係香港真港督,問你北京怕未? 依家來嗰個日本通,佢究竟來港搞乜嘢呢?之前佢嘅CV係搞TPP,好明顯,佢來港唔單只要睇住九月立法會同埋下年三月嘅特首選舉,更重要嘅係應該處理亞太地區的經濟整合的協議同平台.相信無論下屆美帝總統係瘋狂trump,定係克林頓太太,都唔會放棄TPP,相信TPP係屬於兩黨共同支持之政策,搵個搞TPP之日本通來港做美帝一哥,美帝想響香港做乜嘢,無理由只係睇選舉,係未?如果美帝想香港響亞太地區經濟整合方面有角色,咁樣,好打得明顯唔幫到手,鬍鬚呢方面有些少優勢矣. 老友A提醒我,依家美帝搵個日本通來港,佢個亞洲一哥日本,響香港嗰個識俄文,又駐過美帝,同俄國有偈傾,即係話,香江依家之大國來使,全部都可以打通晒關節,而且都係好有份分量.呢樣嘢,當然唔係因為香江領袖特別威,好鬼勁,只因為北方大國依家政治上打貪仲係打到飛起,經濟唔見起色,南海問題搞到一頭煙,如果有人幫到上面,疏通下大國,可以紓緩下上面之壓力,咁就太好了,咁多人之中,似乎鬍鬚又係有些少優勢囉!
暗戰係點嘅呢?要做一個地區的領導,其中一個要求,就係佢有冇國際朋友.按依家標準,指標只有一個,就係美帝有冇朋友.實話實說,台灣蔡English之選前熱身,離開台灣去正式拜訪嘅地方,就係美帝.佢舊年六月,晨咁早去咗美帝,拜會人士多如星數.美帝最後派出副國務卿會面.跟手,舊年十月English蔡就去日本. 換言之,參選人跳入馬圈熱身,訪問美帝,咁美帝政府點樣反應好關鍵.如果美帝見English蔡只係搵掌管東亞事務的助理國務卿見面,真係會對當時島內人民有極大震盪,係未?副國務卿就好畀面.再高層啲得唔得?唔係唔得,官式會面就一定唔得.因為官方層面,美帝政府承認北京,再高層啲咪即係搞兩個中國?第二,當時English蔡仲係參選人,無理由搵個高層去見,咁咪即係選邊站隊,玩咩? 香江政治?一樣如是.你想參選香江最高領導,就要有「食力」.唔係講錢咁簡單,而係國際「食力」.政府內之兩位參選熱門人士,都有去美帝.好打得剛好去咗美帝.佢上周末先去舊金山同人飯聚,跟手去到華府「拜山」,見咩嘢人呢?有布魯金斯智庫之阿頭,前美帝在台協會一哥卜睿哲,仲有眾議院議長辦公室參謀長David Hoppe,眾議院議長辦公室國家安全顧問Jonathan W Burks,參議院對外事務委員會東亞,太平洋和國際網絡安全政策小組主席加德納,參議院對外事務委員會高級成員Benjamin Cardin會面.層級算係OK啦.咁個焦點係,華府有冇官員見呢?至少都應該見到助理國務卿羅素啦? 不過,有啲弊,好打得響華府期間,美中正開緊戰略與經濟對話,喂!有冇搞錯?邊個幫好打得安排行程㗎?美帝重量級官員個個去咗北京開會,好打得就去訪問華府,咁大整蠱? 佢嘅沙圈對手,鬍鬚佬舊年十月去美帝,對方真係畀足面.美帝出動咗財政部長傑克盧同佢會面(就係響好打得訪問華府之際,傑克盧跟咗老細克里去咗北京出席戰略與經濟對話),響傾完之後,鬍鬚佬就去咗秘魯開會,同聯儲局一姐耶倫見面,傾美帝加息等問題.正所謂禮尚往來,鬍鬚佬同美帝公開講,香江對於加入TPP,持開放態度.呢一句,真係令美帝好放心. 唔係嘛,乜北方大人唔係好憎TPP咩?呢樣嘢,真係唔知美中關係依家面對之情況.早幾日,強人大大公開話,美帝同強國應該係有共同朋友.即係話,北方公開吹暖風,要同美帝齊齊搵朋友.咁樣,香江係未可以成為大家嘅common friend 呢? 鬍鬚佬呢樣嘢,輕鬆贏好打得一條街.依家北方咁重視美帝關係,以鬍鬚佬響MIT畢業,哈佛KSG碩士,強人大大的首席經濟智囊又係鬍鬚佬KSG的校友,嘩!咁嘅CV,真係會令人妒忌㗎!聽講,方丈好小器噃!
非建制的朋友,共同敵人大家都好清楚啦,就係嗰個政權,唔開名大家都知.我認識嘅非建制朋友,大部分都係左左哋,左膠上腦,對美帝素無好感.所以,當有人看到,有部分非建制派的青年,認真又好半認真又好,話香港點解唔加入美帝主催的地區經濟合作組織TPP的時候,似乎又唔似講笑矣. 呢幾年,我不時都提起TPP,一定係負面.我呢類左左地嘅人,叫我支持加入美帝嘅TPP,真係接受唔到咯.話到明,美帝就係美帝,做佢嘅附庸,就真係無晒自主,主體性都冇埋,要我以後日日聽美帝話,講唔出口. 我估有些非建制朋友提出香江加入TPP,係因為見到English蔡響台灣就職嗰陣,講到點樣小心處理兩岸關係,轉頭就講到English蔡要搞南向政策,減少對中之依賴,而且,講講下就話要加入美帝之TPP云云.佢的支持者話,English蔡全面傾美,依家嘅美帝唔想出現強國在區內一國獨大,響美帝保護下, English蔡就唔怕同強國反檯. 講真,香港一早響WTO,即前身關貿總協定之會籍,係拜九七前英帝之支持,至於香港在九七年加入咗一啲以西方為主導嘅經濟或政治組織,都係英帝幫忙,咁香港素來都有加入美英雙帝主導嘅組織之傳統,查實加入TPP的話,都幾順理成章,係未?. 香港人做嘢,利益好緊要,搵到食,總係好過剩係靠一帝一路㗎?亦老實講,美帝之TPP,表面上係講經濟合作,檯底有乜傾過,冇人知.但明眼人一睇就睇到,美帝希望香江加入呢個組織,又點會係齋講經濟,而係一個政治決定,政治操作. 當然,香港係唔係加入,已經同英帝無關,而係香江領導,係未有好高之前瞻性,睇到日後香港經濟要走多元化,係未需要好好地利用香江呢個貿易窗口,,同全球大國做朋友,食四方飯.從呢個角度睇,香江人爭取同TPP有一定關係,唔係壞事.舊年,財爺講過,香港對加入TPP持開放態度,似乎部分非建制派青年講嘅嘢,都有些少道理. 但係,話時話,香港要入TPP,最終係要上面首肯.我就唔信北京會say no,如果上面有智慧,識得利用香港響TPP下的優勢,同美帝周旋,斷估北京都會默許.但唔好意思,我係一個左膠上腦嘅人,跡近教條主義,要我去接受同美帝政府交往,交心仲要交易,然後加入TPP呢,我真係好難說服自己咯.當然,美帝係大國,有錢有人有市場,唔同佢玩TPP就好易死梗.但係,我地香江真係身子唔強,金融實力有些少,但係就真係冇辦法可以同美帝周旋,一旦join咗 tpp呢隻船,真係隨時會畀美帝食埋. 你可以話,反正香江咁細,唔係畀周邊國家吞落肚,都會畀美帝同佢爪牙食啦.吓!乜我城唔係提出命運自主咩?但我唔想要美帝下的自主噃…….
無論係點,上周係老泛民政治生命的轉捩點. 北京呢一招係幾勁.佢地知道,老泛民依家要退下來,要交棒.交出來的,就是一班青年一代.青年一代又點樣呢?北京心中無底,於是,最好就係在老泛民交棒之前,盡快搭番好條橋樑.依家泛民的民族情結,最強嘅都係老泛民,如果上面唔拉實老泛民,咁樣老泛民就冇方法去扯住個組織,唔好走向本土化. 點解北京睇中老泛民?唔係因為佢地特別鍾意同老泛民交涉,而係過往幾年,北京同青年泛民之交流幾乎等如零.因為過去幾年,部分北京人士相信,只要用強力方法,用盡一切力度,打到泛民動彈不得,輸晒選舉,青年泛民就會無出路,搵嘢做啦,既然係咁,又何須浪費周章,用統戰的手法處理呢? 依家因應國際形勢,北京轉了勢,要向泛民「示好」,咁樣長期同泛民青年冇乜接觸,又點樣可以搭通天地線呢?最好嘅方法,就係借力打力,反正老泛民有好多仲有民族情結,於是就同老泛民談下心,傾下偈,等老泛民消消氣.老泛民見到北大人親自出山,表面冇嘢,內裡隨時打個突,咁樣佢地見完之後,就會返回政黨思考一下,係唔係真係要成個黨交棒之際,連自己政黨的北京政策,都走向本土呢?咁樣,就會造成咗泛民政黨的世代矛盾同張力.上一代肯唔肯就咁樣,將溝通之路關上,讓一班青年接班,隨時搞垮同北京關係呢? 而且北京好高招㗎.佢地唔介意泛民政黨叫本土,不過有兩樣嘢要留意,第一樣係港獨,唔准搞,邊個搞,司法處理之.第二樣,就係本土可以搞,不過唔係有政治有主權性質的本土,最多係「月是故鄉明」式的本土,呢樣嘢,就係北京個本土框框.只要泛民青年係向呢個故鄉式的本土,就係北京認可的本土,咁樣就冇問題.換言之,老泛民好自然會同青年泛民交流,交棒之時,係未都要顧住上面之態度,搞本土唔好去到咁盡呢? 於是,泛民青年未正式接棒,已經有兩個拉力.第一個拉力,係老泛民的溝通拉力,因為老泛民如果珍惜得來不易的「溝通」過程,有可能怕失去咗「溝通」之機會,會唔會因而比較希望接班嘅青年,唔好去到咁盡呢?第二個拉力,就係北京定義下的「本土」拉力,因為泛民青年即使真係接棒,就會畀上面夾佢去「月是故鄉明」式的本土意涵,呢個力唔小嘢㗎,因為如果泛民青年係走向政治主體意識的本土方向,隨時就會吃北京的苦頭,文攻武嚇有槍有炮有解放軍,泛民青年去到幾盡呢,怕唔怕跑得太前而馬失前蹄呢? 北京一出手,泛民青年未接棒就要直接面對對手,真係一場大考驗.
呢個世界,靠搞國際關係搵食嘅人,點會成日一邊埋怨冇發展空間,一邊四圍寫稿訪問上電視扮憂鬱搲project funding㗎?真係靠國際關係之old seafood,就好似老友A咁樣,十世,真係十世,都唔會響鏡頭出現.老友A當年成日鬧我,邊有人響螢光幕前講晒所有分析及評論㗎?真知灼見,梗係留畀老細先至知㗎嘛.初時以為佢講笑,後來有次同政治公關達人吹水,原來老友A的說話真係冇錯:香港有錢大公司好孤寒,如果你的評論,響免費電視日日聽得到,仲使旨意佢同你食飯磅水吹水呢? 老友A睇完上次本欄的文章,專誠打來鬧咗我幾句.佢語重心長話,香港中產嘅問題,就係成日以為自己好叻好勁好國際化,查實冇料扮四條,以為上面吹下暖風,就係因為怕咗香港人之堅毅不拔,核心價值,金融中心之類嘢,實際上就真係錯到離譜.49年至今,上面有幾時真係聽所謂嘅「民意」呢?響主權面前,佢理得你係邊個,總之阻住佢穩固政權就勢係假,不破就不立,日日同你地班香江中產開火,有乜所謂?開火近四年,你班中產有冇走?去得邊呢?用另一個角度講,你去到邊,都一樣有本事「塔」你返來,係咪? 所以,老友A話,上面轉咗勢,唔係因為怕你香港人,而主要(唔係全部)係美帝因素.因為上面依家內部經濟好唔穩陣,如果冇一個好嘅外在環境,真係好容易會出大事.早幾年,上面轉咗操作,勇於走出去,當時美帝國力唔夠,咪笑騎騎扮冇嘢.但係,依家美帝復甦有力,上面後勁不繼,美帝全方位封殺,日日響亞洲出手,搞番日本,台灣,菲律賓,齊齊出手,環境明顯唔同. 老友A提番我,響英國佬年代,香江一直都係美帝對付強國嘅一枚棋子.九七後英國佬走咗,唔代表呢隻棋無用.對比台灣,香港呢隻棋嘅操作性一樣咁大.如果香江嘅情況,係可以惡劣到畀美帝可以上下其手,左右操作,借題發揮,咁樣係對北方大國有利,定係不利呢? 老友A話,520之後,台灣變天,日本早就露出奸樣,南韓從未轉身傾中,北韓又唔like唔畀面,菲律賓自然一直都企響美帝身邊,從未改變.美帝響中亞搞搞震,東南亞地區就操弄恐共情緒.於是,上面要考慮嘅,係響香江要一個強而有力,專門撩事鬥非,成事不足,而且有好大機會畀美帝乘虛而入搞搞震之政府,定係依家需要一個比較祥和之環境,唔好畀子彈美帝,又有一個可以同美帝有得傾有得講嘅新政府呢?邊一樣對上面之新國際形勢下最有利呢? 依家呢個領袖,去美帝,冇人踩,冇朋友.依家條街傳出來之競爭者各有長短,但有些響IMF,世銀,APEC,朋友一籮籮.老友A話:北京從來唔怕你香江人民,因為香江人,反得去邊?美帝因素先至係未來一年之關鍵!
(一) 老友A其實響一間醫院做嘢,早幾日收到一份唔知邊度來的報紙,書紙印刷,擺明落重本,成份B4對摺,名稱叫……無謂講啦,唔想幫人賣廣告,姑且叫做「天下報」.初頭以為係FLG嘅刊物,點知唔係.佢畀咗幾期我睇,仲問我:「呢班腸粉搞緊乜?」 香江人有好多urban legend,其中一樣嘢係香江專業好鍾意政治.我由大學畢業到依家,出席過無數專業人士之飯局,大部分都唔講政治.呢份「天下報」,明顯係建制派的東西,八個字:「尊京反梁,反左保港」.睇咗幾期,篇篇都係講老鄧點解釋「一國兩制」,乜嘢係「一國兩制」真義,同埋對港政策呢幾年係點樣走咗極左之歪路云云. 老友A已經係政治極敏感嘅專業人士,看咗一篇已經吃不消.我同佢解咗唔夠五分鐘,佢一句飛埋嚟:「仲信呢啲嘢?如果香江最高領袖唔係忠實執行上面交託的任務,早就落馬啦.既然佢行嘅係上面之政策,咁又何錯之有?咪當我地流嘅先得㗎,xyzxxxxx.喂,你放暑假去邊處旅行?上次我地去咗日本…….」 (二) 老友B好耐冇見,吹下水之後,叫我留心啲,唔好成日以口傷人.雖然可能有啲嘢,真係好惡頂,但係即使係仗義執言,都要適可而止啦. 老人家苦心婆心,我一句多謝又點夠呢?老友B嘆曰:「你地班中坑,食得瞓得屙得,咪由得班青年去衝啦.唔好去得太前.屋企人要緊呀!」講到咁樣,我見老友B咁有heart,唔敢駁佢嘴.老友B曰:「嗱!畀個貼士你.下年呢,就係上面攞番香港二十年,到時候,嗰位大大大大哥啦,都應該會來香江,一齊慶祝下.」 我估青年聽到大大大大哥來香港,相信必然會用好多方法招呼佢啦.老友B曰:「你真係對上面,一知半解.喂,大大大大哥要visit香江,係佢做上面老頂之後嘅首次.老頂要嚟,梗係要問清楚,值唔值得嚟先.如果值得嚟,市面歌舞昇平,繁華巨麗,欣欣向榮,個個笑口噬噬,梗係開開心心嚟,高高興興返,就梗係good lar.如果佢落來之前,香江市面個個東口東面,示威無處不在,呢邊掟嘢嗰邊掟石,仲出埋催淚彈咁滯,掃晒興嘛!」 聽完我就話:「好易啫,咪由依家開始,大海航行靠舵手,希望香江第一把手,日日打獨,天天扑獨,掃佢場,封佢公司,夾佢地無處可走,無處可遁,法官放人咪由民間捉人,搞到班友流亡海外,係未唔得先?」 老友B聽完笑出來:「搞到個場咁狂風暴雨,外資同華資個個都搵巴拿馬律師行走佬啦,係未?當然,你唔可以話咁樣做政治不正確.但係,咁樣堅壁清野,水清無魚,係未符合大家利益呢?我唔知囉.反正,香港人咁務實,乖乖地,一樣有糖食,係未?連任在望呀,大家咪戴多幾年頭盔囉.」
高人A一直清楚建制派裡面之爭鬥.早幾日飛天朱開記者會,佢睇完之後,即刻「屈濕」我,話飛天朱打響了反梁的第一槍,而另一邊就不斷想升溫港獨議題,仲罵我點解咁蠢,走咗入去戰區云云. 我乘機約高人A出來喝咖啡.高人A如常罵我點解咁蠢搞搞震之外,亦開始勸我要注意人身安全,面對建制派內的搏鬥,更加唔好掉以輕心.高人A曰:你要理解依家形勢,仲凶險過兩年前嘅政改.兩年前,建制派即使幾唔同意政改太過保守都好,點都唔會公開反對,至多行出去場外煲煙睇手機玩facebook算數,依家就唔係啦,依家係各方勢力,下下出招,招招夠狠,目的就係要取下對手首級,矛頭直指一個地方的領導權,係唔係夠狼先? 高人A喝咖啡後曰:依家連飛天朱都要出山,仲要公開同自己友報紙互劈,形勢相當惡劣.你幾時聽過,李馬丁會公開鬧生果報先?唔會㗎嘛!點解呢?因為講到底,都係自己人,要劈,就私下劈.依家搞到公開互斬,互數不是,相當難睇.醒目的人,就要識得分,究竟係邊啲人,幫緊邊個集團,響度公開數對方不是.呢班人,背後代表緊嘅係乜嘢力量呢? 高人A說,我就簡單矣,今個月已經決定放假,依家internet咁方便,放假去美帝湊女,陪個女去美帝度暑假,玩到六月初先至返香港,到時再睇下情況先啦.反正放假嘅嘢,唔講得笑,一早plan好,唔可以唔放.老實說,呢個月子彈橫飛,隨時掃低十幾件,講多錯多,放下悠長假期就真係最好,唔使咁早表態. 我真係想問,作為老百姓,其實咁樣打生打死,有乜意義呢?老友A笑笑口曰:你地香港人,真係天真得可怕,江老闆真係鬧你地鬧得好正確,真係naive得過分.香港係需要一個睇場,幫手去睇住局勢,只要唔好太惡劣,可以賺四方錢,咁咪好囉.所以,邊個做老頂,邊個可以話事,係牽涉到幾多單位的利益.你睇下巴拿馬文件就知道啦.唔好咁天真以為自己會冇關係.換一個地方領袖,就會斷晒好多人米路.我就一早放定假避難,但係好多人為咗力保自己之勢力,點都要頂硬上,假都唔敢放,金睛火眼睇住個局. 高人A續曰:下次你見到泛民的老前輩,記得同佢地講,唔好搵人去選最高領導呀,因為最好就係建制互劈,泛民唔參戰,到時阿爺點決定,咪點決定囉,咁無論佢最後揀邊個,泛民都冇入去戰區,大可明哲保身.但係如果唔係,真係認真去搞,搵個人去選,無端白事進入戰區,阿爺到時一個唔like,隨時開拖,打到泛民粉身碎骨,咁就無謂啦.香港泛民,對中國式權鬥,又係知啲唔知啲,真係死晒火. 局勢如此,真係唔放假唔得.高人A真係高手!
出去銅鑼灣,行過波斯富街,忽然聽到「我們的愛~呀~愛,過了就不再回來」,乜嘢事?一時之間記唔起乜嘢歌.作為九十年代卡歌之霸,我都響業界出名揸咪揸足五粒鐘,生果盤死都唔放嘅人嚟講,冇理由唔記得乜嘢歌?轉頭看過對面,希望追尋音樂來源,原來係一間短約夜冷舖.咁就真係大件事. 睇住啲貨色,十元八塊,我都好感動.唔係因為音樂帶來回憶嘛,而係因為我記得呢隻歌嗰陣,十年前,金融風暴之前,經濟未至於咁差,因為始終都冇咁多吉舖.睇到依度,已經知道經濟應該慢慢向下.唔會一時三刻爆單大嘢,但舖租向下尋底,夜冷舖當道,咁就唔係吉兆. 你可以話,香港係未浪費咗四年響社會損耗云云.呢啲嘢,見仁見智啦.但係,香港人上一代面對發展停滯的時候,有一種恐懼不安的感覺.因為我地上一代,以至上兩代,睇見嘅係香港經濟發展咁高咁強咁快,好自然地覺得,經濟發展係社會優先,先至係民生所需,上屆貪曾搞AO治港,經濟冇起色,依家呢班人,相信可以撥亂反正,結果都係搞唔起. 經濟冇起色,就唔可能完全賴泛民,又未必可以事事賴官僚,而係呢套發展主義的想法,係未仲適合香港呢個社會.咁樣好似好灰,而係因為香港社會已經係成熟的發達地區水平,無可能再有高速發展的魔術棒,但人口自然增長,佢地總要開飯,係未?有時青年會問我,點解佢地要搞東北,要搞大嶼山,要搞呢樣嗰樣,我只能夠答佢,響呢班領袖上位之時,剛好係七,八十年代,呢班大哥眼見英帝香港時代,發展呢樣嗰樣,新市鎮新產業新工種,係佢地美好的年代,而人總係有嗰陣Nostalgia,既然當時呢套方程式好work,點解唔可以作出一些修正,響依家呢個年代複製呢? 所以,我都有時勸下班青年,假設香港上一代人,仲係好大中華的話,佢地有大中華的傳統思維,亦有傳統大中華思維的優點和缺點,不以為過.你地都要理解下佢地的想法,特別係英治時代留下的論述係,香港的成功,係因為呢班上一代人的個人努力,同其他外在因素無關.你地呢班青年,一味響度deny佢地的想法,一味deny佢地自以為賴以成功的個人因素,一味響度deny佢地對香港經濟的功勞,你地會否覺得,呢班old cake會服氣嗎?既然你地青年係咁deny上一代,你估上一代會覺得happy嗎?上一代同青年拗氣,輸的總是青年吧! 今屆政府睇到嘅,就係上一代部分人嘗試話你知,發展主義是王道,是香港發展的唯一道路,青年唔接受唔緊要,到咗十年後,你地青年嘗試到甜美的果實之時,唔需要多謝我地呢班一直錫住你嘅old cake. 「我們的愛~呀~愛,直到現在我還在默默的等待…….」
睇建制派互劈,係一件賞心樂事.講到呢度,已經與「錢」無關,而係講權力. 呢一屆政府,五年來做緊一個工程,就係好快咁樣擠走咗泛民同埋佢地嘅同情者,其實另一樣嘢更緊要,就係排除咗一班佢地心目中唔係咁聽話嘅建制派.前者,做泛民嘅人,早就預咗會無啖好食,in any case,依家仲信下年改朝換代 ── 即係轉咗新領袖會出現同泛民修好之想法,就真係愚蠢同無知了. 但係,當呢屆政府嘗試用蘿蔔同棍子去孤立一小撮,團結大多數建制派之時,可能手法上太過難看,於是建制派內部有反撲,而且越來越多人發覺,唔知點解只係向呢屆政府之方丈進言,就有人唔高興,唔知點解自己會變咗敵人,仲要響建制派的網媒及面書畀人糟質. 一直以來,真係睇唔到點解上面會唔畀現屆政府連任,所以我先前都估計,建制派即使有不滿,最終都要接受現實,大家捱多六年.點知唔知乜嘢事,兩個月前,上面忽然吹暖風,就真係跟車嗰堆建制派,忽然要轉身,轉到一仆一碌,立即緊貼上面吹暖風之態勢轉口風也. 對泛民來講,邊有吹暖風呢回事呢?即係咁,之前嗰三,四年,日日畀人打到頭破血流,好似生活響阿布格雷布咁,忽然之間有個士兵遞杯水過來.唔係嘛,畀人打到肋骨都裂晒,氣若游絲,十足十《恐懼鬥室》嗰套戲嘅主角咁,依家遞杯水就當係暖風?冇人信囉. 但係,對某些建制派人士來講,真係機不可失啦,依家唔借暖風,去回敬曾經以為係「自己友」之人士,真係好難泄過往三年之屈辱.所以依家子彈亂飛,建制派內鬥,你打暗示牌,單單打打,篇篇文都有骨,我就打明箭,響不同場合插之,睇人地內鬥,目不暇給,真係食花生食到窒息咁滯. 而且,下個月,江叔,即係上面對港政策一哥來香港調研.香港呢個咁細嘅地方,使乜佢親自來調研呢?所以,點都係有嘢要宣示,但冇人知係乜.響咁嘅情況下,建制派為咗搶老細眼球,一定會呢個月,出盡渾身解數,一個就話要本土不要分離,一個就話可以叫北京向泛民make concession,一些就打下八卦掌,一些就打下太極拳,一些就搞少林寺十八銅人咁樣.所以,大家如果唔夠花生嘅,都可以去超市買定一堆食,應該都打得好燦爛. 就係咁樣,有人會覺得,佢地打咪打,關泛民乜事?其實都關㗎,因為假如炮火燒得勁,泛民有人唔生性,走去助興,是但講多兩句,或者笑多兩下,咁樣激親建制,隨時會被炮火所傷.人地家事,真係少講一句,多吃花生啦!
是咁的.有人要連任,佢啲謀臣度咗兩條絕世好橋.我都覺得值得拍掌.一條橋,好好㗎,就係清算前朝人. 係呀,馬英九一上台,清算阿扁兼收監.表面嘢啫,九哥去到要連任之前,又一輪將炮火對準一堆阿扁時代權傾一時之政務官.個個都係阿扁之年輕親信.查實,呢堆親信,已經響阿扁落台之後,四散東西.但清算呢家嘢,對於藍營fans,好受㗎. 乜嘢人中招?阿扁任內,處理國安政策的中青年幕僚,到咗九哥上台,即刻畀人捉咗去,話佢響阿扁年代,做咗啲嘢,將唔應該畀阿扁知嘅公文畀阿扁睇;另外,阿扁之青年幕僚,又係畀九哥追住查佢哋有冇份牽涉入阿扁之貪腐案件.九哥好勁㗎,好多嘢,查足三年幾四年,查到九哥連任競選之前,都未查完. 你可以用政治陰謀去睇九哥呢場反貪show,總之響某些時刻,九哥嗰隊team就會唔知解「依法」去起訴追究阿扁年代的家臣,助手,幕僚,令人民不斷回憶阿扁做過的壞事.就咁樣,嘿嘿,九哥又成為反貪聖手,連任又成功了. 總之,要連任之時,前朝嘅壞事,壞人,家臣,就會適時地畀人recall出嚟,提醒選民,唔好忘記,響前朝呢個貪腐年代,真係個個過水濕腳,著數攞盡. 另一條橋,就係四圍去搵政績.你知啦,成日提來提去,都係啲三,四年前上台之前的東西,即係呢三,四年,同一個範疇的東西,乜嘢都冇做過,唔掂囉! 係呀,阿扁真係幾頭痕.執政四年,到咗2007年,要搞政績,來來去去都仲係執政前講嘅乜嘢全民政府,仲有些少轉型正義,仲有上台前講嘅乜嘢兩岸和平,佢應承搞永久停建核四,幾乎搞到社會大亂,又搞乜嘢外交,激到美帝死晒火.講到尾,政績都要拚啦,咪將佢前朝做落之東西,當作自己嘢,又叫人去整多啲文宣,成日話係前朝有人阻住佢完全執政啦之類. 有個教育部長,咪一味響教科書上做手腳,加入咗好多本土元素,將中國歷史keep住,然後加強咗台語,客家語,原住民語等.台灣素來都係普教中,嗰時sell政績,就sell台教中呀,客教中呀,原教中呀,整到普教中好唔妥咁樣.呢樣嘢,原來係教育政績,令到佢啲fans,好受落㗎. 你唔好理究竟當時嗰位教育部長,係咪用緊行政資源去幫阿扁助選,但佢聲稱之教改,教學語言多元化,本土語言優先,真係令中產中招㗎! 聽聞依家有個煲燶飯嘅幕僚,同政府高官四圍去搵香江「普教中」的學校,仲鼓勵呢啲學校響普教中方面之成績,攞嚟大書特書,唱好依家香江之教育政策點樣好添! 哈哈!sell教育,sell得好,對連任有用㗎!睇下阿扁幾成功!. 倫敦大學亞非研究學院法律系博士
先利申:我係獅子銀行的客戶.寫本文之前,有人勸我唔好講獅子,因為驚佢地唔開心.我就認為,人就可能會唔開心,但呢類大型公司,利益行先,我地呢啲微小客戶之聲音,點會令到獅子有任何唔高興之地方呢?對比起巴拿馬文件之影響,我地小客戶之聲音,碎料啦. 老友A係會計師.上次食飯,已經響度嘈,話佢地依家去獅子開戶口,排隊條龍長到由馬尼拉排到墨西哥.佢都理解過,問題唔係響佢地前線員工以至分行經理,而係整間獅子之思路,響開戶口方面,就係唔開唔錯,少開少錯,最好唔開,死拖爛拖. 老友A都認識獅子班大帝,因為獅子銀行大,客戶多,有事發生,個個都搵佢出氣,監管機構罰親都幾百幾千個,仲要係美金.聽聞獅子上面認為,唔開戶口好過,費時出事罰餐飽.但有時呢樣嘢,又唔可以講出口,於是前線員工受晒氣,一時就要呢樣文件,一時又要嗰樣文件,個個去開戶口就煩到嘔.以前有用開獅子嘅,都話開戶口比較容易一啲.但係無去開過嘅,真係唔使旨意. 老友A笑曰:依家佢啲客,都唔敢推薦佢地去獅子開戶口,都係叫佢地去第二間銀行試吓.俄羅斯客,驚佢地係黑幫,中東客就驚係恐怖分子,東南亞客又驚佢地販毒,乜嘢理由都有,連美帝客都驚佢地洗錢,於是,剩番啲日本客,台灣客咁相對容易開戶口,所以,有青年政治領袖開唔到戶口,唔係單一事件,而係有銀行真係唔想你走嚟開戶口. 睇嚟我依家仲可以有獅子戶口,真係要感恩.老友A曰:香港人,一般市民,開戶口都唔會有太大麻煩,一般公司,例如做文具店,都唔會拖你嘅,但係,亦唔代表獅子好想開俾你,因為隨時因為間分行開戶口俾你,會俾獅子上面班管理層嘈㗎.老友A話,青年政治領袖依家想響獅子開戶口,開唔到咪去第二間試下囉. 我好明白老友A嘅,佢地會計師成日見客幫人開戶口做生意,真係需要銀行配合.獅子響外國好出名,外國人來香港都會搵呢間銀行開戶口,會計師好難話,喂,俄羅斯佬,不如幫襯阿ABC銀行啦!所以,獅子開戶難,已經係專業人士人所共知之事實矣. 但老實講,獅子響香港有咁多好處,又係發鈔銀行,出晒名,賺咁多錢,響香港咁大影響力,都應該負有社會責任啦,依家唔單只係政客,連一般人都面對開戶難之困噃.一間咁大間的銀行,都應該負有應有之社會義務去幫香港人開戶,因為獅子唔係單純嘅私人機構.做得發鈔銀行,就要有領軍精神,係咪? 做得一哥,就要有一哥嘅承擔同義務. 倫敦大學亞非研究學院法律系博士
愚人節了,提醒了大家,還有五個月,就會立法會選舉.全宇宙都在磨拳擦掌拼選情.對某些人來說,拼選情不是易事,因為佢唔係去選立法會,而係佢要拼連任. 愚人節了,不妨愚下大家,湊拼呢半年來,某班人的舉動,睇下你地點樣分析時勢呢? 一班有錢佬咁樣講:有錢A話,呢個人try hard,有錢B話,可能佢唔會選呢.我的解讀係,點解佢講try hard,但唔係讚佢做得好呢?後者仲奇怪,點解唔出聲支持佢連任呢? 一班人搞咗個研究所,有青年領袖同學者擔大旗.早排搞手之一,某黨前主席話,用來儲住人才,為日後提供人才畀政府.我的解讀係,呢個project聚集不少青年人才,反觀想連任嗰位,似乎佢嘅支持者,響青年之力度唔係好到位囉,唔係好見青年學者或領袖埋班噃. 仲有一班人,犀利啦,公開響論壇,反駁依家領袖嘅大內總管嘅說話,例如話佢係未飲醉咗又high咗,又有人話,建制派有唔同黨派,如果係咁不如就只准一個建制黨同埋一個反對黨?我睇完之後真係忍唔住笑囉,因為好多人都解讀過,有啲人以前真係講過,建制派唔團結,唔肯勇於做事,於是政府往往就會響立法會裡面捱打云云.老實講,要呢四十幾位議員,響議事廳準時開會,唔容易㗎,真係神仙都好難打救,咁政府過唔到法案,唔通次次都要建制派議員坐定定等按鐘咩?不過,我嘅解讀係,建制人物有反對意見,內部有爭論,好正常也.但反常嘅係,點解兩邊會公開對罵㗎?有事咪私下拆掂佢啦,使唔使咁唔客氣呀? 呢啲跡象,唔係空穴來風㗎.任何正常人都睇到,依家建制派兩邊,開始有唔同現政府口徑一致的情況.咁樣,我係香江第一領袖,都唔會like啦.因為依家上面表面上吹暖風,要依家香江領袖講多一些和諧團結的事,少講一啲,咁樣,就連建制派內部攻擊(本應建制派有其道義,不互相攻 訐),都已經火紅火綠,上面居然唔喝停,而且,又唔准依家政府反駁,咁即係叫人自斷雙臂入去競技場打仗,左一句唔准打人,但右一句轉身就畀人打,咁樣,最高領袖似乎響一個唔公平嘅規則打緊場仗噃. 所以,識時務者,應該識得分辨啦.如果你係一心想響建制派或走體制路線上位嘅青年,依家就係埋堆交叉點.當然,你可以選擇乜都唔企住,最好兩邊都押注,咁樣唔知邊一個陣營贏咗,你都可能有糖派,但係咁樣就幾危險,因為你兩邊都押注,最怕兩邊都唔受,最後一無所有.一你你就決定選一邊,依家就去埋堆押注,押中就得,押唔中就out啦.邊一陣營會贏?愚人節嘛,點答到你呢?答你都唔信啦,係未? 做人最好都係做塘邊鶴,食花生睇班老餅搶餐飽.


text:
地理學
地理學 (粵拼: dei 6 lei 5 ;英文: geography )係一門研究地球嘅領域.地理學會關注地球表面嘅特徵,生命嘅分布以及係地球同人類活動之間嘅啦掕,喺課題上橫跨自然科學(例如地質同江河嘅形成)同社會科學(例如自然資源嘅分佈點影響經濟發展). 地理研究係要從一笪地方着手,點解某啲現象會出現響咁嘅地方.
國家地理雜誌
(英文: The National Geographic Magazine )係美國國家地理學會嘅官方雜誌,第一期喺學會成立9個月之後出版(1888年).依家已經成為世界上其中一本最出名嘅雜誌,而封面上面嘅黃色邊框亦都成為雜誌嘅特色. 雜誌每年出版12期(每個月一期),但係有時會有特別版.雜誌嘅內容包括一啲關於地理,流行科學,世界歷史,文化,時事同埋嘅文章,仲有一啲高質素嘅相.
地理極點
地理極點 係行星,衛星或其它較大天體嘅自轉軸同佢表面交會嘅點.例如地球上嘅北極同南極,其它天體嘅極亦稱為南極同北極,分別會喺個天體赤道兩側各90度之處.每個行星都有地理極點. 天體自轉嘅攝動意味地理極點會喺佢表面上稍為徘迴.例如,地球嘅南北極喺幾年內會郁幾米.當製圖需要精確同不變嘅座標,地理極點嘅平均位置作為固定嘅製圖桿,成為物體大圓經度嘅交會點. 如果,好似地球,一個天體產生磁場,就會有磁極.
國家地理學會
國家地理學會 ( National Geographic Society )係一個喺美國創立嘅非牟利科學及教育組織.喺1888年1月13號,33位初期創會會員決議創設目的在於「增進同普及地理知識」,經過兩個禮拜討論後正式確定學會嘅組織章程同埋營運計劃,1888年1月27號正式開始運作.
自然地理
自然地理 ( Physical geography )係地理學嘅分支學科,研究自然環境嘅形式同埋活動,同人文地理相對.
生物地理學
生物地理學 ( biogeography )係一個領域,研究物種同生態系統嘅地理分佈以及呢啲分佈受乜嘢因素影響.例如一個地區嘅緯度同海拔等嘅地理因素都會對住喺嗰度嘅生物產生具體嘅影響.


text:
唔夠時間用?點樣可以善用時間黎溫書?
每個人一日都只係得24小時,但點解有時你身邊d人好似可以做得多野過你,productive過你呢?今次就同大家講吓我會點樣善用d時間~ 1. 搭車/ 等車時間🚌 我之前搭車嘅時候通常就會做吓MC,因為MC唔需要我寫個答案出黎,就咁圈好方便,同時又可以清吓concepts!咁做法就係你要事先scan咗d pp/ 上網download d pp,然後我就係懶到用apple入面嘅markup功能圈答案嘅😂 除咗做MC,我都會善用嗰d時間plan吓自己嗰日要做d咩 (比較適合喺放學搭車嘅時間做).我就會用apple入面嘅Notes打低一個to-do list (排埋priorities會最好),等自己番屋企唔會唔知自己應該做d咩. 2. 學校嘅小息 我覺得喺學校嘅小息/飯後時間溫書其實幾好.佢嘅其中一個優勢就係你可以同你d朋友一齊溫,互相問吓書/ 討論吓一d大家唔明嘅野.咁樣溫書又唔會話好悶好死板.另外,如果你喺學校溫書溫溫吓有d野好唔get,而其他同學都解答唔倒你嘅時候,你可以放學之後又可以即刻搵老師解答 (我成日都覺得面對面問好過whatsapp問老師野哈哈). 3. 沖涼嘅時間🤣 聽落好搞笑,但我自己之前真係有咁做.咁可以做倒d咩呢?通常如果就黎有背默之類嘅野 (e.g. d範文),咁我就會喺沖涼嘅時候背番出黎(前提係你有開始溫咗).我覺得佢幾有效嘅原因係因為你唔會tempted去睇番原文,所以就逼倒自己真係靠記憶黎背.背唔出嘅地方你之後就可以針對番嗰d再重點去背啦~


text:
「女仔」
邊個話女仔易湊啲㗎?不過女仔就真係有啲脾氣,有時真係唔知道佢扭啲乜嘢.當然依家識行識走,同隻甩繩馬騮無分別.本來以為女仔會定啲,安靜啲,但係真係比起郭大少更加嚴重,真係以為生多咗個仔.話雖如此,佢又唔係嗰啲唔怕陌生人嗰啲,見到唔識嘅都需要啲時間去適應.希望之後返學會好啲,相信唔會好似郭大少咁一支箭咁衝咗入去連回頭望都唔望.
「成長」
今個月郭大小姐都係依然宅係屋企多,不過因為要返醫院覆診,所以焗住要同佢去抽血同睇醫生.好彩驗血結果叫做正常,雖然可以嘗試停止食藥但係安全起見,醫生依然建議繼續食到三歲再睇情況.所以之後依然要按時去覆診,只係每次見到佢要俾人捉去抽血真係心都痛埋.希望快啲唔駛再覆診啦!雖然佢無好似郭大少咁一早返學,但係佢都好醒目,好聰明,好多嘢其實佢都明,只係聽唔聽又係另一回事!
「趣事」
依家大個咗,要求多咗,鍾意同唔鍾意都會表達出嚟.每朝起身都叫我俾包佢食,俾水佢飲,之後有時食完又去瞓多陣.因為晏晝通常都要去做嘢,有時打電話俾佢哋,佢都好興奮咁見到我.夜晚返到屋企就好熱情咁搵我,話你終於返嚟啦!依家夜晚瞓覺雖然終於肯瞓自己張床,但係就要我陪佢聽歌,拖住佢隻手先至肯瞓.真係服咗佢!之前因為見到有小朋友孭住背囊,而家出街都要孭個先知出街,真係笑死你!希望你繼續好好心心咁成長啦!


text:
2014年9月30日星期二
久未露面的班蘭雪芳
葉太又返咗嚟香港,今次返港目的同上次剛好相反,係辦喜事哦!噚日約咗佢見面飲茶,當然要送份見面禮啦!
雪芳蛋糕都整個好多次,亦試過好多款食譜,但始終都係《好吃戚風蛋糕輕鬆上手》最掂,最靠得住,所以今次整班蘭雪芳都係 base on 佢嘅原味雪芳食譜變化出來.
2014年9月26日星期五
希臘乳酪製作方法 Homemade Greek Yoghurt
之前整豆漿乳酪時,咪話明白點解有啲食譜會加粟粉,而且絕大部份人都會加工成希臘乳酪,都係因為成品比較稀,質感欠奉,所以我都嘗試將佢製成希臘乳酪.
呢個希臘乳酪製作方法並非只係適合用豆漿整嘅乳酪,傳統用牛奶嚟整嘅乳酪都可以同樣加工㗎!
盛放玫瑰
2014年9月24日星期三
沖繩手信
Lily 早前去咗沖繩玩,返港之後就打電話俾我約時間學琴,佢一開口就問我有無事,我問佢我會有咩事,佢話見我呢個禮拜咁靜,Facebook 又無動靜喎,咁我就問佢係咪驚我自殺!?佢話以為得我一個人喺屋企暈咗都無人知!
聽到老表嘅關心真係夠哂窩心,仲好過自己家人!!
又中又西
上次整麵包俾 Ernest,由於時間關係,朝早唔夠時間整好兼出爐攤凍,所以試吓前一晚整好個麵糰,放雪櫃過夜低溫發酵,第二朝起身就處理埋餘下步驟,可以慳番啲時間.但係Ernest 媽咪話番俾我聽,個包唔掂,一切就散開!由於低溫發酵都係第一次嘗試,我自己都未試過,所以前晚就再試多次,睇睇情況點樣.
2014年9月19日星期五
豆漿乳酪 Soy Yoghurt
上網搵 vegan 食譜及奶類製品代替品時,無意中發現原來用豆漿都可自製乳酪,唔一定要用牛奶,咁就又一天大喜訊哦!而且製作方法都好簡單,所以我又趁高興玩吓先.
2014年9月14日星期日
老友榮升做老闆
2014年9月8日星期一
中計!!
暑假尾聲時,Ryan 一家同朋友去泰國旅行,作開學前最後衝刺,Ada 問我係咪鍾意食辣嘢,我已經好醒目咁話:「係呀,不過唔好買嘢俾我喇,真係唔好客氣呀!」佢無再追問落去,轉咗話題講佢班 friend 會過去狂入貨,咁我就話俾個網友個 blog 佢睇,可以參考一下有咩吃喝玩樂好主意,所以就將 blog 友鬼嫁個 blog send 俾佢睇.
再戰 Gennaro's Focaccia
近排都好似好耐無試過瞓到自然醒,難得今日有機會,而之後幾日都無可能,所以噚晚就好安心咁瞓,今朝起身已經十二點幾.
攪掂好哂之後落街買嘢煲湯,返到嚟見好似無乜嘢要做,於是又再試多次整 Gennaro 個 focaccia,睇吓今次有無改善.
味噌涼瓜
十五中秋當然要煮齋啦,買咗苦瓜今晚做餸,但買完先至後悔!
再整多 round
之前整嘅冰皮全數都送哂出去,自己都無份,不過都食咗啲下欄嘅!星期四出去教琴前都有啲時間,再整多轉啦,咁就自己都有月餅過節喇!而且因為材料全部都係純素,正日十五仲可以供佛㖭!!
小弟祝各位 開心團圓過中秋呀!
2014年9月2日星期二
椰絲麻蓉冰皮月餅
長期性都唔知過時過節係幾時,只係知道就快到某個節日,正確日子都唔太清楚,到將近殺到埋身先 “驚覺” 要過節!
得番一個禮拜時間,乜都無預備,無買到材料整月餅,所以求求其快手整幾個冰皮叫做應吓節啦!仙姐早前出咗五仁月食譜,下年一定要整呀!!
殲滅難食雪梨
上次咪話買咗啲超難食嘅雪梨,又酸又有渣,後尾用嚟整咗 fruit crumble.仲有三個剩落嚟,要嚟煲糖水就最啱,肯定唔會再食到有渣,仲一定唔會覺得酸!!
簡單快手又一餐
訂閱: 文章 (Atom)


text:
27 JULY 2015(MON)
其實兩年前知道「全球最大圖書船 - 望道號」嚟香港時,我都已經好想上船觀摩一下,不過當時小小豬仲細,根本都唔知咩係圖書所以最後都打消念頭.
望道號終於返嚟,加上小小豬又好鐘意睇圖書,最開心就係可以得到海港城邀請,所以今日我地兩母子拍拖去參加望道號暨開幕活動呀~
一早同小小豬帶佢去搭船睇圖書,所以由出門口後就不停問我隻船係邊度嚟,我地搭船去邊度,啲圖書係咪可以買返屋企,成隻問題小豬咁呀~
但其實佢內心係不知幾期待,因為佢係第一次去依類大船上參觀呀~
由於今日係傳媒開幕活動,所以我地就先安排去欣賞開幕儀式~
第一部分就係介紹來自不同各家嘅船上工作者,其實佢地全部都係義工,本著一顆善心同信仰,願意留係船上為社會服務呀~
之後就到船長同我地分享佢成為望道號船長經過,重點其實都係唔好放棄,本著自己信念,努力做好自己~
接住就到今日嘅表演嘉賓陳明恩,佢都係先同我地分享佢嘅宗教信仰~
之後仲同我地唱左一首歌,佢唱LIVE都幾得哦,都真係好過某某紅歌星呀~
之後就到望道號總監同我地分享~
最後就由兩名船上工作者為我地表演,原來佢地每一位船上工作者都總係有一種才華,會不時舉行啲活動,等各船輕鬆聯誼下,增進大家感情呀~
哈哈哈...完成左開幕活動之後,就到小小豬最愛環節,就係茶點時間啦!
依個為食豬一知道有嘢食,即刻老實不客氣咁拎盒生果食啦~
仲食得不知幾津津有味添~
食完成盒生果都唔夠,仲話要食三文治呀~
真係叫佢為食豬係冇錯呀~
我地仲去左搵陳明恩影相呀~
食飽飽我地就正式去參觀望道號,首先就係簡介望道號歷史~
之後小小豬話要渣船扮船長~
仲有一個模擬船員休息室添~
之後我地就去參觀書展區,第一個感覺係....好大呀,真係成個圖書館咁呀,而且種類都好多元化,包括語言,科學,藝術,體育及烹飪等,我個人覺得小朋友圖書佔嘅份量就大啲,所以真係好啱小朋友嚟呀~
仲左圖書之外,仲有CD買添呀~
由於望道號有濃厚宗教色彩,所以都有可以買少量宗教物品呀~
因為望道號係全世界巡遊,所以書展區數千本圖書,全部一律以Units做單位,咁就唔洗成日更改價格,我地都可以好輕便咁對換到價錢呀~
小小豬見到咁多圖書佢又點會唔興奮呀,仲不停自己揀圖書嚟睇,睇中就坐/企定定睇呀~
由於今日係傳媒日,所以在場都有好多記者,可能依段時間船上小朋友唔多,所以小小豬都有幸成為佢地拍攝對象,總之佢定定睇書時都會有相機影佢啦(唔知小小豬會唔會係我BLOG以外見到佢呢...哈哈哈)~
最後小小豬都揀左六本圖書,依位工作人員真係好NICE,主動同小小豬影相呀~
哈哈哈...依六本圖書係小小豬自己揀,加埋都只係$150,真係平靚正呀~
之後就會到一個圖片展,細心睇其實係好有意思呀~
之後有一個活動室,不過由於我地依個時段未係公開入場,所以未有得睇表演呀~
最後就係一個好大嘅CAFE休息地方,一樣都係未開工,所以冇得試大仁推介嘅雙層朱古力芝士餅~
不過CAFE後段有個小朋友玩樂專區,可以砌LEGO同睇圖書呀~
貪玩豬當然又係玩到唔捨得走啦~
最後當然唔少得指定動作~
唔覺唔覺我地係船上都逗留左差唔多三個鐘,如果唔係小小豬肚餓要食嘢,我諗佢都仲可以留多一陣繼續睇書呀!
今次之後,望道號應該會有一段好長時間唔再嚟香港,所以唔好錯過機會,快啲上望道號參觀,仲可以買到好多又平又靚圖書呀!
More Information :
「望道號」於2015年7月26日至8月9日訪港並停泊於尖沙咀海運碼頭.
開放時間:星期一至二下午2時至晚上9時半;星期三至星期六上午10時至晚上9時半;星期日下午1時至晚上9時半.
門票:港幣10元正
(12歲或以下的小童 (須由成人陪同參觀) 及65歲或以上的長者費用全免.)


text:
以下是本人於1月28日去城規會發言之講稿:(唔鹹唔淡,淘多手改返做廣東話ed)
各位委員,早晨,又係我,今次已經係第三次,亦係最後一次嚟呢度發言.我今日會講60分鐘,頭30分鐘,我會講交通問題,之後30分鐘,我會講整體城市規劃.
先講交通問題,呢個問題我之前已經講過兩次,點解今次又講呢?因為上次講完後,旁邊果位政府專員同我講,路政署鐵路拓展處喺11月26日派咗一位專家嚟回應我第一次發言,原來我miss咗,於是返屋企後第一時間重聽當日嘅錄音,聽吓佢有乜高見,但唔聽猶自可,一聽就把幾火,因為呢個鐵路拓展處嘅所謂專家,講官腔都算,仲要講一尐超低水平嘅官腔,完全侮辱我嘅智慧.
我好懷疑,果個所謂專家出席會議前,究竟有冇聽過我嘅質詢,我估都應該冇,冇所謂,我只不過係一介草民,身份卑微,佢唔聽我講,好正常,但最低限度,係咪都要聽一聽我哋尊貴嘅城規會主席講乜呢?果日公眾申述完結之後,去到問答環節,主席邀請呢位專家發言,主席話,之前有個與會者,即係我,質疑北環線連接東西鐵線嘅分流作用,因為現時東西鐵線已經好爆,仲可以點樣分流呢?主席嘅問題就有point喇,一針見血,將問題講得清清楚楚,問題喺邊呢?就係北環線喇.但果個所謂專家,由頭到尾都只係話北環線研究咗好耐,古洞站又一早建成喇,講到好似萬事俱備,只欠東風咁.但行得通嗎?佢無講,咁佢嚟呢度做乜?
你們政府研究咗幾耐,係你哋嘅事,與我無關.更何況,一個計劃之前研究咗幾耐,同呢個計劃係咪行得通,並無必然關係.就等於我勤力工作,晚晚OT,年中無休,係咪就代表示我一定儲到錢買樓呢?當然唔係啦,係咪?
最好笑係果個所謂專家話沙中線通車後,可以幫手分流東鐵線.嘩,大佬,我而家講嘅係北環線冇分流作用,佢講咩沙中線呀?沙中線喺大圍,北環線喺北區,佢有冇睇過地圖呀?我係話北環線唔可以分流,唔係沙中線.沙中線可以分流東鐵線20%嘅乘客,我一早知啦,使佢講?佢仲好似發現新大陸,係咪要頒個獎俾佢呢?(淘按:專家潛台詞可能係:爭咩爭,溝埋嚟做沙中北環線吖笨!)
各位委員,點解我咁強調北環線嘅問題?因為將來東鐵會減3個車卡,流失25%載客量,而新界東北人口又不斷增加,點算好呢?港鐵有3個應對方案,第一,係增加班次,呢個問題我稍後再講.第二,係興建新鐵路,即係北環線同沙中線,一頭一尾做分流.理論上,呢個係一個完美嘅方案,斬頭斬尾,中間嘅人可以上到車.
問題係,負責斬頭嘅北環線,因為西鐵已經飽和,根本發揮唔到應有嘅作用,結果沙中線獨力難支,孤掌難鳴.
有冇方法可以令北環線起死回生?港鐵話,西鐵會增加車卡,由而家嘅7卡加到8卡,港鐵聲稱,將來西鐵嘅載客量會提升14%,大家冇聽錯,係14%,唔係41%,區區14%有乜用呢?我上次發言時,引用過《東方日報》舊年(2014年)10月31日嘅專題報導,內容是咁的:
西鐵在朝早7點至8點的繁忙時間,好多車站都迫爆,有網民講笑說:「大家要預備西鐵飛站了」,其中天水圍站更加萬人空巷,排隊等入閘的人多不勝數,元朗站月台每道門前面,平均站了十幾廿人,但因為元朗是西鐵的第5個站,火車埋站時已經好迫,每次只有數人可以成功上車,有乘客要等4班車才上到.
講緊嘅係元朗,唔係錦上路,元朗居民點樣上車?就係要等有人落車,先可以上車,落幾多個,就上幾多個,冇多冇少.港鐵話,將來西鐵會增加14%載客量,14%好巴閉呀?轉過頭就冇咗,仲好意思拎出嚟耀武揚威,沾沾自喜?載客量增加14%,元朗站每道車門大不了只可以上多幾個人,乘客由以往等4班車,變成等2班車,但車廂依然係咁擠迫,你估仲有空間剩嗎?
更何況,將來西鐵會增加兩個大站,即係屯門南站同洪水橋站,屯門南住咗9萬人,洪水橋會新增21萬人,合計30萬人,足足等於整個北區總人口,港鐵夠膽死,話新增14%嘅載客量,足夠應付未來10年嘅乘客增長?!
明眼人一睇,就知道北環線係形同虛設,而家元朗上車已經甚艱難,何況錦上路?點解港鐵會有咁失敗嘅設計呢?除咗閉門造車之外,仲有一個可能,就係港鐵高層根本冇將我哋小市民當係人去看待.我唔係亂講㗎,如果政府當我哋係人,又點會直到而家都仲唔放棄每平方米企6個人呢個遠遠高於國際標準嘅計算方法呢?舊年(2014年)12月3日嘅立法會會議,有議員問署理運輸及房屋局局長邱誠武關於西鐵擠塞嘅問題.邱局長咁答:
正如我們在今年2月呈交立法會交通事務委員會鐵路事宜小組委員會文件中表示,統計出西鐵線在2013年最繁忙路段(即錦上路至荃灣西)早上繁忙時段的載客率,以原設計及安全的每平方米站六個人計算,是百分之71;若以較──舒──適的每平方米站四個人計算,就是百分之99.
「較舒適」呢三個字真係可圈可點.大家聽唔聽得出呢三個字背後嘅含意呢?邱局長其實係想講,正常情況呢,就每平方米企6個人,不過,我們政府好好人,俾你哋呢尐蟻民企得舒適尐,所以有另一個計算方法,就是每平方米企4個人,你哋仲唔快尐謝主隆恩!各位委員,
而家西鐵嘅載客量只係99%滿,嚴格嚟講,仲差1%先至飽和,唔知阿邱局長係咪夠膽親身落區,問一問果尐迫到好似沙甸魚咁嘅乘客:「你哋係咪企得好舒適呀?」
阿邱局長又話,將來西鐵嘅載客量增加14%之後,如果每平方米企6個人,繁忙時間嘅載客率只係百分之64,以每平方米企4個人,就係百分之90.大家睇清楚未?政府到而家都死抱住每平方米企6個人呢個過時兼且唔人道嘅計算方法,政府根本當我哋唔係人,而係運去屠宰嘅豬牛羊或者雞鴨鵝,一個籠塞到幾多就幾多,完全唔理我哋嘅感受.
如果港鐵同政府覺得每平方米企6個人呢個計算方法不合時宜,根本就唔應該再提出.但政府依然繼續講,代表咩呀?代表政府覺得冇問題!每平方米企6個人同每平方米企4個人,在港鐵高層和政府高官眼中,只係一個觀點與角度嘅問題,分別只係較迫或較舒適.果尐高官,平日有專車接送,佢哋當然可以口輕輕:返工就梗係逼,人人都係同一時間出門口,邊有可能不逼?每平方米企6個人,好合理呀,有咩問題?唔想迫?大家將就下啦,搭車唔好玩電話,唔好睇報紙,大家企定定,好似一碌本,兩隻手垂低,唔好四圍郁,就唔會咁逼㗎喇.稍後西鐵再增加14%載客量,大家就會更舒適,到時繁忙時間都只係得6成滿,莫講話載人啦,塞多隻大笨象落去都可以呀,係咪?
回正題,西鐵加到8個車卡,已經係極限,因為柯士甸站月台只有8卡長,就算政府肯擴建柯士甸站,最多亦只可以加到9卡,因為屯門至南昌站嘅月台,只能容納到9卡.如果西鐵要再增加車卡,沿線所有車站都要擴建,其中有尐車站受地形所限,未必可以擴建到.
換言之,西鐵要再增加載客量,短期內固然無可能,即使長遠嚟講,亦好難做到.但新界西人口就不斷上升,長此下去,豈能唔爆煲?
我再講多一次,西鐵分流唔到東鐵,主要原因,係北環線連接西鐵錦上路站,係出市區前嘅最後一個站,而家天水圍已經上滿客,去到元朗,乘客要求神拜佛希望咁啱有人落車,先至可以騰出空位,俾佢哋上車.元朗係一個大站,有工廠區,有人返工,自然有人落車;有人落車,佢哋先可以上車.錦上路呢?好地地喺錦上路落車做乜?遊山玩水乎?冇人喺錦上路落車,錦上路嘅人又點樣上車?而新增嘅區區14%載客量,根本係杯水車薪,無補於事,莫講話無法應付未來十年嘅乘客增長,就算係用在當下,都會轉眼成空.用西鐵嚟分流東鐵,唔係智障,又係乜嘢?
咁,東鐵分流西鐵呢?大家有冇諗過?雖然東鐵同西鐵一樣爆,但北環線接連東鐵線嘅古洞站,係落馬州後嘅第一個站,即係話,你可以好似邱局長所講,舒舒適適咁上車,仲有位坐,一直坐到你落車.
大家可能會問,新界西居民要出市區,坐西鐵就得啦,點解要坐東鐵?就算去九龍東,將來嘅東西走廊亦比南北走廊方便.不過,大家唔好忘記,火炭係一個大型工廠區,而家屯門,元朗同天水圍都冇巴士直達火炭,只能去到沙田,再轉東鐵或小巴去火炭,例如屯門去沙田的巴士是263,交通暢順的話,車程大概50分鐘,再轉東鐵去火炭,合計就要1個鐘.但將來有咗北環線,佢哋就多個選擇,可以坐西鐵轉東鐵去火炭,時間大概又係1個鐘.兩個方法都要轉車,時間又差不多,但坐西鐵轉東鐵,可以避免塞車的風險,我相信對新界西居民來說,呢個係一個唔錯嘅選擇.仲有,火炭有工廠區,大埔又有工業區,大學站又有好多人返工返學,坐西鐵轉東鐵去呢尐地方,分分鐘快過坐巴士.
由此可見,如果北環線喺繁忙時間真係有分流作用,最有可能,係分流新界西巴士乘客過來東鐵線.對我哋北區人嚟講,呢個唔係分流,係倒流!不單止唔能夠舒緩東鐵嘅擠迫,反而落井下石,加重咗東鐵嘅負荷,你叫我哋北區人點樣上車?
北環線,呢個負責斬頭嘅分流作用廢咗武功,下一個分流點,就係負責斬尾嘅沙中線.大家都知道,沙中線在大圍,咁由羅湖,落馬州至沙田呢一段點算呢?係咪要硬食新界東北發展果十幾萬人,再加上新界東的自然人口增長?點食呀?飽到上心口啦!仲食?
當然,港鐵聲稱會增加班次,呢一點,我一直都有懷疑,
因為現時最繁忙嘅(朝早)8至9點,候車時間已經係平均1分鐘,港鐵話平均3鐘班1班車,係語言偽術,因為中間包括上落客時間,而更新訊號系統,亦無助乘客更快上落車.而候車時間並唔包括上落客時間,即是呢班車一走,到下一班車埋站之間的時間,平均是1分鐘,快則40秒,慢則分半鐘,好少會超過2分鐘,因為如果等2分鐘都冇車,大圍站的人龍會塞到去隔離的馬鐵站.
當朝早最繁忙時間,候車時間只係平均1分鐘,仲可以點加班次?仲有,我上次用地鐵為例子,加裝咗幕門後,會好容易夾住乘客嘅衣物,結果車門要重新開關,而每開關1次,就要10秒,港鐵話,如果荃灣線喺1小時內重啟車門達12次,就會少咗1班車,流失2500人嘅載客量.
VIDEO
港鐵承認,因為呢個原因,「最高班次數目在技術上已經無法達到原先設計的水平.」呢句係港鐵自己講嘅,唔係我老屈.我想問大家,如果地鐵因為人太多而無法達到最高班次嘅目標,點解火車可以?憑乜嘢可以?港鐵冇解釋,只係一味死撐話可以,我都懶得同港鐵辯,我就當加到,但加到亦未必好,原因我上次已經講過,我而家再講一次.大家可以睇吓呢個表:
現時東鐵線喺繁忙時間每小時有大約20班車,每班車有12卡,合共240個車卡嘅載客量.沙中線通車後,東鐵線(即「南北走廊」)每小時會加到27班車,每班車減到9個車卡,連同「東西走廊」每小時嘅20班車,每班車8個車卡,合共就有403個車卡嘅載客量,比現時單靠東鐵線出市區嘅240個車卡,表面上,係多咗163個車卡.
但大家要留意,新增呢163個車卡,其中有160個,係屬於沙中線「東西走廊」,受惠人士包括馬鐵沿線居民,以及喺大圍站轉沙中線嘅東鐵乘客.而「南北走廊」,即現時東鐵線,只係增加區區3個車卡.換言之,如果唔計「東西走廊」,單計「南北走廊」,每小時嘅載客量只係由現時嘅240卡,加到243卡.由於北環線廢咗武功,源頭做唔到分流,要去到大圍先有另一個分流點,即係話,按照港鐵最樂觀,最理想嘅估計,亦只不過以現時東鐵線相若嘅載客量,去應付未來10年嘅乘客增長,尤其羅湖,落馬州至沙田呢段.果個鐵路拓展處嘅所謂專家,又好似發現新大陸,不斷強調上水,粉嶺仲未算太多人上車,火車要去到大埔以後先會愈來愈迫.OMG,原來阿媽係女人!佢不如話喺羅湖總站上車有位坐吖笨!
大家知不知道點解上水,粉嶺嘅車會未(逼)爆呀?因為未發展呀!將來發展咗,多咗十幾廿萬人入嚟,北環線又廢,分流唔到仲要倒流,結果會點?火車去到粉嶺已經爆滿,太和以下各站乘客點上車?係咪要用沙中線去分流太和至沙田嘅乘客?雖然,港鐵而家每朝會安排五班短途車由大埔同火炭開出,以分流大圍站嘅人流,最得益嘅當然係大埔及火炭乘客,因為佢哋有位坐.但短途車係有代價嘅,就係羅湖同落馬州開嘅車要等一等,令上水及粉嶺嘅候車時間增加2至3分鐘,結果月台塞到爆,有時甚至塞到出閘口.而家尚且如此,何況10年後?
各位委員,我想特別指出一點,
北環線廢咗武功,影響嘅唔止係新界北居民少咗一個出市區嘅選擇咁簡單,而係連原本嘅選擇,即係坐東鐵出市區呢個選擇都受影響,牽一髮而動全身.
沙中線又點呀?港鐵聲稱,將來東西走廊可以分流東鐵線20%乘客,究竟,呢20%係點計出來呢?我相信,港鐵一定會話,呢20%係經過精算師精心計算出來,方程式複雜到不得了,講你都不會明㗎喇,不要問,只要信啦.冇錯,我承認,我真係不識計數,但係我識字,我唔係文盲,我讀一段新聞俾大家聽,呢段新聞係上年3月19日立法會會議期間,有議員問運輸及房屋局局長張炳良關於東鐵飽和問題,張局長如此答:
當沙中線在2020年連接金鐘站全線通車後,與東鐵線形成「南北走廊」,我們估計約有百分之二十經大圍至九龍塘段的乘客,屆時會改為取道沙中線前往九龍東和港──島,有助減輕東鐵線的負荷.
張局長講得好清楚,沙中線呢20%分流作用,除咗包括去九龍東嘅東鐵乘客,仲有出港島嘅東鐵乘客.有一問題,我百思不得其解,點解我哋新界人過海,明明有一條東鐵線,可以一程車直出,竟然唔搭,反而要喺大圍轉車行過隔離坐沙中線過海,點解呢?不如我同大家數一數手指.
如果我搭東鐵過海,由大圍站開始計起,下一站係九龍塘,然後是旺角,紅磡,會展,4個站就過到海.沙中線呢?大圍之後是顯徑,鑽石山,啟德,土瓜灣,馬頭圍,何文田,紅磡,會展,要8個站先至過到海,比東鐵由大圍計起嘅4個站,多咗足足1倍.就算出港島東,北區現時都有一條特快巴士線678號,雖然行車時間超過80分鐘,但較火車轉地鐵觀塘線再轉將軍澳線再轉柴灣線方便.各位委員,大家評下理,如果新界人想過海,點解會捨近圖遠,捨易取難,有更方便快捷嘅東鐵唔坐,而竟然會選擇在大圍落車過隔離搭路程長一倍兼兜一個大彎嘅沙中線呢?唔通佢哋不使準時9點返工,所以有大把時間遊車河?
最正路嘅諗法,沙中線係方便九龍東嘅人過海.但張局長話,沙中線20%嘅分流作用,包括去九龍東及過海嘅新界乘客,我絕對有理由相信,港鐵和政府係吹水兼老作.我希望我身邊果位政府專員代港鐵解釋一下,點解呢個世界會有人蠢到咁嘅地步,明明東鐵可以更快過海都唔揀,反而選擇一條9曲13彎的沙中線,動機係咩?唔怕遲到?定係搏炒?
北環線廢已經講到口臭,而家連沙中線都出古惑,我真係驚10年後,我哋新界人要坐車頂返工,就好似印度一樣,人包鐵.坐火車都可以坐到人包鐵,真係折墮!
講完鐵路再講公路.11月26日,除咗鐵路拓展處外,仲有個土木工程署代表嚟發言,佢講嘅果尐官腔我就無謂再重覆,反而佢講完後,有委員話,政府單單改善北區周邊嘅交通,係治標不治本,如果想治本,關鍵係出市區果幾條隧道,果位委員於是問,政府有冇計劃興建新隧道,去舒緩現有果幾條隧道,尤其係獅子山同大老山嘅擠塞.
果個土木工程處代表都算幾老實,直認政府冇計劃興建新隧道,而獅隧在十年後嘅唔知咩ratio會去到1.2,即係完全飽和,到時只能靠尖山去分流.
政府技窮,窮到呢個地步,竟然妄想用尖山去分流獅隧,如果尖山真係有呢個分流效果,獅隧而家就唔會日日塞到新田圍啦,係咪?用尖山分流獅隧呢個咁荒謬嘅方法都諗得出,難怪政府話沙中線可以分流東鐵線出港島嘅乘客.因為喺政府眼中,搭多幾個站有乜所謂,總之最後過到海就得.(淘多口:咁呢個又係事實喎,d7689只係要安置越多人口,越即時塞住你哋把口jima.到你入咗去住塞死你就唔閞佢事,仲可以講句風涼說話,你買得入新界預咗要多尐時間返工㗎啦,成個plan係feasible格,你死你賤啦,有得你住咁多要求.)尖山同獅隧有乜分別?總之最後出到市區就得啦.原來政府係「差不多先生」,乜都差不多就算.各位委員,呢個根本唔係一個以人為本嘅交通方案,(淘再多口:同d9689講以人為本?OMG!薯你真係……粹純係做咗嘢囉.)因為政府呢個「差不多先生」根本冇將我哋呢尐小市民當係人,完全冇理過我哋每日搭車有幾迫,有幾辛苦,以及要用幾耐時間先返到工,梗係啦,又唔係佢哋迫,自然可以講風涼話.
事實上,根據運輸署數據,尖山隧道嘅車流量,由08年通車嘅平均每日1萬8千架次,增加到舊年年尾嘅5萬架次,每年車流量以雙位數字百份比上升,短短6年間,車流量增加咗超過1倍以上,增長速度之快,係全港所有隧道之冠.雖然而家尖山都尚算暢順,但10年後呢?15年後呢?20年又點呀?新界東北發展計劃,要去到2031年先全部完成,即15年後嘅事,西鐵喺03年尾剛剛通車之時,每日載客量只有10萬,日蝕500萬,10年後嘅今日,西鐵的載客量去到(每日)4,50萬,差1%就完全飽和.
10年人事幾番新.10年後嘅尖山會係咩光景?10年後嘅錦上路又係咩光景?用西鐵分流東鐵?用尖山分流獅隧?咁樣嘅方案都講得出口?
我相信在座各位,不少已為人父母,我自己都有一個仔,而家3歲,幫細路仔買衫當然係買大一尐,因為細路仔大得快,如果件衫嘅呎吋啱啱好,好快就會衣不稱身,衣不稱身最多都係俾人笑,但對鞋頂趾就會影響發育,為人父母,一定係將仔女利益放喺首位.但我哋這尐所謂父母官,就要我哋尐小市民著頂趾鞋,條褲吊腳,件衫仲會露出個肚臍,咁樣嘅父母官,究竟有冇人性?明明東西鐵線已經飽和,北環線係廢物,沙中線又誇大分流效果,獅隧大老山日日塞可以視若無睹,還要用尖山分流,迫我哋遊車河,咁樣嘅父母官,唔係虐兒係咩呀?
講完交通,再講就業.政府話,新界東北新發展區會提供3萬7千個就業機會,除咗零售,餐飲,保安,清潔呢類必然會應運而生嘅基層工作之外,政府特別強調會預留土地,發展特殊產業同優勢產業,即是咩呀?我記得身邊呢位政府專員上次同我講,所謂特殊產業同優勢產業,就係類似數碼港同科學園呢類嘢,簡單而言,就係高科技.我想提一提大家,根據2011年嘅人口普查,北區居民每月入息中位數係1萬蚊,同黃大仙,觀塘,葵青,元朗4區一樣,都係「萬元戶」,無分彼此,都係包尾,連深水涉都有錢過我哋.而北區居民當中,只有12.7%讀過大學,全港排尾4.
喺一個全港最窮,兼且低學歷嘅社區裡面搞高科技,妄想用呢個方法去增加原區就業,繼而舒緩跨區就業對鐵路同公路運輸嘅壓力,簡直妙想天開至極!
雖然發展局局長陳茂波話,如果將洪水橋發展區同河套發展區計算在內,總共會有15萬個職位提供,但我要指出,洪水橋發展區喺屯門同天水圍中間,如果講地利優勢,排隊都未輪到我們北區人啦.如果只係零售,餐飲,保安,清潔呢類有手有腳就做到嘅工作,我哋北區人點夠屯門,洪水橋,天水圍,元朗嘅人爭呢?你係老闆都不會請我哋北區人啦,係咪?至於河套發展區,政府計劃興建「大學科研城」,講到尾,又係高學歷嘅工種,我哋北區只有12.7%嘅居民讀過大學,我好想知道,我哋憑甚麼去申請大學「大學科研城」嘅工作呢?當然,科研城都要請人掃街洗廁所嘅,呢類工作,又的確幾適合全港最貧嘅北區居民做,但唔知道科研城有無10萬個廁所俾北區人洗呢?(淘又搭爹:咁,講緊未來一代人,斷估係會多咗高學歷人士,又,只要有人,佢哋其實又會自救,又唔敢講話政府唔俾工就會餓死,否則到目前為止香港人都死得7788.)
大家聽我講到呢度,可能會覺得有尐奇怪,政府呢個發展計劃,前後研究咗20年,單係顧問研究都不知道使咗幾多億,又有多部門協商,好多專家參與其中,呢尐專家都係獨當一面,個個都才高八斗,學富五車,匯聚咗咁多人力物力嘅一個新市鎮發展計劃,豈會給你呢個一介草民,隨便喺網上搵尐資料,就可以批死呢個計劃唔可行呢?規劃署都講過技術上可行啦,你憑甚麼反對呀?
各位委員,我唔係上帝,亦冇水晶球,將來嘅事真係冇人知,只能夠從經驗出發,
政府發展新界東北,究竟係利大於弊,定係弊大於利呢?以史為鑑就最清楚.阿陳茂波局長口口聲聲話新界東北唔會成為天水圍嘅翻版,我想問大家一個問題,難道政府以前興建嘅咁多個新市鎮,就只得天水圍呢個失敗例子?不如我由屯門開始數起把啦.
屯門喺70年代開始發展,當時香港輕工業仲係如日方中,所以政府計劃喺屯門興建一個工業區,方便居民原區就業.但去到80年代,屯門新市鎮完工,居民陸續搬入,啱啱大陸改革開放,本地工廠紛紛北移,屯門工廠區發揮唔到佢應有作用,屯門居民仍然係要日日晨早起身迫巴士出市區返工,結果屯門公路日塞夜塞,塞咗20年,要到西鐵通車後先有改善.
同屯門相似嘅例子係東涌.港英政府係1989年提出《港口及機場發展策略》,借東涌新市鎮去支援機場發展,但事與願違,2011年嘅人口普查話俾我哋知,東涌3萬7千個工作人口入面,就只有9.4%可以原區就業,其餘嘅都要跨區工作.點解呢?新機場唔係有好多就業機會咩?冇錯,但呢尐工種對學歷同外表都有一定要求,而東涌係一個公屋城市,住嘅都係基層,恕我直言,佢哋唔係人人都有資格去機場返工嘅,於是出現有工冇人做,有人冇工做嘅局面.
天水圍更加不使講.當年政府發展屯門同東涌嘅時候,起碼都提出過一尐方案去增加原區就業,成敗係其次,起碼叫盡過力,反觀天水圍,政府喺呢方面完全係交白卷,加上天水圍公私營房屋比例失衡,社區配套又差,最後淪為悲情城市.
一個屯門,一個東涌,一個天水圍,呢三個新市鎮嘅規劃,都係弊大於利,歸根究抵,大家都有一個共通點,就係遠離市區,政府又幫唔到居民原區就業,結果問題叢生.
另一個反面教材係將軍澳.相比屯門東涌呢尐新市鎮,將軍澳算係比較接近市區,起碼近九龍東同北角一帶,但將軍澳最大嘅問題係港鐵獨大.自從將軍澳線通車後,巴士同小巴服務不斷萎縮,鐵路成為居民出城最主要嘅交通工具.2013年12月16日,將軍澳線因為電纜鬆脫而停駛5小時,巴士站大排長龍,乘客要排兩粒鐘先上到車,將軍澳外對交通徹底癱瘓,頓成孤島.
如果我哋將新界東北發展計劃,代入去我頭先所講果幾個新市鎮,我哋會發現有好多相似之處,例如跨區就業帶嚟嘅交通配套問題,港鐵獨大背後嘅潛在風險問題,公私營房屋比例失衡問題,以及新移民帶嚟嘅家庭同社區問題等等.將來新界東北,如果只係變成天水圍翻版,呢個已經唔係最嚴重嘅後果,我最怕就係,新界東北最後會變成屯門,東涌,天水圍同將軍澳嘅超級混合加強版!(淘:無論每個新市鎮有幾多問題都好,總之新移民要嚟,人要安置,塞車唔會死人,如果尐人唔做嘢拎綜緩更加可以舒緩交通問題,反對無效!)
其實,點解政府發展新市鎮,會遇到咁多問題?原因好簡單,因為政府規劃係由上而下,缺乏彈性,又不識隨機應變,只係識得因循苟且,膚衍塞責,一句到尾,就係官僚.而
發展一個新市鎮,前後最少20年,中間牽涉的變數多不勝數,政府根本無可能一一兼顧,掛一必定漏萬,就好似政府發展屯門時,冇諗過大陸會推行改革開放.發展東涌,又冇諗過咁大一個新機場都冇合適工作機會俾居民原區就業.發展將軍澳,又冇諗過將軍澳線會因為巴士削減服務而極速飽和.發展天水圍就更加冇諗過會撞正八萬五,樓價大跌,居屋變公屋,變下變下,最後變咗個天水圍城出嚟.套用諾貝爾經濟學獎得主海耶克嘅名言,呢個係unintended consequence,意想不到嘅後果,即係咩?即係種瓜得豆呀!
將來充滿變數,世事瞬息萬變,聰明如巴菲特,尚且會落錯注,何況政府?但係政府冇自知之名,以為閉門造車,搞一大堆統計數字,就可掌握未來,真係笑死人.我上兩次來,都有委員叫我身邊果位政府專員提供更多新嘅數據去回應我,其實,咁做有咩意思呢?
睇政府嘅往績,但凡有預測成份嘅數據,十之八九都係錯嘅.例如政府估錯西鐵嘅載客量,西隧嘅車流量啦,雙非學童入學率,就連人口增長,呢個關乎新界東北發展最關鍵嘅數據,政府都係估錯.至於每年財政預算,十大基建工程開支就更加唔使多講.英國名相Benjamin Disraeli講過:「世上有三種謊言,那是謊言,該死的謊言,以及統計數字.」(There are three kinds of lies: lies, damned lies, and statistics.)
算喇,畢竟上述預測又真係幾難估,但西九高鐵地盤有一塊花崗岩,實實在在,不使靠估啩?不過港鐵都可以矇然不知,無能如斯,令人髮指,而家港鐵拍心口同你講,北環線可以分流東鐵,沙中線可以吸引新界居民過海,搵鬼信咩?
所謂一次不忠,百次不用,更何況呢個政府,百次不忠,憑乜嘢要人信你呀?你個底都花到七彩,仲要人信?收皮啦.
其實,
我唔係反對發展,我之所以反對新界東北發展計劃,主要原因,係技術上不可行,而技術上之所以唔可行,歸根究抵,係源於政府一個盲點.
咩盲點?就係政府覺得發展新界東北,可以順應中港融合嘅趨勢,正如特首所言,香港尐後生仔應該北望神州,返大陸發展,咁樣先有前途.係嘅,今時今日,中港融合確係一個大趨勢,呢一點,全港18區,冇人比我們北區人更加有親身體會,以及切膚之痛.
既然如此,發展新界東北又有咩問題呢?但要知道,中港融合之外,仲有中港矛盾.
之前智經研究中心發表過一份《香港青年往內地就業態度》嘅意見調查,結果有64.7%受訪者表示唔願意返大陸工作,而表示願意並且成功喺內地就業嘅年青人,講出嚟嚇死你,只有4.9%!主要原因,係唔習慣大陸生活,對大陸有負面印象,以及大陸生活環境差,就算喺大陸賺到好多錢,但日日食地溝油,出街吸廢氣,又冇得上facebook,度日如年,生不如死,香港尐後生仔,習慣咗自由奔放,又點會習慣返大陸做嘢呢?
而經過上年一連串事件,毫無疑問,中港矛盾只會愈演愈烈,呢一點,我相信當初提出新界東北發展計劃嘅人,應該始料不及.問題係,呢個發展計劃除了滿足香港人嘅房屋需求之外,更係方便香港人北上就業,政府認為,反正都回歸喇,現在大陸又強國勃起,遍地黃金,後生仔畢業後,唔一定要留港發展,返大陸賺人仔更好啦!所以政府先會喺邊境興建更多嘅新市鎮,搭1個站就去到羅湖,一過關就可以返工,非常方便,毋須南下,北上一樣得.呢個就是政府發展新界東北的原意.(人妻淘:其實薯只要諗清楚呢尐新市鎮,其實係留俾「新」香港人享用嘅,早早移民,慳返啖氣暖肚就最好不過喇.都係果句:反對無效!)
講到呢度,大家有冇似曾相識嘅感覺?25年前,柏林圍牆倒塌,東西德合併,普世歡騰,大家都認為,東德好,西德好;西德好,東德更加好.但現實並不如此,喺西德人眼中,東德是地獄,相反,喺東德人眼中,西德是天堂.所以東西德合併後,大量東德人湧入西德謀生,搵唔到工就問政府攞福利,結果西德人口有入無出,經濟大受拖累.時至今日,東西德鴻溝仍未癒合.
而家嘅中港矛盾,比當年東西德嘅鴻溝有過之而無不及.雖然大陸經濟好發達,但經濟以外嘅 所有好多(淘改)事,仲係好落後,所以回歸後18年,只有大陸人來港定居,讀書,就業,消費,香港人北上呢?根本就唔成比例,起碼香港高官嘅仔女,出國留學,首選英美加澳,而非返大陸,此乃口裡說愛國,身體最誠實.至於就業,講真,如果在香港有工做,就冇必要返大陸,如果喺香港冇工做,就更加不會返大陸,因為喺大陸更加冇可能有工做.即使早十幾年果尐專業人士,喺大陸好吃香,但近年來佢哋都紛紛回流,因為大陸一樣有專業人士,佢哋普通話又好過你,背景又好過你,人脈又勁過你,(淘:人工仲平過你添)香港人憑咩同大陸人爭飯碗呢?
呢個就係新界東北發展計劃嘅最大盲點,你以為北上只係1個站,去深圳返工好方便?但我哋寧願搭十幾個站南下,出港九返工.政府呢種一廂情願嘅諗法,以前已經試過好多次,屯門如是,東涌如是,而家新界東北又如是,政府幾時先肯收手呀?
大家可能會話,中港矛盾終有一日可以解決,而家於邊境預先起好一尐新市鎮,到時就可以水到渠成.就算屆時矛盾仲未解決,大不了等多幾年,而家大陸不斷進步,你要有耐性,等下啦.OK,我同意,
大陸係不斷進步(相比未改革前),我可以等,但新界東北的交通配套不能等,現在已經瀕臨爆煲邊緣,邊有咁多時間去等?
香港無疑係越嚟越多人,但好可惜,政府缺乏遠見同魄力,建屋計劃,一開始就搞錯咗方向.上次有委員問我,你乜都ban,咁你有咩建議呢?(淘:知道某個方案唔work,同知work方法不相干,佢有料大可直接反駁你個反駁.anyway,你好人答佢啦繼續~)我話,如果早於90年代,工廠北移已成定局,政府可以大刀闊斧,將觀塘,牛頭角,九龍灣,長沙灣,葵涌等地嘅舊式工廠大廈全部搬去新界,咁市區就可以多咗好多地方,起公屋或者私樓,I don’t care,總之就有地方俾人住,問題都不致變成今日呢個爛攤子.(淘:搬工廠肯定仲多議員出嚟反對,唔知有冇得強收地皮.)
幾十年前,工廠大廈之所以要設於市區,一來係要方便市區人返工,果陣新界人跡稀少,工廠大廈起喺市區嘅公屋旁,可以幫居民節省交通開支,間接幫老闆慳錢,而工廠生產出嚟嘅貨,又可以第一時間運去貨櫃碼頭裝箱落船.所以當年嘅工廠大廈,設喺市區有其道理.但大陸改革開放後,生產線全部北移,工廠大廈變成辦公室或貨倉,根本冇必要霸住市區嘅靚地.將呢尐工廈搬去新界,既可以方便新界人返工,唔使下下南下,而市區人北上亦比較以往方便,
此舉可以平衡新界同市區嘅交通流量,唔似而家,每朝出九龍方向就塞到爆,入新界就疏疏落落,夜晚就相反.咁樣發展,先叫可持續發展.
但係政府偏偏一意孤行,一味將人塞去新界,令鐵路和公路不勝負荷.我想問,點解政府咁多年嚟都不肯改變呢個過時嘅新市鎮發展思維?
要講嘅,我已經差不多講完.最後,我想分享下我嘅感受.我嚟呢度3次,3次都講到一肚火,何解?各位委員,我喺北區住咗20年,原本住得好地地,雖然要搭長途車,但我冇所謂,因為我鐘意大自然,返工已經係人山人海,我想返到屋企係鳥語花香,可以俾我relax下.相反,如果返工放工都係人山人海,感覺就好似困喺石屎森林度,走不到出嚟.
但近年嚟,北區變得愈黎愈唔似樣,走私賊橫行,上水呢個邊境小鎮,竟然開咗幾十間藥房,同走私賊狼狽為奸,日用品都俾走私賊搶曬,要奶粉冇奶粉,要尿片冇尿片,益力多可以豐胸,所以我哋連益力多都冇得飲,火車站日日都好似春運,唔係俾車仔輾腳,就係俾走私賊打尖,的士全部用嚟走私,剩低一地垃圾,又屎又尿,雙非童又同我哋搶學位,報幼稚園要排通宵,返工要迫火車,上水都冇位坐,蘇局長仲叫我多多包容,等多班車?是可忍,孰不可忍,我哋北區人真係忍夠,而家政府又要發展,夾硬塞多十幾廿萬人入來,交通配套又不知所謂,10後,北區會變成點樣?仲唔係變地獄?
點解我咁燥?你估我想㗎?死好多細胞㗎,但住喺今日嘅北區,想心平氣和都幾難.北區淪陷,唔係北區嘅錯,更加唔係我們嘅錯,千錯萬錯,係政府嘅錯.各位委員,希望你哋包容一下我嘅惡劣態度,我大聲,唔代表我冇禮貌,最起碼我尊重呢個場合,尊重我嘅對手,我每次來,都做足準備,我唔係專登請假嚟鬧人嘅.但冇辦法,呢口氣,我無論如何都吞唔落,千千萬萬嘅北區人,都吞唔落.大家亦唔好以為同你哋無關,今日北區,明日全港.希望各位委員三思,我哋北區人已經好慘,我哋嘅願望好卑微,只係希望政府唔好再踩多腳,俾條路我哋行下,就係咁簡單.多謝各位.
原文刊於《
全民媒體》.


text:
1.
搞ocamp唔夠組媽,我叫咗我女友頂住先.
結果佢同咗個組爸一齊咗 .
2.
同男友食燒肉,佢俾錢嗰陣俾我見到張酒店開房單, 然後佢極速將張單撕爛揸埋一舊再扔落爐燒到變左灰.
然後,冇然後了.
3.
考試期間,佢考完,我仲有一科. 嗰晚佢話要跟個同學夜晚去睇戲,然後失聯咗成晚.
第日我考完試,仲搵佢唔到,於是去佢屋企門口等佢.
終於等到佢返屋企,逼攻之下,佢承認去咗人地屋企過夜⋯⋯
佢求我原諒時喊住爆咗句「我哋有戴套!」 當時我年少無知,原諒咗佢.
然後,半年後佢同咗我另一個好友拍拖 .
4.
同男友一齊6年,都準備會結婚,但最後分咗手.
分完手個閨蜜一直陪住我,我自殺佢又阻止,又不停勸我放手.
分咗手4個月之後,我發現原來前男友暗地同我閨蜜一齊咗4年.
最好笑嘅係呢位閨蜜同佢前男友一齊咗5年.
我地4個,即係呢兩對情侶都幾frd,仲會有WhatsApp group成日傾計同得閒一齊出街⋯⋯
5.
同女友long D咗3個月左右,我突登唔通知佢飛返嚟香港俾surprise佢.
去佢課室出面,我見到佢拖住我朋友行出嚟⋯⋯
佢見到我之後呆咗,然後同我講分手.
一晚之後佢後悔,想同我講一齊返.我等佢同嗰條仔分手我都冇應承一齊返
6.
啱啱同女友一齊就介紹我兄弟俾佢識.
然後四個月後因爲我生日,我兄弟wtsapp我女友同佢講應該買咩禮物,之後慢慢撻著咗.
期間我矇然不知仲一直同個兄弟呻啲拍拖野,因為兄弟當時都有女朋友所以我無懷疑啲咩.
我同女友一齊左兩年,兩年入面我戴住八個月帽都唔知⋯⋯


text:
好感謝Chloe係我同先生嘅大日子由朝到晚盡心盡力幫我同2位媽媽化靚妝set靚頭, 完全feel到Chloe對新娘化妝嘅專業同熱誠☺☺☺
由俾訂confirm開始了解我嘅樣貌同埋當日有咩衫, 到試妝當日已經幫我諗定妝同髮型點襯衫, 之後亦都提醒我敷mask, 當日真係貼妝好多.期間我有關於護膚同造型準備嘅問題, 例如使唔使染髮/角蛋白等等嘅問題, Chloe都教識我邊啲有/冇需要做, 以及做咗會有咩效果.亦多謝Chloe盡力幫我安排姊妹同媽媽化妝, confirm後即問我拎姊妹同媽媽相作準備, 媽咪本身係短頭髮, 所以比較緊張自己使唔使剪頭髮, Chloe亦耐心回應, 仲send埋相俾我同媽咪參考髮型效果, 媽咪可以擔心少樣嘢, 好細心好抵讚🙏🏻👍🏻
因為好日子正值盛夏, 仲要去晒男女家出入門同注冊處, 我同先生都擔心媽媽們出汗出油會溶妝, 所以預先同Chloe溝通好安排夜晚補妝.最後日間妝容last得好好之餘, 而到夜晚Chloe仲好有心機咁幫媽媽set個靚靚晚間妝頭, 令媽媽們好驚喜好開心haha.見到奶奶化定妝係新娘房行出嚟時笑到見牙唔見眼, 回門時媽咪仲好似小女孩咁讚緊個妝同髮型, 真係好開心🥰🤭
朝早係屋企出門時, Chloe幫我逐條眼睫毛痴, 好實淨, last到全日, 又唔拮眼, 舒服又靚.試妝時講過想薄粉啲, big day當日做得到之餘仲做得好, 連我先生都話靚! (以前影PW其他MUA佢真係會comment眼睫毛太假/眼睫毛黏唔實/太厚粉/太濃妝, 比我更高要求lollll) 姊妹們都讚我嘅新娘妝靚, 掂啦, 無論係男仔定女仔睇都俾like!!😍😍
由男女家出入門到注冊處到晚宴多次轉造型, 每個造型都好靚.要我揀靚嘅可能係注冊嘅造型曲髮公主辮, 冇諗過自己可以carry到, Chloe幫我襯嘅妝同髮型配合得好好.而最surprise到我嘅造型係用高馬尾襯紅裙, 成個feel年輕活潑好多.由迎賓轉去march-in嘅時候, 本來打算唔轉個髻, 淨係轉髮飾, 但最終Chloe見有多小小時間, 即刻幫我轉埋個髮型, 我又多個新造型啦!Chloe全日都好專業同細心, 好主動睇實我個妝有冇花, check眼睫毛同髮型, 等我可以安心做個靚靚新娘子, 真係好感動☺☺😚
當日發生咗一段小插曲, 我係2pm左右簽紙的, 但我傻更更冇check清楚原來注冊處lunch hour唔開, 冇得用個新娘房換婚紗轉妝頭.Chloe即刻陪我同伴娘衝去大會堂, 係育嬰室揾到電源幫我set頭, 應變能力超強!嗰刻我覺得Chloe成為咗我戰友hahahaha, 非常敬業!而完成嘅註冊造型我覺得係超靚!🥳🥳🥳🥰
姊妹妝雖然唔係Chloe化嘅, 都要讚下姊妹化妝師Sandy化得好好, 姊妹們都好喜歡, 我亦都覺得無論係遮瑕,濃淡,氣質,妝嘅持久度,髮型都做得好好!😍👍🏻👍🏻
最後最後, 找尾數時, 我交咗俾我伴娘負責, 當晚Chloe主動send返所有receipt俾我, 我先生讚話好均真hahaha🤣🙈
總括黎講, 真係好慶幸揾咗Chloe幫我同媽咪姊妹們化妝!好難得揾到既有實力, 又有心嘅新娘化妝師, 交到120分貨, 強力推薦MUA Chloe!!! 😘😘😙


text:
「外判」
點解有時自己做到嘅嘢要外判出去做呢?相信好多人都有同樣嘅問題,但係如果從營運嘅角度嚟講,有時有啲嘢真係唔搵人搞唔得!因為如果你將啲時間去搞一啲對你無價值嘅嘢,其實只係浪費時間.唔係話你無可能做到,只不過如果你要用十分鐘做嘅嘢,人哋只係需要一分鐘嘅話,咁點解唔將啲嘢外判出去做呢?咁樣就可以將自己嘅時間空出嚟做其他嘅嘢!
「管理」
當然好多人對於外判出去會有啲抗拒,因為好似好難去管理,但係有一啲一板一眼嘅工作,一啲重複性而又或者只係跟蹤步驟去做嘅嘢,其實真係無乜嘢管理可言.係人力資源上面如果要聘請一個人,其實分分鐘用嘅錢同時間都被外判嘅多,所花嘅時間亦都唔少.所以點解好多公司都將一啲對自己公司業務毫無幫助嘅工作外判出去係因為唔想浪費時間同資源去管理.
「風險」
當然外判出去亦都有唔同嘅風險,以前係大公司嘅時候亦都遇見唔少咁嘅案例.最主要嘅問題其實係嚟自管理,而有時亦都因為慳成本導致質量問題.所以雖然外判出去好似可以乜都唔駛理,但係其實最好有人定期負責跟進同了解外判嘅工作狀況.至於有啲乜嘢真係應該外判出去?如果係細公司嘅話就當然係將法律,會計,人事同資訊科技相關嘅嘢交俾專業人士去處理.事關真係可以慳錢慳時間.
Also published on Medium.


text:
香港地基本上行出門口就要搭車,日日都搭車日日都遇到你意想不到嘅新鮮事!今日DailyView網路溫度計根據香港人搭車最怕遇到嘅事,透過網路大數據做咗個調查,一齊嚟睇吓啦~
DV小教室:香港網路大數據觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
搭車都真係幾怕遇到有人放閃,啲情侶一放閃單身狗即刻收到一萬點傷害要補血啊.到咗特別節日例如情人節,聖誕節簡直旁若無人啊.不過你以為拖下手仔Kiss就已經係放閃最高境界就錯喇!曾經一位男士喺情人節當日著住成套iron man裝備攞住喺站內等女朋友收工,簡直係核彈級嘅閃光彈啊.
啱啱過去嘅1月12日港鐵又發咗一單縱火案,喺港鐵旺角站E出口大堂位置起火,係遭人刻意縱火.但縱火原因暫時不明.其實已經唔係第一次發生港鐵縱火案,2017年都發生過有人喺列車內自焚,最後造成18個乘客受傷,三個月後肇事者都重傷不治.希望呢啲人禍唔會再發生啦!
2018年從年中開始就發生左好幾宗巴士比人放大頭針或鐵針嘅新聞,導致有人因此而受傷.第一個犯人被捕嘅時候就話係因為不滿巴士飛站所以放針「報復」,但之後嘅犯人都只係有樣學樣無犯案原因.最後搞到人心惶惶,不過搭巴士坐到枝針受傷都咪話唔驚.希望以後唔會再有啲咁嘅事發生啦.
返工放工高峰時間喺金鐘,中環等站即使班次密集,都平均要等三班車先上到.數據顯示根據業界標準,西鐵綫同荃灣綫嘅早上繁忙時段,分別錄得104%及102%的載客率,即係會由上車逼到落車,就好似圖中驃叔咁,仲要係喺個幾乎密閉嘅空間都咪話唔辛苦.希望交通工具載客量飽同問題早日得到解決啦.
返工返學返到攰,搭車唔小心訓著都好正常.但有時候有啲人會訓到唉左落人地度,甚至打埋鼻鼾流埋口水,影響到其他人乘客就唔係咁好啦!前排就有單新聞話一個25歲女子因為喺巴士瞓著咗,啲頭髮影響到後面叔叔而比佢剪左落呢,當然最後叔叔比人拉左但頭髮都一去不返.大家搭車訓覺嘅時候都係小心啲唔好影響人啦.
呢個問題我覺得唔止係搭車喺日常生活中唔會想遇到,不過搭車真係最常遇到.啲猥瑣佬會趁搭車多人逼埋去啲學生妹或啲睇落無抵抗力嘅女仔隔離「抽水」,呢種行為真係人神共憤.如果喺搭車嘅時候唔理係受害者定目擊者都應該要出聲,咁樣唔止係保護自己亦都可以避免下一次發生喺其他人身上.
飛站呢樣野無論你係喺車上面定係喺車站度等車嗰個都係聽到都驚!等車嗰個可能因為班車飛站搭唔到而遲到;搭車嗰個當然都有可能因此而遲到啦,但最驚嘅就係下個站離本身個站好遠淨係行翻轉頭或搭車翻轉頭都搞起碼半個鐘啊!為左避免悲劇發生建議大家落車記得禁落車鐘唔好以為司機一定會站站停啊.
又係嗰句香港人節奏快,有部分人忙到連食嘢都要同搭車同時間做.雖然車上面都會貼住大大隻字請勿飲食但都依然有人會照做.有時候趕時間返工食個三文治都算,但有啲人會喺上面食燒賣魚蛋呢啲勁大味嘅嘢會影響到人又容易整污糟地方.都唔怪得喺車上面食嘢會排第三,為人為己大家以後都係唔好喺車上面食嘢喇!
喺2018年全球生活費最貴城市排行榜入面,香港竟然打低嬋聯四年嘅新加坡排第一!當中就多得交通費唔少,平時搭個港鐵過海都要成廿蚊,更唔好提搭的士起錶都已經24蚊.雖然係咁但喺成日聽到嘅「可加可減機制」,喺年年通漲嘅情況下,車費永遠都有加無減.車費越來越貴,年年都加價真係加到怕.
第一名真係非令人聞風喪膽嘅「塞車」莫屬!香港有名你叫「塞車之城」,返工繁忙時間條車龍真係長到唔敢想像.有數據顯示過去十年私家車嘅數目增加49%至52.9萬架佔全港總數量車輛七十幾個percent,但全港道路總長度只係增長左6%.車越來越多而路就無按比例上升就梗係越來越塞啦!
分析說明:
本研究資料分析時間範圍為2018年1月11日至2019年1月10日,共一年.
網路大數據系統觀測港澳地區上萬個網站頻道,包括新聞頻道,Facebook,Instagram,Twitter及各大討論區,部落格等,針對討論『香港人搭車最怕遇到嘅事 』相關文本進行分析,並根據網友就該議題之討論,作為本分析依據.
本文所調查之結果,非參考投票,民調,網路問卷等資料,名次僅代表網路討論聲量大小,不代表網友正負評價.
DailyView曰:
行路先係王道啊!


text:
其實有好多人問我,究竟我係點識到起荷蘭弗里斯蘭省(Friesland) 住嘅 Dyami Millarson.更令人摸不着頭腦嘅係,佢究竟點樣成為我嘅語言老師.其實,佢真係有好多過人長處.佢勤奮好學,不怕艱辛嘅性格,加上佢經常閱讀嘅好習慣,都令到我對佢肅然起敬.起呢篇網誌,我將會討論吓我認識嘅 Dyami Millarson 嘅為人.
知識能夠改變命運 - 我語言老師 Dyami Millarson 嘅人生哲理
由 Ken Ho 撰寫
從我第一刻起佢起youtube上載咗教人講拉丁語嘅video見到佢嘅時候,就已經感覺到佢知識嘅淵博.雖然佢現時已經基於佢對拉丁文新嘅了解,而將嗰個video從youtube 移除咗,但係我直至依一刻依然記得我個陣時因第一次接觸佢果種對知識嘅追求同準確性(precision)而產生對佢嘅仰慕.雖然而家同個陣時都以經相隔接近五年都(我係起二零一二年九月第一次起網上接觸佢嘅),佢果種對知識嘅熱誠對我嚟講依然係歷歷在目.
佢之前有一個個人網站.起裡面,佢講到佢對佢會考慮收嘅學生寫嘅自薦信(letter of self-recommendation)嘅格式有一定嘅要求.如果學生對Dyami Millarson 提供嘅『共同學習』(co-study 係佢用嘅嘅名)有興趣,就必須符合某一定嘅書寫格式(Writing style).例如話,寫嘅英文一定要係書面語(formal English),而唔係里語(slang).我膽粗粗,就寫咗一篇都頗長,有成兩版紙嘅email,嚟表達我對佢offer嘅一齊學習拉丁語嘅Co-study嘅熱誠.畢竟,我當時唔知有咩人(尤其係起香港土生土長嘅香港人)會對拉丁文有興趣.咁樣,我就好熱血咁寫咗封信,click咗嗰send button.
點知過咗一兩日,佢就回咗一封超級長嘅email比我.果陣時真係又驚又喜呀.喜嘅係,我之前甚少用英文同外國人溝通.我寫我第一封信嘅時候,我都係啱啱準備起HKU (The University of Hong Kong) 讀我嘅 商業管理(金融及會計)(BBA(Account and Finance)).果陣時,我正式Year one 都未係.加上我起中學讀書嘅時候,好少同外國人接觸,所以我都唔係好知我寫過封自薦信去佢嘅個人網站會唔會成功.所以,我非常高興收到佢嘅回信.但驚嘅係,佢篇回信係超長個隻.佢寫嘢好有紋路,而且解釋詳細.佢講到佢對好多方面嘅事物都好有興趣.佢比我嘅感覺係,佢係一個好好學嘅人.唔睇佢Youtube嗰video嘅話,我仲會以為佢已經係某大學年長嘅professor.我當時心諗,網上資源咁多,又有咁多好心人,學習真係唔使話要俾好多錢個隻.
Co-study 一詞,原本我以為只係指同網絡嘅人溝通下自己起拉丁文學到嘅知識.我當時都仲未知道co-study嘅意思係好intensive 個隻.佢起send 咗第一封長回覆打後,過幾日就send咗本電子書比我.果本書係拉丁文嘅入門班,專係比初級者學嘅.我當時啱啱起香港大學嘅圖書館發現僅藏幾本嘅拉丁文書,好似話一本口袋型嘅First Latin咁,所以見到Dyami Millarson本好似成大本 textbook 嘅拉丁文入門書嘅時候,都嚇咗一跳.而且,我當時啱啱學習適應大學第一年嘅生活.要同時兼顧我學科,大學嘅生活同埋我個人嘅興趣,絕對唔係一件易事.
同時候,我對Dyami Millarson 嘅幫助真係十分感激.佢話我可以當做完一個chapter 嘅exercise 之後,就send個我自己開嘅練習簿嘅page 比佢睇.果陣時,我起學校參加咗嘅rowing club 逢星期三都有training.而且,我平時都好鍾意係香港大學以學生嘅身份,進入嗰Main Library 同埋借閱高達六十本嘅書籍.對當時只可以起公共圖書館,只好以借閱最多六本書,而且除咗中文同英文就冇乜其他可以借嘅書嘅我,香港大學嘅 Main library 真係我每日要返學嘅時候,都必須要留到夜一夜嘅地方.我然後就通常會捧著五六本好重,預咗比阿媽話,而且同我自己個學科一啲關係都冇嘅書籍返屋企.以致我每晚都好夜先返到屋企,而第二日又要好早上早堂. 但係我無放棄我對拉丁文嘅熱誠.每晚我自己係大學嘅 Canteen (一係莊月明個個,一係就係Student Union 隔離個個)食完嘢之後,我就帶住幾本厚厚嘅書,返屋企,然後就做我語言老師Dyami Millarson 比我嘅 拉丁文功課.由於我一般好快就可以起我坐係香港大學嗰MainLibrary嘅時候完成晒我果日所有要做嘅學校功課,我一般好夜返到屋企嘅時候,都只係需要做拉丁文嘅功課.
而當我send我份功課比我語言老師之後,佢真係第二日就即刻send個 Corrected Version 比我,而且仲有好詳細嘅解釋點解某個某個答案係啱嘅,某個某個係唔啱嘅.我只係起度諗,我一定唔可以辜負佢對我一片嘅苦心.即時我有時真係比學校的 Project 同 Presentation (我個科BBA好常有)搞到冇乜時間,我依然會用心咁完成我拉丁文嘅功課.我哋咁樣以書信來往就持續咗兩三個月,直至佢話想同我做個Exam, test 下我拉丁文對答嘅能力.
果陣時真係嚇咗我一跳呀.佢話想用Skype 同我即時用message嚟溝通.我就又膽粗粗download Skype.因為我之前平時都唔係話好容易同陌生人溝通,所以都有啲驚驚地.但係結果又係出乎意料之外!
我果陣時淨係聽到佢把聲,見唔到影像.雖然佢比我嘅exam 我做得比佢嘅預期差,我依然好開心居然有人係網上花咁多嘅時間同心機嚟教我拉丁文.香港好多嘢都需要用到錢,而我又唔係特別有錢果隻,所以係網上識到個咁嘅人真係好開心.
冇幾耐,佢就開始同我用Skype Video 嚟溝通啦.我第一次見佢,真係嚇咗一跳.佢竟然咁後生,而且仲要細我一歲.雖然我已經起youtube見過佢一面,但係嗰陣時畢竟已經同我同佢第一次用Skype video嘅時候相距甚遠.加上嘅係,我唔係好清楚外國人樣貌同佢哋真實年齡嘅關係,所以直至我同佢Skype個嗰moment,都唔係好清楚佢係幾多歲嘅.
經過第一次同佢嘅見面之後,我哋嘅Contact就只有越來越緊密.由一個月一兩次,慢慢變成一個星期一次,而最後變成我起上年去荷蘭探佢同埋學當地弗里斯蘭語果陣時差唔多每日見一次面.
我哋每一次嘅討論,都令到我對下一次嘅對話充滿深切嘅期待.佢一般會揀選幾篇英文嘅文章嚟同我一齊閱讀.取材一般就係網上唔同嘅英文網站.我哋亦都會睇 維基百科(Wikipedia) 嘅page.好處係,當我哋睇完某個topic 用英文寫嘅page嘅時候,佢會邀請我睇用其他語言寫有關同一個topic 嘅維基百科.咁樣,佢就慢慢教我學外語嘅方法.當我熟習咗某個topic嘅內容嘅時候,我就會用其他語言睇同一個topic嘅,學習外語成件事時就自自然然變得容易好多.
好多好多嘅學習語言嘅技巧,我都係起佢道學返嚟嘅.而家博學多才嘅我,都非常多得 Dyami Millarson 嘅指點迷津.
我哋兩個經歷嘅嘢仲有好多好多.好多荷蘭人都對我哋相隔兩地,但而又可以成為好好嘅朋友,都感到好出奇.或者可以講嘅係,我哋對語言,文化同歷史嘅興趣,係將我哋兩者從兩地帶嚟一齊嘅推動力.呢一刻我語言老師Dyami Millarson 同我起香港不斷咁為香港人提高佢哋嘅英文水平而作出貢獻,亦都係出自我哋兩人對唔同人嘅關心(philanthropy).我自己嘅座右銘係,當你用人哋明白嘅語言同佢哋溝通嘅話,人哋會用個腦去理解,但如果你用人哋自己本身嘅母語同人溝通嘅話,人哋會用個心去明白.用心記住嘅嘢,點都會比用腦記住嘅嘢容易記得好多.
我哋個語言項目(Language project) 希望達到嘅目標就係,人人為我,我為人人.


text:
週末好去處 假日遊吉澳
今個weekend終於等到好天氣,最啱就係同陽光玩遊戲啦!我哋諗住去離島行吓,不過因為估計南丫島同長洲都會好多人,所以今日就帶A姐去啲冷門少少嘅離島,由馬料水碼頭搭船去吉澳,嚟個週末輕遊啦!
吉澳雖然唔屬於禁區範圍,但以前去吉澳只可以由禁區內嘅沙頭角碼頭(需持有禁區通行證)出發或者跟本地團.依家逢星期六,日及公眾假期就可以坐聲威街渡,由馬料水3號碼頭往返吉澳喇!至於票價方面係大小同價,來回HK$90,單程HK$50.
吉澳面積為2.35平方公里,係全香港第十大面積嘅島嶼,但常住人口不足50人.吉澳島嘅島型好似一個反寫嘅「之」字,所以得天獨厚成為漁船嘅天然避風港,故此命名吉澳,取其吉祥之意.
由馬料水碼頭出發,沿路上除咗會經過印洲塘海岸公園,運氣好嘅話,仲會見到香港地質公園嘅地標:鬼手岩.
經過90分鐘嘅航程,就會嚟到吉澳!步出碼頭,行大概1分鐘,就會嚟到吉澳大街.呢度有兩間餐廳,兩間賣茶粿嘅士多同兩間賣海味嘅舖頭.我哋今日無購物checklist,所以行完返嚟先慢慢買,但如果你哋有心水,可以買咗先,因為唔少手作零食係居民每日新鮮製作,貨量唔多,可能行完就賣晒㗎喇!
吉澳廣場
沿住大街,途經警局同民居,大約5分鐘,就會到達一個仿古牌坊,上面寫住「吉澳廣場」.居民嘅大大小小活動,以及每十年一次嘅太平清醮,都會喺呢個廣場進行.廣場內仲有一粒大大粒嘅白色明珠,可以眺望到中國嘅大鵬半島,旁邊仲有一棵姻緣樹,當然,我同A姐就唔洗再求啦!
吉澳地質教育中心
如果想了解岩石同地貌嘅知識,可以嚟到廣場牌坊旁邊嘅吉澳地質教育中心,中心面積唔大,但入面嘅資料都好豐富,包括有岩石,化石仿製品,標本及吉澳文物.部份嘅岩石更可以親手體驗觸感.教育中心嘅鎮店之寶就係由吉澳村民捐贈嘅天后花轎同服飾.
吉澳天后宮
香港以漁港起家,所以漁民都習慣出海前參拜天后娘娘.吉澳天后宮嘅歷史,就要由乾隆廿八年開始講起……樑上面嘅陶公仔係光緒六年製作,全部都有眼無珠,據講係因為驚點睛之後會附有生命,而銅鐘上就會見到刻住「乾隆廿八年」,數一數,厚本已經超過250年歷史.既然嚟到天后宮,仲要睇睇呢對「鬼佬門神」!呢兩個門神點解會畫到成個外國人咁?據講當日有兩個啹喀兵負責翻新廟宇,喺油漆工程嘅時候,將原有嘅門神蓋過咗,所以佢哋憑記憶同想像,再參考對方嘅臉畫上現有嘅門神.所以呢對門神就唔似中國人喇,門神嘅腰帶亦畫到成隻比卡超咁㗎!
益民茶樓
如果時間充足,可以行埋澳背塘徑,俯瞰吉澳全景.但我哋就忍唔住要醫下肚先喇.
呢到嘅柴魚花生粥同白飯係任食嘅,粥帶有淡淡嘅柴魚香,清熱消熱氣真係一流!
手打墨魚丸係益民茶樓嘅名物,清蒸嘅墨魚丸成粒乒乓波咁大.入面勁多墨魚,加上魚肉,豬肉,蔥粒同陳皮粒,夠晒爽口彈牙,而且味道好有層次.(如果想返屋企都回味,可以外賣係一盒墨魚滑,不過,入面無防腐劑,所以買完要快啲食喇!)
茶粿店
食完午餐,又係時候買啲家鄉小食做甜品.糯米糍有花生同紅豆兩種餡料,仲有茶粿,雞屎藤同砵仔糕等等.
海味手信店
臨上船前,就梗係要去買啲手信啦,蝦乾,吊桶,銀魚仔,花膠,魚肚,紫菜都應有盡有,價錢仲一啲都唔貴添!
世界各地/香港景點門票邊度買至平?
–> 詳情請睇:https://wp.me/p8vzXP-6G <–
吉澳 Kat O / Crooked Island
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
經濟困難 受盡白眼 吳浩康:感激家人不離不棄
撰文:東方新地
圖片:東方新地,吳浩康@Instagram
吳浩康:擔心就此玩完
提到2004年因藏毒出事,當時驚唔驚就此玩完,吳浩康直言:「絕對有擔心從此就冇,其實情理上係會冇㗎嘛,同埋件事真係大件事,外國係點係外國嘅事,香港就係香港,所以絕對有擔心.」當年有指鄺美雲幫佢同老闆楊生講好說話,問到係咪同鄺美雲好熟,佢話:「嗰陣啱啱識,所以係好感激Cally姐姐(鄺美雲),我只不過有次受佢邀請為佛誕唱歌,佢覺得呢個新人好似幾有禮貌,佢有個姪女都幾鍾意我,出事之後,佢覺得呢個後生仔都值得幫,就打畀老闆求情.」
受盡白眼
經過呢件事後,不但生活受盡白眼,連經濟上有頗大壓力,吳浩康:「經濟上有捱過嘅,喺我組Closer夾Band嘅時候,我一個人就算喺演藝工作唔多,我都會做其他嘢去穩定住,因為我都要養屋企,但唯獨夾Band嗰陣,我哋係新嘅樂隊,一份糧四個人分,工作機會少,嗰段時間每一日都要計住點搭車,因為我住觀塘,Band 房喺荃灣,淨係搭車都係好攰嘅事,我一個禮拜最少返去四日,日頭夾到夜晚,仲未計其他生活開支.我追夢啫,但我唔能夠要爸爸同我一齊過飄泊嘅生活,所以早三,四年開始,我做其他兩樣嘅生意,唱歌學校同籃,足球嘅青訓.」
吳浩康:從來冇諗過放棄音樂夢
工作機會少,收入低,咁有冇諗過放棄唔做呢行,吳浩康:「冇,除非我行完晒條路,我應承過自己要有始有終,我仲有好多嘢未做,我想試吓盡力盡情做一次,可唔可以做到啲嘢.」
與父親的約定
吳浩康繼續道:「我爸爸同我有個約定,佢有癌症諗住唔睇醫生,我就同佢講:『留番條命睇我行番上個台度.』佢又真係好乖頂住.我爸爸好想見到我返番個台唱歌,因為佢覺得喺嗰度我係最開心.」
癌父每日煮早餐畀佢
問到低潮嘅時候,屋企同前女朋友點支持佢,吳浩康指最大的支持的確係來自屋企:「我屋企嘅支持好大,尤其係我爸爸,佢直情唔過問關於我嘅經濟,諗住點發展,零壓力,每日一定會煮好早餐畀我,夜晚會等我門,見到我唔開心,會揀啱時間先問咩事,呢個空間,呢種支持,陪伴,女朋友最大都係信任同陪伴,屋企人長期嘅擔心,長期嘅不離不棄係好難能可貴.」
公司無條件支持
除了家人,公司的支持亦係佢堅持的動力,吳浩康話:「公司都係另外一班屋企人,我聽到好多說法,講到公司好條件交換,講到『阿Deep夠多人撐,佢哋咪會理番佢.』其實根本就唔係咁,根本由決定做Fb Live開始,大家一路喺背後support我,只不過好難話畀大家聽我啲同事又做緊嘢嘞! 老闆楊生冇計算過我值唔值得幫,佢一個咁聰明嘅人只要計,就知唔值得.Mani我試過搞出大頭佛,記者問回應,我呃佢我冇去過嗰個地方,佢都係照樣幫我,我媽媽離開,佢好落力去幫,連私事,家事都咁support.」
未有時間表結婚
工作慢慢穩定,咁又有冇諗過幾時結婚呢,吳浩康指好想生細路仔:「好想成個屋企多啲新嘅成員,但係我諗未係呢刻做到或者急得嚟嘅事,如果搵到啱嘅人嘅話,可能係隨時.」


text:
6月,係一班Fresh Grad正式踏入職場嘅時候.見工第一樣要準備嘅,一定就係你份CV.唔想畢業即失業,睇下網友點講啦!
想做正式錄用嘅員工? 你嘅CV決定你嘅未來
2020-05-29
3525Views
Image Source:Pxhere
文/牙菜
對於fresh grad嚟講,9月佢地可能仲未有嘢做,畢業即失業已經成為一個好普遍嘅情況.好多fresh grad喺搵工嘅時候,最常卡住嘅位其實就CV.而網民最近都喺到熱烈討論緊究竟自己份CV為咗搵工,可以吹到幾盡,亦都有講到自己見工嗰陣吹咗啲咩出嚟.
Image Source: LIHKG截圖
由上面嘅巴絲分享可見,大家都使盡渾身解數,實行有幾多講就幾多.務求吹捧到自己係十項全能,樣樣都掂咁.識少少就講到自己其實已經好流暢,啲apps聽過就當學識.學下面巴打話齋,其實大家都係搵份工啫...
Image Source: LIHKG截圖
講到尾,其實CV要吹幾多先係ok呢?點樣安排個順序?要唔要寫埋啲老麥暑期工啊嗰啲?下面就幫各位Fresh grad朋友整理咗啲幾有用嘅tips俾大家參考.
1. 唔洗怕醜,識嘅野全部照寫!
Skills有分兩隻,一隻係Technical skills 比較專業,另一隻就係通用嘅transferrable skills.Technical例如係Photoshop,Lightroom之類嘅.平時有玩開知點用,實際操作過其實已經可以寫入去.呢一項如果有作品或者證明你到咩level嘅文件就最好啦.通用Transferrable skills就係一般teamwork,communication skills.平日大家都會有練到㗎喇,不妨睇返份工嘅要求,再加返適當嘅技能.
2. 要比人睇到其實你都係吃鹽多過吃米!
為咗要俾腦細睇到你有幾強,大家可以將上莊/做Projects嘅經驗寫埋出嚟.因為呢啲經驗都可以反映到你做唔做到大茶飯,最重要係啲經驗可以喺工作上幫到你啲咩.例如寫下做組爸媽點樣同組仔女「溝通」.都可以有助你展示你嘅Skills.
3. 有埋Cover Letter實無死!
對Fresh Grad嚟講,加多一封 cover letter,講下平時自己嘅興趣同生活經驗.生活經驗最好係特別啲,盡量唔好用啲負面嘅字眼.例如你係頹毒宅,就話自己平時會深度研究呢個日本文化/電競界.然後再同想應徵嗰份工串連,係咁吹話呢啲經驗會令你好快上手,好快適應.咁,你就天下無敵了.
各位fresh grad睇完之後準備好未呢? 搵埋侵侵同大家打打氣,希望大家可以早日泊個靚碼頭,一齊開始呢個扮工生涯!
Image Source: Flickr
延伸閱讀►►►
小編精選新聞不錯過,快加入(網路溫度計telegram)
有想看的排名主題?請不要猶豫告訴我們吧
提供題目►https://pse.is/JW2G2
★別再浪費生命爬文!熱文榜告訴你每小時網路夯什麼★